
  Текстовете могат да се използват само с разрешението на авторите им.


  РАЗПРОСТРАНЯВА СЕ БЕЗПЛАТНО.


  



  ЗА ЕЛЕКТРОННОТО ИЗДАНИЕ *


  



    - Как се появи идеята?


    - Решихме да го създадем след една пресконференция с режисьора Юлия Огнянова в Сатиричния театър. Впечатли ни невероятната й скромност: отвсякъде я обсипваха с комплименти, а тя се опитваше да ги отклони - направо се дразнеше от тях. Постановката се казваше „Тапетите на времето“ по произведения на Константин Павлов - също един много талантлив, достоен и скромен човек. Тогава с Любка си казахме: това не трябва да потъне в забрава. Създадохме сайта и започнахме да качваме на него театрални пресконференции.


    - Какви хора ви посещават и от какво се интересуват?


    - На първо място театрални журналисти. Много от тях нямат възможност да присъстват на пресконференциите и черпят информация от сайта ни. Също така любители на театъра, които имат по-сериозен интерес към това изкуство и търсят по-качествена информация.


    - Според вас разбира ли българинът от театър, интересува ли се от него?


    - Това покрай реформата се превърна в доста спорен въпрос. Тези, които провеждат реформата, се стремят да привлекат повече зрители. Театралите пък искат трудът им да бъде оценяван не по количеството зрители, които ще влязат в театралните зали, а по качеството на постановките. Имам усещането, че в момента започват да влизат зрители, които не са особено добре запознати с театралната естетика.


    - Но въпреки това има посещение.


    - Да, посещение има, защото такъв е стилът, който налага държавата в момента, т.е. върви една комерсиализация на театъра.


    - Тази комерсиализация на театъра ще доведе ли до неговата ликвидация?


    - Не, театърът не може да бъде ликвидиран. На една пресконференция наскоро в Малък градски театър „Зад канала“ Константин Илиев каза интересни неща точно по този въпрос: на едно място театърът умира, но в същия момент се ражда на друго място. Само че нас това второто „не ни грее“, както се изрази той. Тоест за нас е важно театърът да не умира тук. Толкова са разнообразни театралните форми в момента, че примерно театърът никога не би могъл да умре в „Сфумато“, нито пък в Малък градски театър „Зад канала“, където има прекрасни постановки. Те са на ниво, не се стремят да комерсиализират своята продукция.


    - Или да я чалгализират, бихме казали.


    - Да, това е другата дума.


    - Какво възнамерявате да направите до края на тази година, да речем, нещо ново в своя сайт предвиждате ли?


    - Засега остават като най-важни пресконференциите, които качваме. Тук има една особеност: когато изграждат своя спектакъл, режисьорите залагат много капани в него, вплитат много тайни, които по-късно държат зрителя в напрежение и подклаждат любопитството му. По време на пресконференциите режисьорите пазят тези тайни - стараят се да ни информират за постановките си като в същото време ни спестяват част от информацията. За разлика от тях, театралните критици не са толкова предпазливи и в рецензиите си разкриват всички тайни. Ако един човек прочете такава рецензия, преди да гледа спектакъла, удоволствието му ще бъде съсипано. От тази гледна точка, според мен, е важно първо да се прочете текстът от пресконференциите, който качваме на сайта, да се гледа спектакълът и после да се четат рецензиите, за да се осмисли видяното. Оттук нататък, на тематично ниво, всяка година добавяме по една-две рубрики в посока на по-задълбочено изследване на театралния процес, също ще продължим да се занимаваме и с безумната театрална реформа - имаме една колекция от бисери на Вежди Рашидов, той е много продуктивен в това отношение.


    - Кога ще ги видим на сайта?


    - Една част от тях сме качили в рубриката „Министерски бисери“. Също имаме рубрика „Кът на театроведа“, в която публикувахме спомени на блестящата театрална критичка Красимира Василева. Те вече излязоха и в книга. Ако имаме финансови възможности, ще развием сайта и на технологично ниво - ще започнем да качваме и видео.


  __________


  * Интервюто на Ани Костова с Веско Коев е излъчено в радиопредаването „Графити по въздуха“, програма „Хоризонт“, БНР.

  ПРЕСКОНФЕРЕНЦИЯ


  10.10.2009


  
    В началото на пресконференцията Едуард Олби беше обявен за най-великия жив драматург на нашето време. Това стана повод той бързо да вземе думата.

  


  ЕДУАРД ОЛБИ: Преди да започнем, много по-лесно е да си велик драматург, когато си заобиколен от подобни талантливи режисьори и актьори. Понякога има представления, които ви карат да напуснете салона, дори да е ваше представление, но случаят днес не е такъв... Доста бързо свършихме!


  БОРИСЛАВ КОСТУРКОВ: Да задам въпроса на български или на английски, ако искате?


  КРАСИМИРА ВАСИЛЕВА: Абе, на български говори, има преводач.


  ЕДУАРД ОЛБИ: За всички останали.


  БОРИСЛАВ КОСТУРКОВ: Г-н Олби, вие сте казвал, че никога не пишете пиеси на тази или онази тема, а пишете пиесите, за да узнаете каква ще бъде темата на пиесата. Такъв ли беше случаят и с „Козата или Коя е Силвия“ или бяхте предварително формулирали целта на вашата пиеса? И втори един съвсем кратък въпрос: според вас, според вашите морални стандарти, прав ли беше РОС да изпрати това писмо на СТИВИ, разсъждавайки на темата приятелство, голямо приятелство и измяна?


  ЕДУАРД ОЛБИ: Нека да отговоря първо на втория въпрос, защото е по-лесен. За РОС беше правилно, защото е в същността на РОС, а това, че аз не съм съгласен с РОС е друг въпрос. Когато РОС и МАРТИН са били заедно, докато са били малки, взаимоотношенията им бяха съвсем различни. Но кагато РОС стана известен водещ, се промени. Той се превърна в един много различен и според мен един не много добър човек. Сега на първия въпрос: хората ме питат за какво става въпрос в моите пиеси и ако аз мога да отговоря с една дума, тогава самата пиеса трябва да бъде също толкова дълга, колкото моя отговор. Всяка моя пиеса се отнася не само за това какво се случва с героите в нея - по време на самата пиеса, а за всичко, което им се е случило преди пиесата и всичко, което ще им се случи след като пиесата свърши. Така че ако аз мога да поместя всичко в едно изречение, пиесата трябва да е дълга едно изречение. Много пиеси, които гледам по театрите, трябва да са дълги едно изречение (смях). Вижте, дълбоко, ако щете, в подсъзнанието ми, в главата ми може би знам за какво пиша пиесите си, още преди да започна да ги пиша, но по един, така, общо погледнат начин, конкретните неща, които се случват, зависят от самите персонажи. Така че, ако тези неща не се бяха случили на РОС, ако той не се беше променил, нямаше да даде писмото на СТИВИ и тогава и СТИВИ нямаше да реагира на това писмо, и пиесата щеще да свърши по различен начин - нямам идея как, щеше да свърши различно. Може би козата щеше да се настани в къщата, не знам (смях), чувал съм за така наречените тройки (смях).


  КРАСИМИРА ВАСИЛЕВА: Изненадите на човешкото подсъзнание ни дебнат през целия ни живот, във всички времена и епохи и, разбира се, тази пиеса би могла да бъде актуална във всяко едно време, защото в психиката на един човек се крият неподозирани дълбочини, за които и той не знае. Пиесата е интересна именно с това, че ни разкрива една случка, която е впечатляваща с изненадата си. Тя изненадва и човека, на който му се случва, и околните. Разбира се, аз мисля, че тук авторът ни поставя малко пред свършен факт и заради това намирам, че интродукцията, началният диалог на пиесата е твърде дълъг, а също така искам да попитам...


  ЕДУАРД ОЛБИ: Мислите, че първата сцена е твърде дълга?


  КРАСИМИРА ВАСИЛЕВА: Да, интродукцията.


  ЕДУАРД ОЛБИ (прави ефектен знак с ръка, който изразява отрицание): Тц, тц! (Смях в залата.)


  КРАСИМИРА ВАСИЛЕВА: Аз знам, че няма да се съгласите с мен, защото вие сте авторът, но аз съм критик и така мисля.


  ЕДУАРД ОЛБИ: Не, не, ако бях се съгласил, щях да се съглася.


  КРАСИМИРА ВАСИЛЕВА: Добре, вие сте го написали така, сега, моето мнение е такова. И другото, което искам да попитам, е за решението на образа на Бойка Велкова, което за мене е, така, твърде екстремно като гласова интерпретация, и като, как да кажа - преднамереността на това, че тя е една фина жена, и реакциите й са в един план, който малко ме съмнява за правилността и логиката на нейния характер - на героинята, говоря. Вие съгласен ли сте с такава трактовка на героинята?


  ЕДУАРД ОЛБИ: Радвам се, че не ми режисирате вие пиесите (смях). Разбира се, имате право на мнение. Сега, по отношение на СТИВИ - тя е една жена, която се сблъсква с нещо, с което никой друг човек преди не се е сблъсквал, и според мен нямате право да съдите как човек би могъл да реагира. Ако се случи на вас, може да имате много различна реакция - вие не сте СТИВИ и СТИВИ не е вас, вие не сте образът, който аз съм написал.


  КРАСИМИРА ВАСИЛЕВА: Аз говоря точно, че логиката на характера й не определя такова поведение, но, така, нещата остават отворени.


  ЕДУАРД ОЛБИ: Значи, нека да останем с това, че вие имате вашето мнение, а моето мнение е това на пиесата.


  КРАСИМИРА ВАСИЛЕВА: Да, да, точно така.


  ЕДУАРД ОЛБИ: Знам каква критика ще напишете вие (смях).


  КРАСИМИРА ВАСИЛЕВА: Ще видим, то ще си покаже.


  АЛЕКСАНДЪР ГРАДИНАРОВ (в-к „Парижки вести“): Да се прави любов с коза е балкански специалитет още от митологични времена...


  ЕДУАРД ОЛБИ (изразява закачливо изумление): А-ааа?! (Бурен смях.)


  АЛЕКСАНДЪР ГРАДИНАРОВ: Чувствате ли се като поклонник в страната на козоебите? (Неудържим смях.)


  РЕПЛИКА: Стана тя, каквато стана...


  ЕДУАРД ОЛБИ: Значи никой няма да бъде изненадан като види пиесата (бурен смях)... Вас ви питам дали се чувствате като поклонник?... В София ще гледам на хората с друго око вече. Може би са много по-интересни, отколкото съм си мислил.


  РУМЯНА СЪБЕВА (сп. „Всичко за жената“): Как решихте това точно да бъде обектът на влюбване, защото аз се убедих, че всъщност на него (МАРТИН в изпълнение на Михаил Билалов) много му отива да е влюбен в тази коза, наистина му повярвах, че е влюбен в нея и се замислих: защо не избрахте да е прасе или нещо друго? И също така, финалът много ми хареса, защото видях по какъв начин жената решава как да се случат нещата - тя убива козата, но по този начин има някак си логичен финал.


  ЕДУАРД ОЛБИ: Това е един логичен край за една гръцка трагедия, да. Дълго мислих по въпроса, много разсъждавах върху това какво животно трябва да бъде Силвия и всъщност направих множество изследвания, научни изследвания - проверих с какви други животни най-често се случва мъжете или жените съответно да имат сексуални контакти. Повечето жени имат връзки с кучета и ако са много амбициозни - с коне. Мъжете нямат връзки с коне - това не е ли интересно? При мъжете изборът е по-разнообразен - това е също интересно. Прасетата сукалчета са един често срещан избор. В Китай често се случва мъжете да имат сексуални отношения с пилета. Мъжете в Китай правят секс с пилета като затискат главата им в шкафче и когато вече накрая имат оргазъм, тряскат шкафчето и по този начин пилето изписква. Не знам дали това по някакъв начин се съотнася с отношението на китайското правителство към световната политика... Ходили ли сте във ферми? Вглеждали ли сте се в лицето на женска коза? Очите им са толкова красиви, лицата им са толкова прекрасни, направо е зашеметяващо колко красиви могат да бъдат козите и имайки предвид чувствителността на МАРТИН, сметнах, че това е най-подходящото животно.


  ЯВОР ГЪРДЕВ: Тук има един друг момент, който според мен е деструктивен. За него Едуард Олби ще каже, че е случаен, но според мен не е случаен. Става дума за това какво пиесата значи и връзката е буквална - трагедия означава „песента на козата“. Гръцкият термин за трагедия е „τραγῳδία“ (tragōidia) - „одата на козата“, а козата е там, защото това е животното на Дионис - сатѝра, т.е. сатиричното животно. Това никак не е случайно според мен, още повече, че подзаглавието на пиесата е „Бележки към дефиницията за трагедия“. Цялата пиеса има подобна структура, която е очевидна, така че има и нещо, което по отношение на самото значене, по отношение на това как се възражда нещо дионисово, нещо диво, нещо извънкултурно, това дионисово е реално на културата - се показва там в човека. Но това е една интерпретация, която спокойно може да бъде неглижирана, тъй като и тя има отношение по-скоро към това, което аз си мисля за пиесата.


  ЕДУАРД ОЛБИ: Разбира се, че не разбрахте всичко. Знам нещата - разбира се, че знам и това, но гледам тези неща, които зная, да ги махам от главата си, защото не искам да пиша символистично. Може би МАРТИН знае за песента на козата, за гръцкото начало, но МАРТИН не избира СИЛВИЯ, защото знае тези неща, той я избира заради втренчения поглед на козата. Аз не съм МАРТИН и МАРТИН не е мен. Той реагира напълно и изцяло емоционално, той не си казва: а, ето една коза - харесвам тази коза, за да вляза в една гръцка трагедия.


  ВЪПРОС: Бихте ли заменили някой от актьорите?


  ЕДУАРД ОЛБИ: Аз го казах в самото начало - мисля, че вие бяхте тук - че е много по-лесно да си добър драматург, когато имаш прекрасни актьори и прекрасен режисьор, това го казах. Не бих заменил нито един от тези актьори, невероятни са (аплодисменти). И всички, разбира се, които помогнаха - сценографът и т.н., всички свършиха прекрасна работа.


  АВЕ ИВАНОВА: Г-н Олби, защо трагедията е най-невъзможният, най-несъществуващият жанр днес? Защото сме се примирили, че свободата е невъзможна ли?


  ЕДУАРД ОЛБИ: Причината, поради която трагедията е невъзможна, е, защото не се опитваме да я вкараме в релсите, един вид, да я приспособим към съвременното мислене и съвременния начин на живот. Подзаглавието е „ Бележки към дефиницията за трагедия“. Дали моята пиеса отговаря конкретно на правила на Софокъл - предполагам, че не. Но трябва да прилагаме нещата към нашето съвремие, към нашата способност да разбираме, да осъзнаваме нещата. Някой атакуваше Артър Милър едно време, че едва ли не е претенциозен, защото си представя писата си „Смъртта на търговския пътник“ като трагедия. Защото главният герой в „Смъртта на търговския пътник“ не е нито божество, нито крал. Но пиесата на Артър Милър е една трагедия, съотнесена със съвремието, със съвременното мислене.


  АНЕЛИЯ ЯНЕВА: Г-н Олби, когато нещо, което доскоро сме смятали за престъпление, за отблъскващо, отвратително и недопустимо, бъде облечено в такава съвършена форма, каквато е вашата пиеса...


  ЕДУАРД ОЛБИ: За кое престъпление говорите?


  АНЕЛИЯ ЯНЕВА: По принцип...


  ЕДУАРД ОЛБИ: Не, престъплението е нещо конкретно.


  АНЕЛИЯ ЯНЕВА: Когато нещо е отвъд нашия морал и ние го смятаме за неморално, каквото си е, но когато това нещо бъде облечено в такава съвършена форма, това разклаща нашите разбирания за това кое е допустимо, ние можем вече да съчувстваме на човек, който иначе бихме смятали за престъпил всякакви морални или други норми.


  ЕДУАРД ОЛБИ: Да, разбира се. Много харесвам двусмислени неща, многосмислени неща. Това е разликата между съвременната трагедия и гръцката трагедия. Гръцката трагедия не допуска много слоеве - многосмислие, докато съвременната позволява. Винаги за престъпление се счита нещо, което е извън закона, но има някои неща, които са извън закона, но не бива да са извън закона. Също така много зависят нещата от различната гледна точка и от конкретната ситуация.


  ИРИНА ГИГОВА (в-к „Новинар“): Една известна актриса, мисля Изабел Аджани, беше казала, че човек просто се влюбва и той не избира пола на обекта, в който се влюбва, а може би дори не избира дали той ще бъде човек - във вашия случай, и в крайна сметка всичко това е нормално. Може ли любовта да бъде ключът към характерите и към ситуацията?


  ЕДУАРД ОЛБИ: Що за хора сме, ако нямаме способността да обичаме. Мисля, че това как обичаме зависи от нашата собствена природа, а вече в различните държави има закони: против това да се прави секс с животни, против хомосексуализма в някои държави, против некрофилията в други държави, но искам да подчертая, че некрофилията не наранява никого (смях). Ако се оженим, очаква се да бъдем верни на нашия партньор. Теоретично прелюбодеянието е престъпление срещу Господ, но много бракове са много успешни и щастливи с прелюбодеяние, стига и двамата партньори да са доволни. Значи, престъплението се получава, когато само единият е щастлив, а другият не. Винаги нещата са малко по-сложни, отколкото си мислим, че са.


  КРАСИМИРА ВАСИЛЕВА: Може ли един въпрос към Явор Гърдев, който пише в програмата, че трагедията е жанр на непоправимите оптимисти: защо?


  ЯВОР ГЪРДЕВ: Ами, тъй като аз... сега тук ще бъда съвършено искрен - си мисля, че понякога, за да се занимаваш с трагедия, трябва преди всичко кураж, тъй като се страхуваш по някакъв начин да се докоснеш до някои сфери на живота, които се считат за сфери на прекрачването в някакви реалности, които са отвъд и са забранени. И доколкото изкуството е може би единствената сфера, която разрешава проникване в тези реалности и в известен смисъл оневинява пресичането им, тъй като в други сфери то би било, така, виновно поведение, в известен смисъл и поставянето на една пиеса е по някакъв начин боравене със страха и респективно с вината. Аз, когато прочетох „Козата или Коя е Силвия?“ - това се случи през 2004 година, веднага исках на секундата да поставя тази пиеса и някъде около три години се колебах дали трябва да я поставя, имайки предвид контекста, в който живея и работя, т.е. честно казано беше ме страх. Това си беше чист страх. В известен смисъл, когато тръгваш срещу страха си, трябва да вървиш далече, т.е. трябва да отиваш, колкото се може по далече, веднъж заел се да се бориш с него. И си мисля, че този тип... едно време имаше една хубава игра на думи, мисля, че Иван Станев я беше направил с „Представление и наказание“, една такава импликация на вината, на виновното поведение, правейки въобще произведение на изкуството. Аз винаги се чувствам виновник като правя някаква пиеса и се питам много сериозно за моралните основания да правя нещо, и много държа на това да не правя пиеси, които са много точни и назидателни в моралното си послание, защото това би значело, че аз съм напълно наясно с това, което в този живот е правилно, а аз не съм. В този смисъл пиесата на Олби не се занимава с това да ни каже кое е правилно в живота, според мен, а се занимава с това да ни постави в ситуация, в която ние ще бъдем принудени да решим за себе си това. В този смисъл това не е пиеса на посланието, от която може да се извади ярко формулирано послание - добре или зле е да се прави това, а именно е един много опасен танц на ръба, на границата между доброто и злото, където и двете страни имат своите основания, и то основания, които ние можем да чуем, и основания, които ни провокират по опасен начин. В този смисъл те ни поставят в ситуация, в която ние неизбежно трябва да се определим. Подобни неща, както с тази пиеса, са ми се случвали и с други произведения на изкуството и точно тези произведения на изкуството са се задържали най-дълго в моето съзнание и най-дълго са ме тормозили. Например, аз когато бях ученик в осми клас, гледах филмите на Пазолини и бях зашеметен от тях и по някакъв начин в началото възмутен от тях, но открих, че със седмици мисля само за тях. Наскоро това ми се случи с филма на Ларс фон Триер „Антихрист“ - по същия начин аз продължавам да мисля за този филм, независимо дали искам да го правя или не. Така се случи и с пиесата на Олби - поради това аз винаги съм знаел, че искам да поставя тази пиеса, и едновременно с това съм знаел, че това е опасна работа, т.е. трябва да имам ясно решение и ако го взема веднъж, не мога да смекчавам ситуацията, не мога да се умилквам около някои опасни моменти, въпреки че знам, че те са опасни и страшни, защото те са и за мен страшни. Тоест аз като човек, който също има чувства, като човек, който има деца, които възпитава, има чувства към тях бащински, съм много силно в ситуация на провокация от тая пиеса, с която аз трябва през цялото време да се определям и да упражнявам своето решение. И за да бъда отново честен, не мога да кажа, че това беше а-хах толкова лесно. Не, не беше лесно. И затова тези сложните произведения, които те поставят в такава сложна ситуация, теб самия, са според мен интересните произведения. Нещо като в системата на Киркегор, в която някои неща стигат до своето естетическо ниво, други пробиват и стигат до етическото ниво, занимават се с морала, а трети пробиват и етическото ниво и стигат до метафизическото... Поради което аз считам, че тази пиеса, макар да има такъв един шокиращ, външно, разбира се, преди да бъде видяна, сюжетен ход, е голяма пиеса, и аз това го мисля не поради факта, че тук е Едуард Олби и трябва да му направя комплимент, а защото наистина така смятах, преди да се срещна с Едуард Олби, за да му направя този комплимент, и гарантирам, че този комплимент е съвсем искрен, т.е. той не е свързан с каквато и да било социална ситуация или куртоазия, поради това че познавам такъв драматург.


  ЕДУАРД ОЛБИ: Той показа, че е разбрал абсолютно всичко, което исках да кажа и което казах. Спомена една интересна дума „опасен“. Всяка творба на изкуството, която не е опасна, нещо не е наред с нея. Всяка безопасна творба е загуба на време. Изкуството е налично, за да ни накара да бъдем по-наясно със себе си и с обществото. Искам да ви разкажа една интересна история за продукцията на тази пиеса в Ню Йорк. Пиесата има три действия. Някои хора мислят, че първото действие е прекалено дълго, но това си е тяхно мнение. Може да има два антракта.


  КРАСИМИРА ВАСИЛЕВА: Недай си боже.


  ЕДУАРД ОЛБИ: Познавам публиката в Ню Йорк, а тази пиеса е поставена на Бродуей. Реших да рискувам да улесня живота на хората, които искат да си излязат, и затова нямах антракт. На всяко представление един-двама души излизаха, да. Но е много интересно къде точно си излизаха хората. Повечето от тях не излизаха на момента, когато Мартин казваше, че има любовна връзка с коза или на трета сцена, където има изявление, че Господ се е самоубил най-вероятно. Знаете ли къде излизаха повечето хора: когато Били целуна баща си. Бях шокиран от този примитивизъм и абсурдността на тази реакция. Казах си: „Абе, хора, вие не сте ли пораснали изобщо?“ Невероятно е как публиката реагира на разни неща. Аз не мога да прогнозирам как публиката би отговорила на каквото и да е, как би реагирала на нещата, които пиша. Някои хора биха били дълбоко обидени от нещата, които пиша. Аз мисля, че хората трябва да бъдат разумни и да имат разумни отговори на нещата, с които пиесата се занимава. Никога не съм очаквал хората задължително да се съгласяват с мен, но искам да слушат разумно и да стигнат до разумни отговори. И ще съм дълбоко обиден и наранен, ако някои хора не си излизат от моите представления. Поне на Бродуей.


  ВЪПРОС: Режисьорът каза, че се е страхувал да постави вашата пиеса, а вие не се ли страхувате, че публиката все по-малко ще ви разбира, тъй като обществото стана все по-материалистично и все по-малко културно?


  ЕДУАРД ОЛБИ: Човек винаги трябва да се бори с едно общество, което става все по-материалистично и по-малко културно, трябва да ги облъчва с неща, за които да се замислят. Аз не пиша пиеси, в които хората виждат това, което искат да видят. Аз искам да пиша пиеси, които ще им покажат неща, в които те трябва да се вгледат, и може би да започнат да разсъждават различно в резултат на това вглеждане.


  БОРИСЛАВ КОСТУРКОВ: Извинявам се, този мой въпрос дойде от отговорите на мистър Олби и на господин Гърдев, но и бих искал да задам въпрос на целия екип, впрочем, комплименти за страшно ангажираната игра на всички, на целия актьорски екип. И моят въпрос е към г-жа Велкова, Билалов, г-н Вергов: те не мислеха ли, че тази пиеса може да се окаже твърде провокативна, да не кажа шокираща, за българското общество? Хайде, г-н Олби, той по-малко го е познавал, преди да дойде през май, той също може би е изпитвал някакви опасения, но те, които познават нашето общество, нямаха ли опасения, че могат да бъдат твърде провокативни?


  ЮЛИАН ВЕРГОВ: Не знам дали знаете - има една много стара практика как се прави любов с коза. Като отидеш, трябва да си с ботуши и да й вкараш задните крака в ботушите. Това е много стара българска приказка. Така че едва ли биха били шокирани.


  БОРИСЛАВ КОСТУРКОВ: Е, ние говорим за сцената на театъра, нали, не говорим за...


  ЮЛИАН ВЕРГОВ: След като има такава приказка, какво повече да ни шокира, г-н Костурков.


  БОРИСЛАВ КОСТУРКОВ: Тези, които са правили това, не ходят на театър обаче, г-н Вергов.


  ЮЛИАН ВЕРГОВ: Ами, това е приказка, която се чува навсякъде, така че дали ходят или не ходят на театър, то просто е разпространено в пространството.


  ЯВОР ГЪРДЕВ: Да, така е. Страхувахме се, че пиесата ще бъде много провокативна - аз лично. И това, което правех, е да се срещам със страха си и да се опитвам да го преборя.


  БОРИСЛАВ КОСТУРКОВ: Питам не случайно актьорите, тъй като г-н Олби каза, че не той е провокативен и шокиращ, а неговите герои са провокативни и шокиращи.


  КРАСИМИРА ВАСИЛЕВА: Е, той чрез героите си е провокативен.


  МИХАИЛ БИЛАЛОВ: Когато за пръв път прочетох пиесата, аз нямах усещането че има някаква провокация към човека и към зрителя, защото вече бях срещнал пиеса, в която един от персонажите убива баща си и спи с майка си.


  КРАСИМИРА ВАСИЛЕВА: Много древна пиеса (смях).


  РЕПЛИКА: Това е Едип цар.


  БОЙКА ВЕЛКОВА: Аз само искам да добавя, че все пак това е една пиеса, която се занимава с онзи мрак в човека, който е неразгадаем и за който ще трябва да се замислим.


  ЮЛИАН ВЕРГОВ: Благодаря, че избраха мен (смях). Не знам, видели сме толкова много неща, които са ни провокирали да мислим по всякакви други начини, нагледали сме се на много неща. Дори и млади, дори каквито и да сме - видели сме достатъчно и мисля, че няма какво друго да ни изненада.


  БОРИСЛАВ КОСТУРКОВ: За публиката говоря.


  ЯВОР ГЪРДЕВ: Работата се състои в това: чрез театъра ние самите да се опитваме да се променяме, тъй като самата позиция да намираме потвърждение в театъра на свои вече твърди позиции, е за мен лично изключително скучно и в крайна сметка безсмислено. Аз нямам нужда да се занимавам с неща, по отношение на които имам твърдо мнение, аз имам нужда да се занимавам с такива неща, които ми показват света такъв, какъвто е, и моето мнение е поставено на изпитание, тъй като идентичността е нещо променящо се и аз не съм същият, какъвто бях преди десет или петнайсет години. Това е ролята в известен смисъл и на театралното развитие - да променя включително публиката или да я поставя в ситуация, в която тя някак си ще се промени, дори и без да иска това. Използвам случая да представя актьорите, които са по-малко познати в момента: това е Михаил Билалов, който от 1994 година...


  КРАСИМИРА ВАСИЛЕВА: „Мадам Бътерфлай“ - „М. Бътерфлай“.


  ЯВОР ГЪРДЕВ: Да, след представлението си „М. Бътерфлай“ през 1994 година, когато Михаил Билалов се прочу като изгряваща звезда, замина за Франция. Той се занимава там с кино, по-малко с театър. Междувременно стана ландшафтен архитект - има свое собствено бюро във Франция. Тук искам да му благодаря за това, че той остави своята работа и няколко от своите служители, даже, мисля, че един от тях беше освободен, за да дойде да репетира тази пиеса през лятото в продължение на два месеца. Също така искам да представя Иво Аръков, който е студент в НАТФИЗ в класа на професор Атанасов - трети курс вече. А пък за Бойка Велкова и Юлиан Вергов мисля, че знаете достатъчно. Това е нашият екип, с който през лятото се потрудихме върху тази пиеса. За което благодаря. Също така благодаря на нашия традиционен екип: Никола Тороманов, който е сценограф и автор на костюмите - също много сложна задача, и на Калин Николов, който е композитор, автор на фотографиите, които имате, и на видеото, което ще излезе за това представление. И, разбира се, най-вече на Марта Коание - почетният председател на Международния театрален институт, на която аз лично дължа много. Тя фактически беше връзката в Ню Йорк между мен и г-н Олби и ще дойде от Египет за премиерата на единайсти.


  БОРИСЛАВ КОСТУРКОВ: Сценографията е много добра също.


  ЕДУАРД ОЛБИ: Притеснявам се от всяко общество, което го е страх да бъде провокирано. Но голяма част от проблема е в комерсиализма, който е навсякъде. Чували ли сте фразата: „Отивам в театъра, за да се забавлявам“? Разбира се, зависи много от дифиницията, вашата собствена дефиниция. Става въпрос не само за театъра, а за всичките изкуства. Някои хора отиват в театъра с надеждата, че нищо няма да им се случи, че няма да им се наложи да се замислят за каквото и да било. Така че тяхната представа за забавление е нещо напълно кухо. Самата дума „забавление“ или така наречената развлекателна индустрия за мен е нещо много странно. Аз предпочитам неща, които ме карат да се замисля. Но все повече и повече комерсиалният театър се превръща в нещо, което ни вкарва в театралните салони и не ни причинява нищо. Оставя ни да си излезем абсолютно същите хора, каквито сме били, когато сме влезли. Не ни прави нищо тревожно или нищо странно. Много често такива представления са комерсиално успешни, но унищожават самата култура. (Бурни аплодисменти.)


  ВЪПРОС: Първо към господин Гърдев: колко кози пострадаха по време на репетициите? И към г-н Олби: ние като писатели знаем, че когато пишем, включваме по нещо автобиографично. Какво от вашата биография е включено в тази пиеса?


  ЯВОР ГЪРДЕВ: По отношение на козата: това е коза, която е поръчана, тя е взета от екарисаж, т.е. такава, която би постигнала тази съдба, но не би свършила на сцената, т.е. аз лично имам съзнание за тези неща, самият аз съм общо взето загрижен за това какво се случва с животните, имам домашни котки и т.н. Това е положението с козата, т.е. тук има една коза, която е пострадала, но би пострадала така или иначе, просто нейният край е другаде. Това е.


  ЕДУАРД ОЛБИ: Аз никога не пиша автобиографично. Аз никога не съм писал за себе си или не съм поставял себе си в някоя от пиесите си. Мисля, че съм средно интересен човек, но в никакъв случай драматичен. Намирам, че хората, които мога да си измисля, са много по-интересни от повечето хора, които познавам... Просто не искам да споменавам за десетгодишната си любовна връзка с една крава (бурен смях). Ако някой от вас се изкушава да ме разбере погрешно - това беше шега (нова порция смях).


  ВЪПРОС: Когато се поосвободят актьорите от напрежението на гениите, които ги командват, наблюдават, бихте ли им разрешили да се оттеглят малко един от друг, да не се гледат през цялото време в очите, и тъй като играят в една зала, която е полукръгла, да имат чувството, че малко трябва да се навъртат към публиката, за да ги вижда, запазвайки състоянието, в което се намират?


  КРАСИМИРА ВАСИЛЕВА: Това е препоръка.


  ЕДУАРД ОЛБИ: Не разбирам какво казахте (превеждат му отново въпроса).


  ЯВОР ГЪРДЕВ: Въпросът е към мен.


  ЕДУАРД ОЛБИ: Значи смятате, че актьорите трябва да са с лице към публиката през цялото време ли?


  ЯВОР ГЪРДЕВ: Не, не. Той също се шегува, надявам се. Всъщност това е представление, в което мизансцен, в собствения смисъл на тази дума, няма. Аз имам няколко такива представления, в които съм се стремил да освободя представлението от мизансцен и телата да се движат и да бъдат в необходимата за тях кондиция. Разбира се, в това отношение има и някои наставления. Приемам обаче като камък в моята градина бележката, че публиката не е достатъчно уважена, но това е такъв тип спектакъл, който според мен в оптимума си изисква четвърта стена, т.е. спектакъл, който наблюдаваме като че ли без публика, тъй като взаимоотношенията текат изключително вътре в това, което се случва. Даже ние с Никола Тороманов сме предприемали два такива спектакъла, в които сме затваряли изцяло възможността на актьорите да общуват с публиката.


  КРАСИМИРА ВАСИЛЕВА: „Пухеният“.


  ЯВОР ГЪРДЕВ: Да, „Пухеният“. Тук няма, разбира се, такава преграда, но в оптималния вариант взаимоотношението вътре не би трябвало да бъде ориентирано директно към аудиторията. Може би има места, на които тя е прекалено издърпана, приемам бележката и ще се постараем да изгладим това. Но се надявам да не са толкова много.


  РЕПЛИКА: Зависи къде са.


  ЯВОР ГЪРДЕВ: Да. Самият г-н Олби ми направи една бележка днес за една дистанция във важен момент. Така че има основание това, което казахте, и то е наш проблем.


  ГЕОРГИ БОРИСОВ: Добре. Хайде, последен въпрос, моля ви.


  ВЪПРОС: Вие имате невероятна творческа кариера. Всичките Ви персонажи или по-голямата част от това, което съм чела, са изключително силни, вълнуващи и провокативни. Съдейки от своя личен опит, кое ви се удава по-лесно - да изграждате женски или мъжки образи? И още един въпрос, ако ми позволите: да не би България по някакъв начин да е провокирала някаква творческа идея у вас?


  ЕДУАРД ОЛБИ: Първо ще отговоря на втория въпрос, докато си мисля за първия. За съжаление никога не съм бил в България, преди да дойда за репетициите. През 60-те години като част от Международния театрален институт прекарах много време в Източна Европа - в Съветския съюз и в някои източноевропейски страни, с изключение на България. Може би има нещо свързано с мен, никога не съм бил канен в България. И много съм щастлив, че по някакъв начин съм тук. А сега ми припомнете първия въпрос... Всеки един драматург трябва да може да се превръща в образите, които той или тя пише. Трябва да бъде своите персонажи. Мисля, че драматургът трябва да започне да мисли като образите. Аз трябва да мисля като мъж, когато пиша за мъж, трябва да мисля като жена, когато пиша за жена. В мисълта си аз трябва да се превърна в хетеросексуален, когато пиша за хетеросексуален човек, и в хомосексуалист, когато пиша за хомосексуалист. Това е моя отговорност. Трябва да бъда точен, трябва да бъда откровен, не трябва да имам предразсъдъци и трябва да вложа голяма доза обективност в моите писания. Също така трябва да уважавам това, което пиша, да съм дисциплиниран. Изключително важно е да вложа голяма доза безпристрастие в това, което пиша (аплодисменти).


  ГЕОРГИ БОРИСОВ: Мисля, че можем да свършваме вече - на този финал. Надявам се, че и вие като г-н Олби обективно ще предадете неговите думи. Всичко хубаво, благодаря ви, благодаря и на целия екип, поздравявам ви за прекрасния спектакъл. Живи и здрави, на добър час!

  ПРЕСКОНФЕРЕНЦИЯ


  30.10.2009


  ГЕОРГИ МИХАЛКОВ: След един толкова интензивен и доста кратък репетиционен период, се радвам, че нямаше нужда от по-дълъг, защото беше много изтощителен. Да превърнем тези писма в диалог и в комуникация - беше основната ми цел. Надявам се, че сме я постигнали. Това са моите двама колеги, които виждате не за пръв път около мен на премиера: Петър Митев - художник-сценограф и Иван Драголов - композитор на представлението... Аз ви предлагам да го даваме по същество. Факт е, че времето, в което живеем, е все по-безобразно и динамично, и човек няма възможност да се огледа. А пък летищата - благодаря за прекрасната хрумка на Петър Митев - са едно от малкото места, където човек може да направи равносметка. Това е всъщност едно от малкото ми вмешателства в текста - рамката, в която се случва. За щастие, съвременната публика покрай интернет и компютрите познава този вид фрагментарно общуване през разстояние и време, независимо дали става дума за чат, мейл или прочие измерения на съвременноста. Аз не знам точно как ще реагира тази публика, как точно ще приеме представлението, но се надявам, че то ще е ясно и комуникативно, защото, няма какво да се лъжем, осемдесет процента от публиката са между петнайсет и трийсетгодишна възраст. Това са хората, към които аз лично съм се стремил да достигна с това представление, не че другите двайсет процента не са добре дошли, но те ходят по-рядко на театър. Така... ако имате въпроси и ако съм забравил да спомена за нещо... Благодаря на Театър „Възраждане“, че ми даде възможност да опитам с този изключително труден текст, защото когато стане дума за епистоларна пиеса, обикновено ръководствата на театрите се притесняват от така наречения комерсиален успех, който във всички случаи е важен за една организация, която все пак се издържа в някаква степен от приходите. Радвам се, че вие бяхте първата публика на представлението, защото обикновено пресконференциите се провеждат преди представление и повечето от колегите ви не остават, но вие вече го видяхте и вероятно бихте могли да зададете повече въпроси, ако имате необходимост от такива. Благодаря на Виолета Донева, която е направила един великолепен превод на този текст, защото аз съм човек, който обикновено губи много време в редакция на текстовете: в по-редкия случай - редакция, а в по-честия направо си ги превеждам - сега работих с един великолепен текст, който нямаше нужда от... буквално нямаше нужда от пипване. С всичките му нюанси, с цялата му премереност, този текст според мен е не просто преведен, той е интерпретиран за нашата действителност и поне кодовете в него са понятни за нашия зрител, надявам се. Това е, вие имате думата.


  ВЪПРОС: Получава ли се тази комуникация, какъв е изводът?


  ГЕОРГИ МИХАЛКОВ: На този въпрос може да отговорите само вие.


  ВЪПРОС: Вие какво смятате?


  ГЕОРГИ МИХАЛКОВ: Аз, както винаги, не зная... Аз знам, че когато е искрено, когато на сцената се провежда живот, когато минава ток между двама, или колкото са там на сцената хора, в случая двама, тогава няма как да не се случи. Разбира се, в това представление е много трудно, защото нормалната хронология на събитията не съществува. Вие виждате, че всичко, което се случва, става в някаква виртуална реалност. На тях им беше много трудно, и не само на тях, а и на самия мен да проведа нормален живот в едни обстоятелства, които.... затова ви казвам, че не съм сигурен... не зная, това само публиката ще може да каже. На хора, на които имам доверие, им е харесало, дори много, което вече значи нещо за мен. Но аз самият не мога... как да ви кажа, аз през цялото време съм бил там, и в такива моменти човек не може по никакъв начин да бъде сигурен. Това ще го каже публиката, редовата публика, която идва непредубедена, която идва без какъвто и да е пиетет, която идва без ... така, онази публика, която аз обичам. Хулиганите, които отиват да бъдат забавлявани. В крайна сметка, ако това представление достигне до тях по някакъв начин, в някаква своя част, значи сме го направили, ако не - ще се опитаме другия път.


  КРАСИМИРА ВАСИЛЕВА: Това представление определено не е за хулигани, със сигурност. То е едно много сантиментално, много трогателно представление, което ни връща в една отминала епоха, колкото и това да не ми се иска, въпреки че звучи съвременно и докосва струните на душите ни. Значи, епистоларният жанр е действително много труден, но не съм съгласна, че няма потенциален успех, бих дала за пример „Милият лъжец“ на Джеръми Килти, пиесата за Бърнард Шоу, която е построена изцяло на епистоларен принцип - имаше огромен успех навремето, и не само у нас. И много други такива случаи познава историята. Пиесата според мен е така построена - динамично и със съвременни театрални средства от страна на актьорите, които, искам да кажа, че работят прецизно, перфектно, темпераментно, ярко, изразително, за което акламирам двамата актьори. Красимир Ранков се вижда в нова светлина, а известната Виолета Донева за кой ли път доказва своя блестящ талант и перфекционизъм в работата си. Нейният текст беше брилянтно поднесен с изключителна точност и същевременно много темпераментно и много изразително. Мисля, че този спектакъл ще докосне съвременника, независимо откъде идва той и от какви социални среди произлиза. Намирам че това е едно позитивно явление в разгара на компютърната ера и на GSM-ните съобщения - да говорим на езика на писмата, на сантименталния топъл език от едно време, когато общуването при всички случаи е било по-бавно и по-обстоятелствено, но може би много по-сериозно и стойностно, както се оказва. Мисля, че това е една много позитивна точка, върху която се опира този спектакъл, това е базата, върху която е построен, и действително Жоро Михалков доказа след „Табу“ на тази сцена, където може да се каже, че направи от една много слаба като драматургия пиеса нещо невероятно, от което аз лично бях впечатлена и респектирана - от професионализма у него. Тук за пореден път той доказва, че може да се справи с много сложна режисьорска задача и намирам, че този спектакъл е определено успех. Мисля, че ще стигне до всяка социална сфера от страна на зрителите, които ще го гледат. Убедена съм в това, имайки предвид, че съм се срещала с много различни представления. Намирам, че това представление е топло, емоционално и същевременно много ярко съвременно. На добър час.


  ГЕОРГИ МИХАЛКОВ: Благодаря, на добър час.


  ЕЛЕНА НИКОЛОВА: Поздравления към целия творчески екип за този чудесен, затрогващ спектакъл - успяхте да ни разплачете. Да сте живи и здрави всички и на добър час. Въпросът ми е: нещо повече за автора бихте ли казали - какви пиеси е написал, поставяни ли са?


  ГЕОРГИ МИХАЛКОВ: За съжаление тук ме хващате... Аз не знам почти нищо за...


  ЕЛЕНА НИКОЛОВА: Може би Виолета знае.


  ГЕОРГИ МИХАЛКОВ: Да, Виолета Донева е тази, която е изровила текста. Това, което знам е, че...


  КРАСИМИРА ВАСИЛЕВА: Поставян е текстът.


  ГЕОРГИ МИХАЛКОВ: Да, поставян е - преди доста години в Театър 199. И точно Виолета Донева е играла женската роля. Но за съжаление се е изиграл само пет или шест пъти, дано не греша в бройката, не знам по точно какви причини.


  РЕПЛИКА: Може да е било точно в периода на митингите.


  ГЕОРГИ МИХАЛКОВ: Да, вероятно е било тогава, когато не се ходеше на театър. За съжаление за автора не мога да ви кажа много. Пиесата е обявена за една от най-добрите пиеси от края на двайсти век, защото тогава е писана. И според мен в момента тя преживява своя ренесанс точно благодарение на тази, как да го кажа, революция в комуникацията, където писането отново се върна на дневен ред. Защото, примерно, само преди петнайсет или двайсет години това беше почти изчезнало. Тогава телефонът... комуникацията минаваше по други кабели. Докато в днешно време се пише много. Разбира се, пише се на един особен език с умишлени правописни грешки, които са част от стила на съвременната комуникация. Това не го коментирам, просто го отбелязвам. Аз се радвам, че ви е харесало представлението, защото с такъв текст човек не може да си позволи да направи просто прилично представление. Аз и затова не съм сигурен какъв е резултатът. Много се радвам, че актьорите се хвърлиха с такова огромно доверие. Не казвам, че през цялото време и винаги им е било лесно. Аз познавам себе си, познавам начина, по който искам максимума. Не трябва да забравяте, че акьорите са във възрастта от последния етап на пиесата, което е феноменално, защото такава енергия много рядко се среща дори при двайсет и две-три годишните, които сега завършват НАТФИЗ. Защо? Не знам. Но тази енергия, с която аз разполагах...


  КРАСИМИРА ВАСИЛЕВА: По вяли са.


  ГЕОРГИ МИХАЛКОВ: Те не са просто вяли... но не желая да поставям диагнози. В интерес на истината и те се събуждат. Аз като казах преди малко хулигани - целият екип е от хулигани, включително и актьорите. Виолета Донева е един безкрайно интелигентен и ерудиран хулиган, за Красимир Ранков какво да говорим (смях). А за тези двамата, които присъстват около мен, те са пар екселанс хулигани. И така, без хулиганския подход нищо не става. Просто с пиетет и с някакво сантименталничене по сцената не става. Ако забелязвате в това представление, абсолютно никъде не е заложено на сантименталността, която зрителят е длъжен да изпита в този момент - заради ситуацията, заради текста. Това е нещо, което е много неприятно в българския театър. Той като че ли обслужва априори някаква сантименталност на българския народ, която мен лично дълбоко ме дразни и аз не й вярвам. Ако искаш да стигнеш до зрителя, просто проведи истински живот на сцената и тогава нещата, които са емоционални, умишлено отбягвам думата сантиментални, не може да не стигнат до него.


  ЙОРДАН ПОПОВ: Добре беше преди Деня на будителите да излезете в сутрешния блок на телевизията и да кажете няколко думи. Като гледам как колегите ви рано-рано стават и тичат там, защото знаят, че един продукт трябва да се рекламира по някакъв начин...


  ГЕОРГИ МИХАЛКОВ: Знаете ли кое е най-хубавото все още на нашата балканска действителност - това, че хората ходят на театър, защото са чули, че нещо е добро. В интерес на истината, резултатът от всички тези медийни кампании безусловно е много важен, но това, което продава един спектакъл в България все още, е, че някой казва на някого да отиде да го гледа. Аз лично много се притеснявам от момента, в който медийното отразяване на спектакъла почне да доминира, както е примерно в Западна Европа - там един спектакъл може да се играе цяла година и да е пълен боклук, просто защото има прекрасна PR кампания. Мен лично това ме потиска дълбоко. Разбира се, това означава повече власт за вас, но аз лично се радвам, че тук все още не е така. Изпитвам облекчение всеки път, когато има повод да не отида в някое студио - споменах преди малко, че съм хулиган, а и защото предпочитам да си гледаме работата, а не да бием някакъв барабан. На мен това ми носи безкрайно удоволствие... Правят се гръмки, пищни, богати PR кампании, но аз се занимавам с театър, а не с PR кампании. И всичко друго не ме интересува.


  ВЪПРОС: Няколко пъти казахте, че това е съвременна постановка. Искам да ви попитам с какво, защото лично според мен интензивността на отношенията към днешна дата изобщо не може да се пренесе на сцената по този начин. Това са един по-романтичен тип отношения, които няма как да се случат в момента. И трябва ли едно представление задължително да бъде съвременно, за да има ефект? Защото според мен постановката сама по себе си е достатъчно силна, без на всяка цена да бъде модерна?


  ГЕОРГИ МИХАЛКОВ: Вижте, според мен добрият театър, съвременният театър, трябва да отговаря на две задължителни условия: верни взаимоотношения и бързи обороти. Аз познавам доста добре театъра в Европа. Отвъд океана, някъде другаде - не го познавам, но в Европа в момента това са измеренията на добрия театър. Има едно много сериозно връщане към реализма във взаимоотношенията, към верните, а не просто схематично подредените взаимоотношения. И едни обороти, от които българският театър като цяло е все още доста далеч - оборотите са ни бавни. Освен всичко друго, вие споменахте, че това не е една типична съвременна...


  РЕПЛИКА: Любовна история.


  ГЕОРГИ МИХАЛКОВ: Само че на мен ми се струва, че тя не е типична за което и да е време.


  РЕПЛИКА: Може и така да е, но...


  ГЕОРГИ МИХАЛКОВ: Значи, за мен героите в тази пиеса не са представителна извадка на което и да е общество, на което и да е време. За мен всяка една постановка започва с това, дали разказвам една обикновена история и съответно трябва да търся някакви много необикновени начини да я разкажа или разказвам една много необикновена история, което означава, че трябва да я разкажа много простичко. Това е от втория вид. Тези герои не са представителна извадка на което и да е време. Докато правехме тази пиеса, в нито един момент не забравяхме, че тези герои не са представителна извадка - не са обикновени. Много рядко се случват такива хора. Аз почти не познавам никого от по-близкото или дори по-далечното си обкръжение, който да има една-единствена любов за целия си живот. Голяма, една-единствена, споделена.


  РЕПЛИКА: Те, погледнато реално, също не бяха само един за друг представителна извадка.


  ГЕОРГИ МИХАЛКОВ: Ммм, хайде да говорим за любов, а не за... - разликата е чувствителна. Мисълта ми е, че тази пиеса не разглежда типична ситуация и типични герои. Или както го нарекох в началото „представителна извадка“ за което и да е време, което означава, че тя по някакъв начин е извън времето. От друга страна все пак разчитам малко да я преведа, защото трябва да ви кажа, че в интернет нещата стигат до една безобразна сантименталност, от която аз понякога изпитвам погнуса.


  РЕПЛИКА: Не винаги.


  ГЕОРГИ МИХАЛКОВ: Не винаги, разбира се. Цинизмът винаги е бил модерен. Още Чехов пише за цинизма като за най-големия бич на обществото, а това е преди доста повече от сто години. Което означава, ча оттогава нещата не са се променили много. Просто сега въпросният цинизъм е някак по-гръмък, по-високи са му децибелите и ни се натрапва повече, но той не е от вчера. Преди Чехов е бил кой ли не. Да, цинизмът е една особена категория, която винаги е била достатъчно вървежна в обществото, и то не само в нашето, а и в много други. Просто казвам, сега разликата са децибелите, нищо повече.


  ВЪПРОС: На мен ми липсва нещо друго съвременно. Мислите ли, че толкова дълго време може да има такава връзка в нашето общество по този начин? В интернет взаимоотношенията, мислите ли, че продължават тоо-оолкова много време?


  ГЕОРГИ МИХАЛКОВ: Интернет не съществува от толкова много време, за колкото се говори в пиесата. След около петдесет години някой ще може да ви отговори.


  УТОЧНЕНИЕ: Имам предвид, че комуникацията, която те водиха адски много време, такова нещо сега не би могло да се случи.


  КРАСИМИРА ВАСИЛЕВА: Може, може, аз видях, че се случва непрекъснато.


  ГЕОРГИ МИХАЛКОВ: Случва се...


  РЕПЛИКА: Доживейте до техните години на финала...


  ГЕОРГИ МИХАЛКОВ: Така е, нещата действително не се променят твърде много. Това, което се променя, са боичките, децибелите. Който е способен на подобно нещо, той е способен, който не е... Аз съм от хората, които си признават в прав текст, че не са.


  ВТОРО УТОЧНЕНИЕ: Аз ви говоря за тази публика, която чакате да дойде да гледа представлението.


  ГЕОРГИ МИХАЛКОВ: Ами нека да дойде да види нещо, което не се среща всеки ден, и нека да му повярват, че е възможно.


  ТРЕТО УТОЧНЕНИЕ: На тях това съвремие не им е познато. Мисълта ми е, че техните връзки не могат, поне така си мисля, да издържат толкова дълго.


  КРАСИМИРА ВАСИЛЕВА: Не се знае.


  ЙОРДАН ПОПОВ: Или нямат житейски опит да вникнат в тези отношения.


  ГЕОРГИ МИХАЛКОВ: Как да ви кажа... Мисля, че преди малко ви отговорих. Това не са типични взаимоотношения за което и да е време. Това е една история извън времето. Такива истории винаги е имало и може би някой ден с изненада да констатирате, че това се е случило на някой човек, който познавате. Защото за подобни неща обикновено не се тръби. На вас ви е ясно, че става дума за един паралелен живот, за един живот в една виртуална реалност, независимо дали тая виртуална реалност е лист хартия и химикал или нули и единици през компютъра. Няма никакво значение, виртуалната реалност е много по-стара от компютърната ера, виртуалната реалност е всичката онази хартия, изписана с мастило - хиляди хектари изсечени гори и тонове мастило. И цялата тази виртуална реалност съществува и до днес от хилядолетия. И тя не е нищо друго освен виртуална реалност, в която някои хора прекарват целия си живот. Ето, примерно, аз прекарвам по-смислената част от живота си точно в тази виртуална реалност.


  КРАСИМИРА ВАСИЛЕВА: Правейки изкуство.


  ГЕОРГИ МИХАЛКОВ: Не, четейки, консумирайки изкуство. Правейки изкуство е една много малка част от истинския ми живот.


  МНЕНИЕ: Аз също искам да кажа нещо. Тъй като съм представител на тази категория от 18 до 30 години, мисля, че вашата пиеса ще се хареса на това поколение поради простата причина, че колкото и да е различна комуникацията с писма и сега по интернет, както каза колежката, има нещо много общо в начина, по който протича целият процес на опознаване. Така че със сигурност ще се хареса. Въпросът е дали ще вникнат по-дълбоко - отвъд това, което виждат.


  ЙОРДАН ПОПОВ: Ще вникнат от страната на истината.


  ГЕОРГИ МИХАЛКОВ: Знаете ли, дълбоките неща обикновено не са чак толкова дълбоки или по-скоро не са чак толкова неизбродно дълбоки. Аз самият имам поне две дъщери на тази възраст и комуникирайки с тях съм до голяма степен наясно с това какво ги пали, защо ги пали. Големият проблем е, че им омръзва бързо. В тази пиеса човек няма възможност да си позволи лукса да му омръзне, защото малко да му омръзне и вече е изтървал нишката. Просто всичко се случва много бързо. И това е нещото, което на мен много ми харесва в драматургията, въпреки че то в началото уплаши актьорите. Защото тази скорост на взаимоотношенията ги караше да се съмняват дали ще може да бъде отчетено всичко, дали ще може да бъде разбрано, чуто, забелязано. На актьора му се ще прекрасният нюанс, до който е стигнал в репетицията, да може да се отчете, да има време за реакция, а аз не давам никаква възможност на никого да реагира. Аз просто препускам и ще продължа да го правя, защото времето е такова.


  ВЪПРОС: Това винаги ли е плюс?


  ГЕОРГИ МИХАЛКОВ: Знаете ли, на мен не ми е работа да правя оценки, на мен ми е работа да се вписвам в една комуникационна схема...


  РЕПЛИКА: Човек иска и да осмисли това, което чува.


  ГЕОРГИ МИХАЛКОВ: Вие все пак видяхте представлението - аз съм се постарал да не става въпрос за някакво механично бързане, а за една нормална динамика на взаимоотношенията, или поне тя да изглежда нормална.


  ЙОРДАН ПОПОВ: Постигнато е това нещо.


  ГЕОРГИ МИХАЛКОВ: Така. Защото самите вие, независимо дали това ви харесва или не, съществувате точно в тази комуникационна среда - на телевизия, на кино. Аз бих могъл в тази връзка да ви препоръчам да си пуснете един стар филм на Антониони и да ви попитам - колко време ще издържите, без да заспите на него.


  ВЪПРОС: Без да?


  ГЕОРГИ МИХАЛКОВ: Заспите.


  РЕПЛИКА: Едва ли ще заспим.


  ГЕОРГИ МИХАЛКОВ: Мисълта ми е следната: когато сме го гледали едно време - преди двайсет или трийсет години, това не е било чак толкова далече от скоростта на днешното време, но днес е абсолютно некомуникативно за широката публика. Това не означава, че аз не продължавам да обожавам Антониони - понеже не гледам съвременно кино, аз гледам все такива филми, правени преди четиридесет, петдесет, шейсет години.


  РЕПЛИКА: Антониони не е за широката публика.


  ГЕОРГИ МИХАЛКОВ: Той и тогава не е бил, а днес е невъзможен, разбирате ли? И това прави един от най-големите майстори на всички времена невъзможен за публиката, което е тъжно. Но такива са реалностите.


  РЕПЛИКА: Но това не му пречи да си е върха.


  ЙОРДАН ПОПОВ: Защо не гледате съвременни филми?


  ГЕОРГИ МИХАЛКОВ: Единственото, в което се състезават съвременните филми, е, кой ще направи по-бърз монтаж.


  КРАСИМИРА ВАСИЛЕВА: „Стреляй смело“.


  ГЕОРГИ МИХАЛКОВ: Не, не говорим за тези филми, аз говоря за добрите съвременни филми.


  КРАСИМИРА ВАСИЛЕВА: Е, тоя е добър.


  ГЕОРГИ МИХАЛКОВ: Спомням си преди двайсет години, когато филмът на Алън Паркър „Стената“ беше филма с най-бърз монтаж в световната история. Ако си го пуснете сега, ще ви изглежда изключително муден.


  КРАСИМИРА ВАСИЛЕВА: Много стар.


  ГЕОРГИ МИХАЛКОВ: Само преди двайсет години това беше най-гъстият монтаж в историята на киното, а в момента е една бавна, развлечена история. Дайте да не си говорим за всички тези неща. Важното е да се опитаме да пласираме това нещо в този свят, в който днес живеем, без да му размахваме пръст. Приятна вечер, благодаря ви, че бяхте с нас.

  ПРЕСКОНФЕРЕНЦИЯ


  19.11.2009


  БОГДАНА КОСТУРКОВА: Добре дошли на премиерата на „Търговци на презервативи“ от Ханох Левин. Това е 230 премиера на Театър „София“. Казвам го с радост, защото скоро си дадохме сметка, че за 45 дни изкарахме четири премиери. Режисьор на постановката е Борислав Чакринов, сценография - Невяна Кавалджиева, преводът на пиесата е от иврит, направи го Жозеф Бенатов - млад преводач, който от години живее и работи в Америка. С него ни свърза Наташа Колевска. „Търговци на презервативи“ е сред най-известните пиеси на Ханох Левин, но в България се поставя за пръв път на сцената на Театър „София“. Предложи ни я Борислав Чакринов. Как и защо я откри, ще ви разкаже той. Има думата.


  БОРИСЛАВ ЧАКРИНОВ: Човек не знае как и защо стават тези неща.


  БОГДАНА КОСТУРКОВА: Признай си, че си я правил.


  БОРИСЛАВ ЧАКРИНОВ: Не, не съм. Работих в Петербург и разпитах за добри радиопредставления. Казаха ми, че преди години е имало много добро представление в театъра на Литейна.


  БОГДАНА КОСТУРКОВА: Представлението е получило „Златна маска“ през 2001 година и продължава да се играе.


  БОРИСЛАВ ЧАКРИНОВ: Заинтересувах се от този текст. Намериха ми го на руски. Харесах го, предложих го, много ми се искаше бързо да го направя и съм благодарен на Театър „София“, че ми даде тая възможност. Много рядко ми се случва толкова прибързано да пристъпвам към един текст, и то единствено поради факта, че текстът ми харесва. Това е като да сложат чаша вкусно вино пред теб - много бързо искаш да го опиташ, не изчакваш наздравиците. Мисля, че на българския театър предстои да се срещне и с другите пиеси на Ханох Левин. Той е един от най-сериозните израелски драматурзи, но в този смисъл е и сериозен европейски автор - има много пиеси.


  БОГДАНА КОСТУРКОВА: Шейсет и три пиеси, стотина скеча...


  БОРИСЛАВ ЧАКРИНОВ: Да. Има нещо много общо в гледната точка на малкия народ, който гледа към големия свят, и това е една от причините да са адекватни текстовете му за българския зрител. Поне на мен така ми се струва. Всички казват, че бил скандален автор. Не знам дали „скандален“ е точната дума, но той определено е провокативен. Има собствен стил - прекрасен, според мен, игрив: един закачлив мъдрец, който се шегува със себе си, със света, с живота. Какво друго да ви кажа за текста? Аз не обичам много да говоря за представленията - думите не винаги успяват да изразят това, което чувствам. Предпочитам да споделям емоции, не мисли. Ако беше въпрос на някакви изречения, сигурно нямаше да правя театър, а щях да тръгна да говоря тези думи.


  БОГДАНА КОСТУРКОВА: В такъв случай, вашите въпроси.


  БОРИСЛАВ ЧАКРИНОВ: Всъщност имах премиера на този ден точно преди 20 години в Театър „София“. Тогава бях направил „Питър Пан“. Може би трябва да кажа, че аз започнах работа в София от този театър - през годините правих тук още два пъти спектакли. Обичам да работя в този театър, чувствам се уютно. Надявам се, че удоволствието, което изпитвахме с актьорите, докато правихме този текст, ще се усети и от зрителната зала.


  БОГДАНА КОСТУРКОВА: Вашите въпроси към Борислав Чакринов.


  КРАСИМИРА ВАСИЛЕВА: Искам да попитам за текста, тъй като не съм го чела. Познаваме този автор от „Хора с куфари“ преди няколко години в Театър „Сълза и смях“.


  БОРИСЛАВ ЧАКРИНОВ: Преди двайсетина, бих казал, даже.


  КРАСИМИРА ВАСИЛЕВА: Да, вече доста. И на Явор Гърдев „Старицата от Калкута“ в Театър 199, което е по-скоро скечообразен материал.


  БОРИСЛАВ ЧАКРИНОВ: Да, това са събрани скечове.


  КРАСИМИРА ВАСИЛЕВА: Искам да попитам в тази връзка: пиесата как е построена като драматургия - цялостен драматургичен материал ли е или пак са скечове?


  БОРИСЛАВ ЧАКРИНОВ: Съвсем нормален класически драматургичен текст.


  БОГДАНА КОСТУРКОВА: Грубо казано, Ханох Левин има два периода в творчеството си. Той първо пише стихове, след което започва да пише комедии, но в годините, когато става популярен, те са свързани с войната, която Израел води - Шестдневната война. Това е първата част от драматургичния му период. Пиесите, които го поставят в ролята на провокатор, са на теми: какво ще се случи след третата световна война и т.н. След дълга битка с театралната общественост в Израел, която отказва да приеме тези негови гледни точки към войната и ролята на Израел в нея, той се прехвърля на тематиката, свързана със семейството, с човека и неговия личностен свят. Това е периодът между 75-та и 80-та година, когато пише голяма част от комедиите си, сред които е и „Търговци на презервативи“. И за 30 години творческа дейност той не е дал нито едно интервю. Бях много впечатлена, когато търсих в интернет информация за него - той е смятал, че всичко, което има да каже, го казва с творбите и постановките си.


  БОРИСЛАВ ЧАКРИНОВ: Ако заглавието се стори скандално на някого, искам да ви успокоя, че нищо такова няма в спектакъла: можете да водите и децата си в театъра.


  БОГДАНА КОСТУРКОВА: Други въпроси?


  ВЪПРОС: Въпреки сантиментите ви към Театър „София“, търсихте ли от другите театри актьори за ролите?


  БОРИСЛАВ ЧАКРИНОВ: Те ги имат, няма какво да ги търся. Този театър е пълен с много добри актьори. Мисля, че те в това представление правят добрите си - запомнящи се, роли. Играят Любо Младенов, Ириней Константинов, Лилия Маравиля и младите колеги Милен Николов и Росен Белов, които активно ни помагат.


  БОГДАНА КОСТУРКОВА: Те са привнесени персонажи от режисьора.


  БОРИСЛАВ ЧАКРИНОВ: Колегите ще го забележат. Така че не беше проблем изборът на актьори.


  ВЪПРОС: Кое наложи привнасянето на нови персонажи?


  БОРИСЛАВ ЧАКРИНОВ: Най-общо казано това е пиеса с песни. Понеже не мисля, че един спектакъл може да се прави по този начин днес, се наложи да минем към жанра „мелорецитация“ (смях).


  КРАСИМИРА ВАСИЛЕВА: Много интересен жанр (смее се).


  БОРИСЛАВ ЧАКРИНОВ: Трябваше да се намерят актьори, които могат да понесат това. Наложи се, разбира се, леко да коригирам стиховете на автора. Очевидно беше, че те са конструирани по музикални мотиви, които са писани за първата постановка. Имахме нужда от някакъв друг начин на вплитане в сценичното действие. Младите колеги правят образи от тези стихове и аз съм много доволен от тяхната работа. Ако не ви бяхме разкрили това, щеше да ми е интересно да разбера дали си мислите, че са написани така от автора или че са привнесени. Струва ми се, че стоят достатъчно органично в представлението.


  БОГДАНА КОСТУРКОВА: Други въпроси има ли?


  ГЕРГАНА ПИРОЗОВА: Може би е хубаво да кажем нещо и за самото представление. Аз като един нов човек в Театър „София“, и все пак присъстващ на генерални репетиции, мога да споделя, че това представление е като обич (авторът го е определил като влюбване), която идва постепенно и те завладява - на финала наистина обичаш. Уникален текст, изключително приятен и изключително силно представление.


  БОРИСЛАВ ЧАКРИНОВ: Това не мога да го кажа аз (смее се).


  ГЕРГАНА ПИРОЗОВА: Аз имам право на това мнение като страничен наблюдател.


  БОГДАНА КОСТУРКОВА: Ако нямате други въпроси...


  БОРИСЛАВ ЧАКРИНОВ: Приятно гледане желая на всички.


  



  АПОКАЛИПСИСЪТ ИДВА В ШЕСТ ВЕЧЕРТА


  от Георги Господинов


  Малък градски театър „Зад канала“

  Постановка - Маргарита Младенова

  Музика - Асен Аврамов

  ПРЕСКОНФЕРЕНЦИЯ


  08.01.2010


  МИЛЕНА ДЕМИРЕВА: Предлагам да започваме. Бих искала да привлека вниманието ви към постановката, която има премиера тази вечер. Казва се „Апокалипсисът идва в шест вечерта“. Авторът е сред нас - Георги Господинов, млад български автор.


  РЕПЛИКА: Вече не толкова млад.


  МИЛЕНА ДЕМИРЕВА: Ами тази вечер може би ще стане малко по-ясно как се чувства. Той ще обясни защо точно в шест часа и ще разкаже по-подробно за своята младост. Имаме удоволствието г-жа Маргарита Младенова да гостува като режисьор при нас, за което много й благодарим. Запознати сте вече с актьорския състав. За постановката ще имате възможност да чуете няколко думи лично от нейния автор и от режисьорката. Давам думата на г-жа Младенова.


  МАРГАРИТА МЛАДЕНОВА: Аз предпочитам да отговарям на въпроси. Мисля, че присъствието на автора би трябвало по-активно да предизвиква въпроси към намерението, към театралния му еквивалент. Иначе това, което мога да кажа, е, че когато Георги Господинов ми донесе през лятото тази пиеса, аз харесах текста и получих импулс - желание да направя представление върху него. Да се срещнат поетът и театърът - това ми се случва рядко и винаги е голямо и различно от останалите преживявания. Реших, че най-доброто място за тази случка е Малък градски театър „Зад канала“, доколкото бяхме говорили с директора на театъра Бина Харалампиева да мисля за заглавие и за периода, в който то може да се случи. Но най-вече защото това е една пиеса за града и хората в големия град. Точно тук му е мястото на това представление. Това е първото, което категорично мога да кажа. Работата в МГТ „Зад канала“ ми носи една много особена носталгия и в същото време възбуда, защото макар и рядко, през дълги периоди от време, тук с мое участие са се случвали неща, които за мен самата са били не просто успешни или неуспешни представления, а по-скоро открития: какво може да бъде театърът, какво може да бъде изречено на езика на театъра, как може да бъде отместена, макар и слабо, границата на театралното действо, на театралното случване, когато се намеси поет в театралното престъпление, да го наречем така. Имам предвид няколкогодишните си поетични преживявания с Валери Петров и актьори от Театър „София“. Хората от моето поколение си спомнят, че тази сцена беше филиал на Театър „София“. Години по-късно - изключително плътната и изповедална работа вече с актьорите от Театър „Зад канала“ върху така познатото сънувано мечтание, което отдавна отмина във времето. И сега работя за трети път с почти същата трупа, в която вече има и млади актьори, на същото място и за моя голяма радост - в същия въздух. Защото за мен въздухът, който едно театрално място произвежда, е изключително важен - и за процеса, и за неговата пълнота, и, разбира се, за резултата. Срещата започва да се случва още по време на репетициите, че и преди репетициите, и продължава да узрява с влизането на публиката. Този процес зависи до голяма степен от атмосферата на мястото. Тук театралният бацил е във въздуха, според мен. И сега, понеже очаквате, все пак, моето изречение върху този опит, върху неговата уникалност, в смисъл на единственост на нещо, което е различно от другите неща, които човек прави, мога да кажа, че тази пиеса се занимава с това какво е останало живо в пропадналия човек. Не в успелия човек, който понякога може да е по-мъртъв от пропадналия, а с това какво е останало живо в проваления човек - преди всичко в четирийсетгодишния, който е изнесъл прехода на гърба си, който с големи надежди стоеше по митингите, а след това натрупа огромни разочарования. Някои от тези хора напуснаха България и досега не са се върнали, други започнаха да се завръщат. Какво става с тези, които са останали тук? Но това не е просто повествование, констатация, публицистика за верни неща, нито е поетична абстракция, някаква си литература, която с носталгия си припомня разни неща или която мелодраматично съчувства на жертвите на, да речем, политическите метеорологии. Аз усетих в тези текстове една скрита страшна енергия - енергия на съхранената виталност точно там, където никой не очаква да я има, точно сред тези хора - клошари, неудачници, пропаднали интелектуалци, хора, които сами са повредили живота си, хора, на които животът е кух, някой го е повредил и те, въпреки всичко, някак си не просто се бунтуват срещу света, а продължават да търсят собствения си ангажимент. И сме се опитали да направим едно представление в контекста на смъртта - физическа, душевна, духовна. Който нещичко е прочел, знае, че има един такъв кодов снайперист, който стреля поголовно. Това се случва фактологически след 2001 година в изобилие, но кой е този снайперист - това възприятието предрешава по хода на тези истории. Снайперистът може да бъде всеки, снайперистът мога да бъда аз, ако става дума за това, което съм убила, унищожила в собствения си живот, снайперистът може да бъде смъртта, снайперистът може да бъде това, което се нарича Бог - Универсум, пред което ти стоиш, което нещо прави с теб, което иска нещо от теб, с което ти и да не се съгласиш, то чува ли те, не те ли чува, не може да се каже, нали? Тоест, ако става дума за поетичност, аз наистина я откривам в тези текстове и поначало я разбирам като екстатика, а не като абстрактност, като отвлеченост, като унесеност. Това е, което сме се опитали да направим - една верижна реакция от откровения като за последно, защото утре може да няма, и това е черно чувство за хумор, ама и не е, защото си е факт. Откровения на хора, които не са спрели да настояват, да се терзаят, да се опитват нещо да променят, да задават въпроси, да чакат отговори - не спи паметта им за предназначението. И всичките тези хора са минали през това, което се нарича провал, разпад. Този ресурс, който стои точно в проваления човек, го прави парадоксално най-живия човек на днешните времена, които според мен са характерни с това, че днес всеки от нас е по-масов човек, отколкото когато и да било, днес контекстът и механизмите искат от човека да стане цифра в името на неговата уж сигурност като загуби вътрешната си свобода. Не зачитат интимното пространство на човека. И в тези откровения всичките тези хора някак си се борят да съхранят, да запазят, да регенерират интимното си пространство като територия на собственото им лице, собственото им име, собствената им енергия, собствените им мечти, собствената им възможност да преживеят в този отрязък от време - „обидно малко“, казва Георги Господинов в един от монолозите - седемдесет-осемдесет години, пълноценно. Тези интуиции за предназначението - къде те са живи и къде можеш да ги откриеш като живи - някак си тази следа е водила моя, да го наречем, гайглеров брояч. Независимо от това, че има много работа още около представлението - процесът беше много кратък, имаше болни актьори, и до момента има актьори с проблеми в гласовете - за мое голямо удовлетворение, това, което исках да бъде събудено, изведено, произведено върху тези текстове, чрез тези текстове и към тези текстове, според мен се оказа възможно.


  ГЕОРГИ ГОСПОДИНОВ: Маргарита Младенова е работила с такива автори като Достоевски, Тургенев, Чехов, така че моята поява тук трябва да е само смирение: „като слаб потомък на силни предци“, както пише в една програма към нейно представление. Дадох тази пиеса „Апокалипсисът идва в шест вечерта“ на Маргарита Младенова по няколко причини. Една от тях беше, че това е режисьор, който е много чувствителен към текста, режисьор, който е много чувствителен към чуждите истории и който изобщо е много чувствителен. Това ми се струва важно за тази пиеса. И второто - тя е човек, който може да поеме риска да постави една пиеса, която танцува на ръба на драматургията. Това не е класическа пиеса, както ще видите, не е буржоазна пиеса. Това е нещо, което много бързо, интензивно сменя своите сцени, сменя своите истории, но в крайна сметка общата тема, около която се танцува, е една. Написах пиесата в края на миналата година в Берлин. Може би защото отдалеч по-добре се вижда българският апокалипсис, но всъщност градът, за който става дума тук, не е непременно български град. Този град може да бъде на различни места. Историите са истории на българи, на хора, които са напуснали или са предпочели да останат. Грети каза много хубаво за провалени хора, за счупени хора, за хора със счупени съдби. Аз го наричам за хора, които са от тъмната страна на луната, за хора, които сега проговарят - в минутата преди апокалипсиса. Всичко тръгва с микроапокалипсисите, които сме натрупали през деветдесетте и които сега избухват в целия си мащаб през това последно десетилетие. Но в никакъв случай пиесата не е меланхолна, не е бавна и флегматична, и аз много се радвам, че последното изречение - нещо като бележка към режисьора - което съм написал, е абсолютно изпълнено. Последната бележка беше, ще си позволя да я прочета: „Ще ми се в тангото на тъгата, в тягата на тъгата, скритата й енергия, а не меланхолия, да движи представлението“. Мисля, че това ще се усети. Ако имате въпроси, имаме десет-петнайсет минути.


  МАРГАРИТА МЛАДЕНОВА: Понеже става дума за едни раними живи хора, които са в една силно технологизирана среда - непрекъснато има агресия на медиите, телевизиите и т.н., струва ми се важно да кажа, че се опитахме да направим страшно просто представление, изключително аскетично и просто. Да удържим на изкушенията да правим разни интермедии, да прожектираме едновременно персонажа, да го уголемяваме или той да бъде на живо, пък да се вписва в кадъра си и т.н. Има страшно много такива опити в последните няколко десетки години, които малко или повече попадат в капана на формалните, на чисто естетическите изкушения и търсения. Много сме се пазили от това, много сме внимавали - и аз, и актьорите, и Даниела Ляхова, и Асен Аврамов, акцентът да бъде върху откровението, отварянето на живия човек към сцената и единствено през неговата верига да тече ток, който се надяваме да стигне и до залата.


  ГЕОРГИ ГОСПОДИНОВ: Още нещо, което пропуснах: преди два часа излезе специално за премиерата тази книжка с две пиеси, страхотно оформена от Яна Левиева, като „Апокалипсисът идва в шест вечерта“ е изписан долу, където би трябвало да пише за цигарите - апокалипсисът или цигарите са вредни за вашето здраве (смях). Вътре е и другата пиеса „D.J.“, издателството е „Жанет 45“. И първата книга, разбира се, ще подаря на Грети.


  МИЛЕНА ДЕМИРЕВА: Някой ако има въпроси, е свободен да ги зададе.


  ЕЛЕНА НИКОЛОВА: Поздравления за ръководството на театъра, че поставяте българска пиеса - нещо, което страшно ни радва. Към автора: тези герои имат ли конкретни прототипи между хората, които познавате?


  ГЕОРГИ ГОСПОДИНОВ: Няма да им давам ЕГН-тата, телефонните номера (смях). Разбира се, повечето от тях са абсолютно реални хора и мои приятели.


  ЕЛЕНА НИКОЛОВА: А българи ли са?


  ГЕОРГИ ГОСПОДИНОВ: Българи, да. Като чуете историите, вие ще разберете, че те вероятно са и ваши приятели. Има една двойка, която поставя някакъв гръбнак в пиесата - тази история ми е много близка и е наистина документална. Така че има много конкретни документални неща вътре, свързани с деветдесетте и с нещата после - това десетилетие, за което няма място някак си вече, първите десет години (след падането на комунизма - б.р.).


  МИЛЕНА ДЕМИРЕВА: Заповядайте, моля.


  ВЪПРОС: Кое наложи точно драматургичната форма на този текст, защото ти се чувстваш свой и в есеистиката, и в прозата, и в поезията? Кое на този казус изискваше той да бъде предаден точно в драматургична форма? И един въпрос към г-жа Младенова: през лятото си говорихме, че „Сфумато“ вече има идея да реагира, да репликира на това, което се случва с нас днес и сега, не само през текстове на мъртви класици, а и през по-живи, близки до нашето съвремие текстове. Този текст ли предизвика тази идея или той дойде точно в подходящия момент?


  МАРГАРИТА МЛАДЕНОВА: Това са паралелни идеи, родени по едно и също време, и те неслучайно днес се засичат, случват. То витае във въздуха, някак си. Ние си мислим за други текстове, за други неща, когато го казваме това. Въпреки че преди няколко години ние направихме един хепънинг на Георги Господинов в „Сфумато“ и това беше много сполучливо начало.


  ГЕОРГИ ГОСПОДИНОВ: Да, това беше „Чета Елиът, слушам Битълс“, което на мен лично наистина ми беше голямо удоволствие. Но преди това през 2001 година, когато Грети и Иван отново обявиха, че искат да се обърнат към български автори, някак си пак се случихме и работихме заедно. И точно след една от репетициите тогава се случи първият апокалипсис на новото десетилетие - на 11 септември 2001 година беше репетицията. И скоро актьорите ми припомниха как Иван Добчев трябваше да направи една картина на потоп, на апокалипсис, и каза: представете си апокалипсиса сега, Америка... и три или четири часа по-късно това е станало (сриването на кулите - близнаци на Световния търговски център в Ню Йорк - б.р.). Така че тези засичания са много, много хубави. А за формата на тази пиеса, като структура тя не е много по-различна от „Естествен роман“ - моят първи роман. И някак си за мен това е естествената форма, честната форма на разказване на живот през 2010 и изобщо през сегашно време. Много би ми се искало да живеем класически, последователно и бавно, и не бих могъл да кажа, че съществува такъв живот, такъв разказ. Защо драма, а не роман, ако това е въпросът? Не знам, има моменти, когато усещаш, че нямаш време да кажеш нещо. Много ти се иска сега да кажеш нещо и драмата и театърът са много по-директни - виждаш окото и ухото, които реагират. Аз лично предпочитам да си пиша, да съм си сам и след това, така, десет години да си живея с един роман и някак си да усещам настроения, читателски нагласи. Но, стори ми се, че нещата, които искам сега да кажа, ми е важно да ги кажа рязко, бързо и с усилването, което дава сцената.


  МАРГАРИТА МЛАДЕНОВА: Това, което предстои да се случи като представление тази вечер, утре и нататък, е една възможна драматургична версия на този драматургичен свят. Този принцип на фрагментарност, който е в крайна сметка един като че ли взривен, разрушен цял свят, който вече не може да събере своите парчета, но пък има тяга на парчетата да образуват чашата, преди да се счупи. Той създава една много особена автентична, не примерна, възможност, ако напипаш темата, в която можеш да се припознаеш. За мен това е темата на откровението, а не като страшен екшън за края на света. Ако напипаш тази тема, тя някак си създава игрова драматургия - някъде преподрежда фрагментите, създава собствена цялост, собствена щафета, собствена верижна реакция. Аз съм убедена, че този драматургичен текст може да бъде прочетен по съвършено друг начин, през други теми, през друго преподреждане, и тогава ще се получи някакво друго драматургично пътешествие. И това е хубавото на този тип драматургично гледане, писане, според мен. То е малко постмодернистично като маниер, като похват, и в същото време, доколкото театралното представление е живот пред очите ни - отнякъде, през нещо, към някъде - в известен смисъл театърът е опозиция на тази чиста фрагментарност, той не се примирява с това да констатира верни неща на парчета, опитва се да намери една тяга, нещо, което пронизва, върви, събира, отваря всичките тези заложени вътре енергии, вектори, тенденции и посоки. Те бият в крайна сметка в една точка и ако тя трябва да бъде изречена, това е голямата тревога на човека, който е съхранил нещо след човешкото. Ние стоим пред прага на живот след човешкото. За мен някак си точно тази тревога, това вътрешно напрежение - заредено, заложено, съществуващо вътре - е било моторът, същинският тласък, истинският трамплин да се потегли в представлението. Не толкова да се експериментира театрално с какви ли не сложни похвати, механики, техники, образности и т.н., защото откровението не допуска, според мен, първо да бъде изобразено. Много сме се пазили от това, което Вендерс нарича „агресия на безсмислените образи“.


  МИЛЕНА ДЕМИРЕВА: Заповядайте.


  РЕПЛИКА: Вероятно ще има някои опасения за литературност, но за мен това е по-скоро спасяване от тази тежка нечетивност на литературата чрез откровението на театралните форми и с удоволствие бих се загледал. Пожелавам успех на представлението. Май не зададох въпрос, но ще ме извините.


  МИЛЕНА ДЕМИРЕВА: Мисля, това беше едно прекрасно пожелание. Приятно гледане.


  РЕПЛИКИ: На добър час.


  МАРГАРИТА МЛАДЕНОВА: Приятно гледане. (Аплодисменти).


  



  ДА ОТВОРИШ РАНА


  от Боян Папазов


  Театър „Българска армия“

  Постановка - Иван Добчев (гост)


  Сценография - Красимир Вълканов (гост)


  Музика - Асен Аврамов (гост)


  Костюмография - Даниела Настоска (гост)


  Фотограф - Симон Варсано


  



  Участват: Христо Петков (гост), Цветан Алексиев (гост), Георги Къркеланов, Васил Михайлов, Георги Кадурин, Тигран Торосян, Леонид Йовчев, Веселин Анчев, Милен Миланов, Георги Новаков, Мирослав Косев, Стойко Пеев, Мирослав Пашов, Николай Тодоров (гост), Мимоза Базова, Анастасия Ингилизова, Лидия Инджова, Гергана Данданова


  



  ПРЕСКОНФЕРЕНЦИЯ


  13.01.2010


  МИТКО ТОДОРОВ: Добре дошли на пресконференцията. Честита Нова година на тези, с които не сме се видели. Да ви е спорна и по-хубава от всички досега. Тази година е година на шейсетия юбилей на Театър „Българска армия“, ние вече го обявихме в началото на сезона и този проект, с който ние посрещаме за пръв път публиката, е посветен и на шейсетата годишнина, която ще бъде низ от редица прояви и вие ще участвате в тях. Аз бих искал да кажа, че така юбилеят по някакъв начин показва и илюстрира облика и почерка на театъра в по-голямата част от неговата история, в това число и правенето на по-мащабни проекти и спектакли - един от почерците на Театър „Българска армия“ през годините, макар че самият театър се е казвал по различен начин. Това беше и замисълът на ръководството и на творческия колегиум на театъра за първата премиера на 2010 година, за която премиера – ще видите и в програмата, и в другите материали, ни помогнаха след кандидатстването с проект от Столичната програма „Култура“, а също така и от „Алфа Арт Галерия“ със собственик г-н Добромир Славчев. Всъщност икономическата ситуация, която ни настигна през 2009 година, ви е ясна и ние нямаше да можем да реализираме този проект със собствени бюджетни средства, затова се обърнахме към приятели... Ние имахме нужда от подобен проект, не само защото е шейсетата годишнина, а и защото от време на време театърът трябва да прави такива мащабни платна, така да го наречем, в които, както и моите колеги, така и аз мисля, се проявява силата на творческия ресурс на един театър. Искам да благодаря на постановъчния екип в лицето на г-н Иван Добчев, в лицето на Краси Вълканов, в лицето на Даниела (Настоска) и на отсъстващия в момента Асен Аврамов. Искам специално да благодаря и на автора и драматурга в Театър „Българска армия“ г-н Боян Папазов, който не само че работи в предварителната подготовка, но и в целия процес. Както виждате тези осемнайсет наши колеги, които бяха на сцената, не са всички от нашия театър – ето тук е „Бенковски“ - Христо Петков, на който искам да благодаря, а също и на Цецо Алексиев и Ники Тодоров, които са, така да се каже, наши гастрольори. Много може да се говори по тази тема, която беше засегната, акцентирана в днешния спектакъл, но аз се надявам, че по този въпрос вие най-вече очаквате какво ще каже постановчикът, тъй като ще ви е интересен замисълът на всичко това, което се случва, което е показано, затова предоставям думата на професор Иван Добчев.


  ИВАН ДОБЧЕВ: Ами, аз ще избегна да говоря много, тъй като доста говорих по телевизии, по радио, написал съм и един текст, който мисля, че е депозиран в БТА, и така, там съм се опитал да си кажа размишленията по време на репетициите, всичко онова, през което съм минал, всичко онова, което е свързано по някакъв начин с творческата ми биография и моето пристрастие към тая тема „рана“... Неудобно ми е аз да казвам какво съм искал да кажа, мисля, че спектакълът би трябвало да го е извършил. Така че очаквам вашите въпроси, искам да благодаря на моя екип, след много дълги, така, години, намерения, разминавания, ние най-после се срещнахме с Краси Вълканов, един художник, който аз много уважавам и много ценя – театрален художник, и той доведе в екипа и своята ученичка Даниела Настоска, която е...


  МИТКО ТОДОРОВ: ...от Прилеп.


  ИВАН ДОБЧЕВ: Прилепа града. С Асен Аврамов няма защо да ви казвам защо работя, ние работим с него вече двайсет години и това за мен е важен член от екипа. Когато работим с Грети (Маргарита Младенова) с него, ние не работим като с човек, който да ни направи музикално оформление, на нас Асен ни трябва като другият човек, който работи върху партитурата на спектакъла.


  РЕПЛИКА: Добре е и музикално оформление да има все пак.


  ИВАН ДОБЧЕВ: Да, може да има, някои хора правят музикално оформление, ние не правим такова оформление.


  МИТКО ТОДОРОВ: Не можахте ли да се скарате с Боян нито веднъж?


  ИВАН ДОБЧЕВ: Значи искам да кажа, затова оставих Боян на последно място като представяне, тъй като така или иначе всичко тръгва от неговия текст и се базира на този текст. За тези, които познават този текст, той е публикуван в онези години, малко след написването му – седемдесет и осма година може би. Има грамадна, огромна разлика, тъй като ние седяхме с Боян и започнахме отново да преосмисляме нещата и посоката, в която беше тръгнало решението, и се наложиха много промени, много нови неща се написаха. Всички тези откровения на жените, които видяхте, които са пет на брой, ако сте ги броили, тези откровения са написани съвсем наново, такова нещо изобщо е нямало и почти няма и намерение в първоначалния текст и освен това вътре в самия сюжет на пиесата се получи също някаква необходимост от промени, някои неща отпаднаха за сметка на други...


  МИТКО ТОДОРОВ (влиза Георги Къркеланов): Волов, ела тук.


  ГЕОРГИ КЪРКЕЛАНОВ: Само да си взема кафе.


  ИВАН ДОБЧЕВ: ...така, това искам само да кажа около времето - това е интересно за вас като хора, които искат да знаят още нещо от кухнята или да погледнат зад кулисите. Да, зад кулисите ние до последния момент работихме и върху текста, паралелно с актьорите – актьорите понякога ги ползвахме като хора, чрез които да проверим необходимостта от един текст, неговото звучене, неговата сила и мисля, че това е естествен процес. Тези, които познават нашата работа в „Сфумато“, знаят, че за нас това е естествено, всички хора, които работят, правят един проект, така да се каже, до последния момент стоят в него и нещо пипат още, нещо търсят още, нещо намират, а понякога то продължава и след премиерата. Знаете, че Христо и Цветан са кадри, така да го наречем, на „Сфумато“, тяхната необходимост тука сред този много силен екип беше именно поради липсата на точно такива две лица, две индивидуалности, които на мен ми трябваха и аз си позволих да поискам от директора, от ръководството на театъра, те да бъдат поканени. Така е, виждате трупата, мощната трупа на Театъра на армията, която така напомня най-добрите си времена – времената на „Животът е сън“, времената на „От земята до небето“, времената, когато са се правили такива мощни, грамадни, страшни текстове, които само този театър можеше да изнесе, можеше да защити, можеше да им даде мощ, да им даде плът. За щастие, трябва да кажа, че има едно младо поколение момичета, които са влезли в този театър и които са прекрасни актриси, и това придава още по-голямо значение на тази трупа и по-големи възможности. Това е, което мога да кажа, ако имате някакви въпроси, ще ви отговоря.


  МИТКО ТОДОРОВ: Разбира се, топката е във вас... Аз искам да добавя само към това, с което, надявам се, сте в съгласие с г-н Добчев, за работата на всички технически служби и ателиета в театъра, в звук, майсторите, осветлението и всички, които се справиха по един добър начин с трудната задача, която Краси Вълканов и Даниела им поставиха, така че те изнесоха също един процес, който беше важен за визията на спектакъла, за неговия саунд и т.н. Мисля, че това също е важно за живота в днешни времена на един театър.


  ИВАН ДОБЧЕВ: Такъв тип спектакли наистина приличат, тук има някаква тавтология, на това като да подготвяш едно въстание. Наистина, това се прави много трудно, много мъчително, особено в днешни времена, когато както в нашето въстание парите никога не са стигали, винаги са били оскъдни, и така, моите благодарности на нашия спонсор, който помогна на „въстанието“ - даде пари за малко пушки...


  МИТКО ТОДОРОВ: ...и барут. (Затишие.) Винаги, когато пресконференциите по наша традиция са след представлението, е малко трудно, така да излезем от една ситуация на емоция и на впечатления и да застанем в по-делова среда, така че имате думата.


  ВЪПРОС: Ами, може ли към актьорите – всичките роли са доста ангажиращи, особено Бенковски е много натоварен, така, с очаквания и представи на всеки за тоя образ легендарен – актьорът как се чувства в тази роля?


  ХРИСТО ПЕТКОВ: Да, наистина, ролята на Бенковски е исторически много натоварена и е голямо предизвикателство да ми бъде поверена точно на мен. Как се чувствам? Благодаря на колегите, че колкото и да е натоварена тази роля, те, така, доста ми помагат, надявам се и аз да им помагам. Чувствам се добре и благодаря на всички – и на Иван, и на всички от екипа.


  БОРИСЛАВ КОСТУРКОВ: Моят първи въпрос е към г-н Папазов, защото особено с вашите сценарии за филми вие навремето винаги сте предизвиквали много бурни реакции, меко казано. Да припомним само „Всичко е любов“ или „Една жена на 33“ - може би доста от присъстващите тук си спомнят, че те станаха причина – сценарият и филмът, дори за хубавата статия в “Работническо дело“ навремето. Представям си каква би била реакцията и сега на „Да отвориш рана“, ако бе поставена в този й вид преди 89-та година, но моят въпрос е на какви послания в тази пиеса вие разчитате сега, когато времената вече са други и, дето се казва, всичко може много лесно и ясно да бъде казано? И един въпрос към г-н Добчев: тези - английските свидетелства, репортажите и интервютата на Юджийн Скайлър и на Макгахан – тях по автентични текстове ли сте ги направили и ако е така, кой е дикторът, този запис на английски език кой го е направил на двамата – на Юджийн Скайлър и на Макгахан?


  МИТКО ТОДОРОВ: По ред ли да отговарят?


  БОРИСЛАВ КОСТУРКОВ: Както искат.


  МИТКО ТОДОРОВ: Добре, Боян.


  БОЯН ПАПАЗОВ: Тоест за посланието, нали...?


  БОРИСЛАВ КОСТУРКОВ: Да, посланията, то не е само едно в тази пиеса. На кои послания към публиката изобщо вие разчитате най-много в „Да отвориш рана“ сега?


  МИТКО ТОДОРОВ: На истината.


  БОРИСЛАВ КОСТУРКОВ: Моля?


  МИТКО ТОДОРОВ: Предполагам на истината.


  БОРИСЛАВ КОСТУРКОВ: Не, не, ясно, то не е еднозначен отговорът.


  БОЯН ПАПАЗОВ: Много дълъг трябва да бъде отговорът и затова не знам дали да отговарям.


  МИТКО ТОДОРОВ: Давай, давай.


  БОРИСЛАВ КОСТУРКОВ: Основните неща.


  БОЯН ПАПАЗОВ: Ще се опитам да ви обясня. Когато аз писах тази пиеса, аз познавах вече много добре великоруския шовинизъм, докато днес вече познавам и великоамериканския патриотизъм. И все повече обичам един ядрен физик от малка нация като Холандия като нас, който казва: „Малките народи имат това предимство да не правят големи глупости“. Това е, на което разчитам.


  МИТКО ТОДОРОВ: Защото нямат тези възможности (смях). Иване, ти си.


  БОРИСЛАВ КОСТУРКОВ: Да не правят големи глупости? В случая коя е голямата глупост?


  ПЪРВА РЕПЛИКА: Въстанието.


  ВТОРА РЕПЛИКА: О, не, не, не, въстанието е дребно. Говорим за едрите глупости.


  ТРЕТА РЕПЛИКА: Шегувам се.


  ИВАН ДОБЧЕВ: Да не извадят някоя война във Виетнам или в Гърция.


  КРАСИМИРА ВАСИЛЕВА: Или в Ирак.


  РЕПЛИКА: Ставаше дума за турската империя, ако трябва да бъда по-точен. Не знам дали разбрахте какво ви намеква.


  ИВАН ДОБЧЕВ: Аз - за Скайлър и Макгахан. Ами това са документалните записи, които можах да намеря.


  БОРИСЛАВ КОСТУРКОВ: В първия вариант на пиесата имало ли ги е през 78-ма година?


  ИВАН ДОБЧЕВ: Не.


  БОРИСЛАВ КОСТУРКОВ: Не?


  МИТКО ТОДОРОВ: Не.


  ИВАН ДОБЧЕВ: Открихме ги в Българското радио и...


  БОРИСЛАВ КОСТУРКОВ: Моля?


  ИВАН ДОБЧЕВ: Открихме ги в Българското радио в архива.


  РЕПЛИКА: Да?


  ИВАН ДОБЧЕВ: Шегувам се, разбира се. Те знаят (посочва колегите си) – двама мои студенти, които прекрасно владеят английски, ги направиха.


  БОРИСЛАВ КОСТУРКОВ: А текстът?


  ИВАН ДОБЧЕВ: Текстът, за него Боян отговаря.


  БОЯН ПАПАЗОВ: Оригинален.


  БОРИСЛАВ КОСТУРКОВ: Оригинален?


  КРАСИМИРА ВАСИЛЕВА: Автентичен... Може ли?


  МИТКО ТОДОРОВ: Да, Краси.


  КРАСИМИРА ВАСИЛЕВА: Така, общочовешка тема е да защитаваш идеалите си и всъщност пиесата проследява начина, по който всеки индивидуално защитава своя идеал за свобода, което би заинтригувало всекиго, въпреки че в ерата на един филм като „Аватар“ в момента, тази семпла и така откровена, директна постановка, звучи наистина може би леко остаряло, но тя е наша. Това е нашата история, моят пра-пра дядо е заклан в мазето си в село Сестримо, защото е крил Левски и го има в „Записки по българските въстания“ - поп Георги от село Сестримо, и може би почти всеки от нас има в миналото си някаква такава биография, биографична случка, и заради това, това е наша българска пиеса. Много вярна всъщност на нашето съвремие, защото може би имаме голяма нужда да си припомним съвсем директно, недвусмислено и дори леко примитивно това минало, което е страшно важно за нашия днешен ден и което ние все повече забравяме. Така че смисълът на пиесата за мен е много значим и аз адмирирам тази постановка, макар че тя е написана през 76-та година. Друг е въпросът, че аз бях член на комисията, която даде първа награда на най-последната, най-новата пиеса на автора Боян Папазов за Алеко Константинов - „Рицар на Светия дух“, която до този момент вече трета година не е намерила своята реализация на никоя от българските сцени и аз съм длъжна да кажа, че съм доста учудена и изненадана от това нещо, тъй като пиесата има изключителни качества, и също така е поглед към историческото ни минало, много оригинален и много интересно написан от Боян Папазов. Поначало този автор има, така, голямо проникновение що се касае до историческите сюжети в нашето минало. Колкото до решението на Красимир Вълканов, който е един от нашите най-изявени сценографи, тук бих казала, че той не блести с особена оригиналност и не мога да кажа, че съм особено впечатлена от неговото решение, особено от костюмите. Това е мое мнение. Разбира се, в изпълнението на младите актриси, които отбеляза Иван Добчев, аз съм ги гледала и преди това и съм ги отличавала – Лидия Инджова и Гергана Данданова са изключителни млади актриси и е чудесно това, че те участват в спектакъла, радвам се, че виждаме отново Мимоза Базова да играе на сцената, макар и в малка роля, тя прави ролята. Така, излишно е да се спирам на по-възрастните колеги и на прекрасната песен, изпълнена от Васил Михайлов, която е невероятно парче в спектакъла, макар и за няколко минути. В общи линии, на добър час засега, може много да се говори оттук-нататък...


  МИТКО ТОДОРОВ: Благодаря, Краси, други въпроси?


  ВЪПРОС: Ще взема повод от казаното вече. Стана дума, че работата върху един спектакъл е като подготовката на едно въстание. Очевидно в този текст Бенковски знае какъв ще бъде краят на въстанието, то ще бъде клане, ще се отвори рана, ще има много жертви и Бенковски това го знае от самото начало. Въстанието на този спектакъл за мен лично някак си свърши изведнъж, има нещо недовършено. Чувствам се особено, защото откроихте жени актьори, а пък става дума за това, че това са едни откровения на жените, нещо като хор на жените без възможност за индивидуализация или за някакви такива неща, и ми направи впечатление, че в тази пиеса всъщност липсва жената, а би могла да бъде Райна Княгиня и майката, която е игнорирана като че ли, тя участва, за да бъде игнорирана, да не пречи на великото дело, да не разсейва голямата личност на въстанието. Мисля, че тук като че ли е загърбена една много съществена възможност за конфликт, за драматургичност на сина с майката, нещо което при Ботев, цитиран в текста на Иван Добчев, го има. Сега не знам, има и други панагюрци вероятно тук, но ако играете в Панагюрище тая пиеса, сигурно ще има едно малко въстание срещу нея, защото те са правдоподобни - Павел Бобеков е имал наистина едно по-просветителско съзнание, една диалогизираща и спореща с главния войвода нагласа, но панагюрците все пак не са били само едни преуспели чорбаджии, които, така, като че ли много трудно взимат решението и като че ли са принудени да го вземат. Въобще ценното на един недовършен спектакъл, каквито за мен са и повечето спектакли в „Сфумато“, е това, че човек развързва въображението си и... не че толкова трябва да се спори с режисьора или с драматурга, но могат да се видят нещата по един друг начин и за мен това е ценното в този спектакъл - не ви говоря за монолитност, не бих го сравнил по никакъв начин с „Животът е сън“ - една прекрасна постановка, която помня от студентските си години, с Наум Шопов в главната роля. Там нещата са съвсем други и там раната е някак барокова, по един много индивидуализиращ начин, докато тук става дума за рана в сърцето на тирана и т.н., и т.н. Съжалявам, ако съм прекалил с малко повече думи, но наистина се чувствам развълнуван от спектакъла, и все пак малко ми липсваше музиката, изключвайки прекрасните две народни песни, които са прекрасни две народни песни, но не са театрална музика в строгия смисъл на думата.


  ИВАН ДОБЧЕВ: Песента „Свети Георги“ не е народна песен. Такава народна песен няма.


  РЕПЛИКА: Има мотив, за Св. Георги много неща има, много подобни...


  ИВАН ДОБЧЕВ: ...много, и даже Слави Трифонов пее една своя (бурен смях).


  КРАСИМИРА ВАСИЛЕВА: „Даже Слави Трифонов пее една“... „Даже“ (смях)!


  ВЪПРОС: А кой театър е поставил за пръв път пиесата?


  КРАСИМИРА ВАСИЛЕВА: Театър „София“ - в първата година на Кольо Георгиев като директор.


  БОРИСЛАВ КОСТУРКОВ: Според мен два стожера има тази пиеса - единият е, че с поделена свобода царство можем да станем, но народ - никога, и другият - този, който дели вярата на права и крива, той я няма. И това са двата стожера, около които действително са двата основни центъра на тази пиеса... сега, въстанието го няма, но то е едно епично платно, то е повод, то е нещо за което се говори, без то реално да стане, без ние да го видим, но неговото въздействие е огромно.


  КРАСИМИРА ВАСИЛЕВА: Третият стожер е в сърцето на тиранина - „Аз отворих такава люта рана, която няма никога да заздравее“.


  БОРИСЛАВ КОСТУРКОВ: Това го няма казано, това го казва Бенковски като вижда, че...


  КРАСИМИРА ВАСИЛЕВА: Как да не е казано - то това е заглавието на пиесата.


  МИТКО ТОДОРОВ: Виждаме, че дори и тук, така, в по-специализираната, по-професионалната аудитория, по-четящата аудитория има спорове по тези въпроси. Значи започнахме да изпълняваме или да реализираме целите, които сме си поставили в началото. Надявам се, че и публиката в следващите вече представления ще реагира по този начин, надяваме се, дай бог, защото както казаха и Краси, и другите от постановъчния екип, ние имаме нужда от това, от истината в нашата история. Макар че за Априлското въстание е толкова много написано, че по някой път се объркваме, особено младите хора, които го изучават. Други въпроси има ли?


  ВЪПРОС: Въпросът ми е малко смесен - към г-н Добчев и към г-н Папазов, тъй като казаха, че до последно са работили върху текста и е явно, че той е претърпял много големи изменения - дали е била търсена тази... много интересно впечатление ми прави контраста между силно търсения документален ефект, дори в моменти сравним с репортажите по ВВС, с тези английски гласове на фона на жените, и с доста библейските метафори, свързани с апостолството и мъченичеството, които са, така, много красиво изградени като един своеобразен контрапункт между двете.


  МИТКО ТОДОРОВ: Кой пръв?


  ИВАН ДОБЧЕВ: Да, аз чета пиесата като едно литургично действие, тя е някаква своеобразна литургия... и така е като проект... като проект тя има за цел или за модел апокалипсиса. В апокалипсиса има, ако си спомняте „Откровението на Йоан“, много документалност. Там някакви документални завети, той ги цитира като документални, гласове, които казват...


  РЕПЛИКА: Лъжливите пророци, които са в пиесата...


  ИВАН ДОБЧЕВ: ...които се обаждат, които питат, задават въпроси, пращат някакви послания. Така че дори английските гласове са вкарани в нашия проект за апокалипсиса. Те излизат от някакви гръмотевици, започват да артикулират думи на английски, които са преведени някъде и на български. Така че това се прави и мисля, че това би трябвало на всеки, така, интелигентен човек да е ясно, че това е литургично действие, не е психологическа пиеса.


  БОЯН ПАПАЗОВ: Сега, да ви обясня за мене. В пиесата, която написах преди трийсет и пет години имаше едни така наречени предсказания - това е текст, който показва какво ще стане, когато дойде въстанието. В пиесата те бяха абсолютно несценични, аз и в по-късни години продължих да правя това нещо, има го и до ден днешен в моите пиеси, аз пиша едни текстове, които са абсолютно несценични, но те представляват предизвикателство към въображението на режисьора, и ето Пантелей Пантелеев не обърна въобще внимание на онези предсказания, а Иван Добчев се учуди, че не ги е използвал и каза „дай да представим въстанието по този начин, чрез едни откровения“. Те са базирани частично на някои документални думички, но ето това нещо, за което стана дума - за кривата и правата вяра, тази глава го измисли (!). Разбира се, това всичкото идва въз основа на документалистиката, която има при сина на Петър Горанов - Ангел Горанов, който, така, много скоро след Освобождението първи записва, от оживелите в Батак, какво е станало. Там има едни детайли, които аз не мога да измисля и които сме използвали.


  ...


  МИТКО ТОДОРОВ: Други въпроси и мнения има ли?... Ами, в такъв случай аз искам да ви благодаря и да ви пожелая успешна година и да се надяваме, че заедно с вас ще примамим, както се казва, публиката да гледа тази постановка - израз на нашата историческа памет. Благодаря ви.


  



  ГОСПОЖИЦА ЮЛИЯ


  от Аугуст Стриндберг


  Народен театър „Иван Вазов“


  



  [image: gosp.yulia]



  



  Постановка - Лилия Абаджиева


  Сценография и костюми - Васил Абаджиев


  Превод - Васа Ганчева


  Фотограф - Атанас Кънчев


  



  Участват: Снежина Петрова, Деян Донков, Карла Рахал, Биляна Петринска, Албена Ставрева, Уляна Чан, Христо Чешмеджиев, Димо Алексиев, Антоний Аргиров и Борис Георгиев


  



  ПРЕСКОНФЕРЕНЦИЯ


  12.02.2010


  ПАВЕЛ ВАСЕВ: Уважаеми колеги, добър вечер. Добре дошли в Народния театър. Тази вечер за пръв път ще бъде представена постановката на пиесата „Госпожица Юлия“ от Аугуст Стриндберг, режисьор Лилия Абаджиева. Сценограф на спектакъла е Васил Абаджиев, драматург - Розалия Радичкова. Участват: Снежина Петрова, Карла Рахал, Деян Донков, както и една група млади актьори - членове на трупата и наши гости, които вие ще видите в тези материали, които ще ви раздадем малко по-късно. За съжаление артистите са в голямо напрежение и няма да можете да се видите сега с тях, но, надявам се, че онези от вас, които проявяват интерес към тяхната работа, ще ги потърсят след спектакъла, следващите дни, когато ще можете заедно с тях да разсъждавате за това какво се е получило. Г-жа Абаджиева е написала в програмата някои свои встъпителни думи, но аз ще й предложа да представи пред вас идеята си за този спектакъл.


  ЛИЛИЯ АБАДЖИЕВА: Здравейте. Първо искам да кажа, че Стриндберг се нарежда до най-гениалните и най-великите женомразци. Мисля, че спокойно може да бъде подреден в компанията на Ницше и Ото Вайнингер. Тези, които познават неговото творчество, знаят в каква степен той, вдъхновявайки се от жени („Жената е тази, която обитава небесата и успокоява обхванатите от тъга“), не може да си представи жената в друг образ, освен като вдъхновителка и муза, и в желанието си да я запази такава за себе си, не може да приеме другите нейни проявления. Не бива да забравяме, че в 1888, когато е писана тази пиеса, се появява желанието на жената да се еманципира от задълженията си в дома, в семейството, да се бори за своите роли в обществото. Това е преди да се конституира науката за желанието „психоанализата“ и понеже идеите пътуват, театралните изследователи определят жанрово творчеството на Стриндберг от натурализъм до експресионализъм, но в крайна сметка двигателите на театралното действо в тази пиеса са категориите, които по-късно дефинира и постулира Фройд: „То“, „Аз“ и „Свръх-Аз“. Съзнанието, подсъзнанието, въобще желанието на душата, които Фройд сравнява с айсберг - за тази видима една трета част и невидимите две трети. В пиесата, в това театрално действо, Стриндберг разгръща точно тези скрити тайни, неподозирани и от самите персонажи - копнежи, стремления, желания. Той разделя мъжа и жената в една йерархия, за да подчертае доминиращата роля на мъжа във връзката с жената. И не случайно Жан е слуга, а Юлия - графиня. Самият той признава, че се е вдъхновил от две истории, за да напише тази пиеса, но всеки, който се е занимавал с неговата биография и с творчеството му по-задълбочено, може да открие автобиографични моменти. Едно свръх-оценностяване, което е характерно само за гениите. Ото Вайнингер пише, че жената може да бъде или само проститутка, или само майка. За Стриндберг можем да кажем, че тя може да бъде или проститутка, или муза. В тази пиеса при някои от съсподелянията на сънищата на героите става дума за скритите им желания, а от друга страна това плътно влюбване, за което говори Жан, е едно свръх-оценностяване, характерно за самия Стриндберг, което се появява в съзнанието му, когато на девет години е бил влюбен в едно момиче. Ясперс прави задълбочено изследване на четирите му опита за самоубийство, на всичките му мании, паранои, обсцесии, но според мен това е любопитно четиво дотолкова, доколкото можем да се запознаем с някакви подробности от живота му, отколкото да се съгласим с него, че става дума за клиничен случай или за диагноза. Просто гениалните хора се различават от нас по това, че превръщат своите желания и терзания в някаква свръх-ценност, която описват. И той като един гений не се свени, не се страхува да ни вкара в най-страшните кошмари на съзнанието си. Той демонизира жената, Стриндберг демонизира жената - описва Юлия като мъжемразка, жена, която не трябва да се плоди, за да не създава жалки себеподобни създания... Какво още да кажа?...


  ПАВЕЛ ВАСЕВ: Че винаги е бил обграден от актриси (смях).


  РЕПЛИКА: Много жени, много деца, много актриси.


  ЛИЛИЯ АБАДЖИЕВА: За актьорите: с Деян Донков пораснахме заедно - още от ранните студентски години работим заедно: „Хамлет“, „Платонов“, „Отело“. Това е нашата четвърта работа, която вие знаете. Със Снежина Петрова се срещам за пръв път, с Карла - за втори - десет години след „Вертер“. Изключително съм благодарна на директорския екип на Народния театър: на Павел Васев, на Александър Морфов и на Розалия Радичкова, за това, че ме поканиха и ми дадоха възможност да имам тази среща и това вълнуващо пътешествие, защото за нас четиримата това беше наистина вълнуващо - да се опитаме да намерим адекватния на времето, в което живеем, израз на натурализма. Ако бяхме малко по-млади и начинаещи, може би нямаше да бъдем толкова смели в простотата на средствата, от една страна, и в дълбините на подсъзнанието, в което сме влезли - от друга. Много журналисти ми задаваха въпроси: дали Стриндберг би бил разбран днес, дали женомразството може да бъде тема. Мисля, че да. Ако то можеше да се събуди във времето, в което живеем, би се почувствало като във някакъв свой материализиран кошмар. Всичките тези списания - това е цяла индустрия: като се започне от „Космополитен“ до жълтите издания, в които има съвети: десет начина как да откраднеш любимия на приятелката си, десет начина как да го прелъстиш за по-дълго и т.н., и т.н. Значи, в жената е и „рая“, и „ада“ - с това всички можем да се съгласим. Модерният мъж е все по-объркан от това какво жената привижда като мъжествено или какво за съвременната жена е мъжество, къде е границата на нейната свобода и доколко тя иска да бъде приласкана и по някакъв начин подчинена на мъжа. Мисля, че в това отношение съвременната модерна жена е много близо до Юлия. Там става дума за нещо, което се корени в детството - едно погрешно възпитание, и тя през целия си живот се бори с двете си същности. Тя е била възпитана от майка си да не се подчинява на мъжете, била е обличана в момчешки дрехи, била си е обещала никога да не стане робиня на мъжа, живяла е в едно много тежко семейство - с тежки взаимоотношения, и почти си е забранила да привлича, но ние всички знаем, че жената колкото и да си забранява да привлича, това не зависи от волята й - тя привлича. В крайна сметка това беше за нас много добър опит - изследване на собствените ни емоции, през тези почти военни отношения - както си представя взаимоотношенията между мъжа и жената Стриндберг. Самият Стриндберг казва, че единствено важният живот е собственият и единствено добрият опит е преживеният. Пак казвам, много съм благодарна за тази покана, радвам се, че се срещнах с порасналите момичета и момчета. Смятам, че единствените актьори, които в българската театрална ситуация в момента могат да явят историята на сексуалността, това са Деян Донков и Снежина Петрова.


  ПАВЕЛ ВАСЕВ: Аз понеже съм малко по-възрастен и ходя на театър от четиригодишна възраст, знам, че още оттогава се говореше за това, че театърът непрекъснато е в криза. Обаче от моето детство до ден днешен театърът се радва на един изключителен зрителски интерес и затова считам, че всичко онова, за което в момента се говори, че основно театърът е в криза, е само шум, така да се каже, от неправилен превод. Напротив, според мен, като оглеждам софийския театрален афиш, като гледам спектаклите, които се играят в София и тези които идват от извън столицата, кипи един пълноценен театрален живот в България и аз това към което мога да ви призова, е, да показвате в онези материали, които вие пишете, че българското общество, българската театрална общност има нужда от своя си български театър, независимо дали това ще е премиерата тази вечер или утре вечер на Лили Абаджиева, дали това ще е Влади Люцканов, дали това ще е Иван Добчев, който съвсем наскоро, и Маргарита Младенова, имаха премиера, но моята молба към всички, които сте тук и пишете за театър, е, да подкрепите всички онези театрали, а това е преди всичко публиката, защото най-сериозната оценка дава публиката със своето присъствие, със своята подкрепа на различни театрални визии и това към което ние се стремим, е, програмата на Народния театър да е достатъчно разнообразна, да е достатъчно широко отворена, да има възможност за зрителите с всякакъв интерес да влязат, някои за първи път в залите на Народния театър, други да станат негови постоянни зрители, а много хора, така да се каже, започват живота си и свършват живота си с театър. Неотдавна имахме такъв изключителен пример в, как да кажа, в жеста на професор Крикор Азарян. Ако не знаете, просто не съм имал повод досега да го кажа, така да се каже, явно. Професор Азарян влезе за операция във Военна болница и излезе от операционната, върна се и каза: „Аз ще завърша спектакъла си“. Той каза, че за него театърът е по-сложния и по-важния живот, отколкото още три или шест месеца, или година живот по софийските улици. По тази причина театърът наистина има нужда от свое много голямо разнообразие, защото по този начин той е обществено необходим. Ако имате някакви въпроси към г-жа Абаджиева, към драматурга на спектакъла г-жа Радичкова, заповядайте. Ако нямате въпроси, през следващите дни пак ще ви чакаме в театъра, за да се срещнете с артистите и от тях да научите подробности за... но, така, искам да кажа, че те се държаха като една банда съзаклятници, които работиха така по един необичаен за театралния ритъм начин. Театралният ритъм е: сутрин репетиция, след това някакви почивки, някакви движения, и вечерта представление. При тях това всичкото нещо беше слято, те се чувстват много близки един с друг - всичките участници в създаването на спектакъла, и дано това да се е отразило на резултата.


  ЛИЛИЯ АБАДЖИЕВА: В този смисъл, понеже Роза беше много близо до нас - още когато преговаряхме с вас за заглавие, разпределение и по време на целия репетиционен процес, ако вие бихте искали да кажете нещо.


  РОЗАЛИЯ РАДИЧКОВА: Аз ще кажа само няколко думи, които даже не са свързани в такава степен с конкретната постановка. Представлението не мога да коментирам и не бих искала - вие ще го гледате. Повечето от вас са проследили работата на Лили Абаджиева през годините, в това съм сигурна. Тя имаше едно изумително начало с „Женитба“. В нейния творчески път има една особеност: Лили прави двойки представления от един автор. Диалози ли да ги наречем, не знам как да ги наречем, но това са „Женитба“ и „Ревизор“ на Гогол, „Чайка“ и „Платонов“ на Чехов, „В очакване на Годо“ и „Края на играта“ на Бекет, това е „Бащата“ на Стриндберг и „Госпожица Юлия“. През целия този път върви един Шекспир, който е постоянната й пулсация, ако мога така да се изразя. И в тези „двойки“, или диалози на един автор, тя е много различна. При нея никога няма случаен избор на един текст. То е някаква тема, която я занимава. С нея сме работили и в други театри заедно, но досега не съм я питала защо това е така. Малко режисьори имат в пътя си подобни сериозни избори. Много се радвам, че Стриндберг попадна в избора за Народния театър. Мисля, че това са точните актьори, които трябва да изиграят тази пиеса.


  ЛИЛИЯ АБАДЖИЕВА: Ние се намираме в ситуация на много тежка криза. Нямам предвид световната финансова криза, а по-скоро това, че години наред политиците в България нямат воля и идея за стратегия за културна политика и доколкото разбирам подтекста на обръщението на г-н Васев, то беше, доколкото вярвате в театъра, да се опитате да го подкрепите. Понякога вие пишещите не си давате сметка, може би, какъв отзвук и колко важна е всяка написана дума. Още когато бяхме в Академията, Вили Дечева, когато ни преподаваше интерпретация на текста, наричаше критиката за театър „лепилото на времето“. Ролан Барт казва и друго - че критикът трябва да обяснява, да привижда смислите и значенията и да ги обяснява на зрителя. И доколкото аз разбирам призива, той е в това да имате съзнание за ролята си в опазването на българската култура. Аз миналата година (октомври месец) имах премиера в Санта Барбара - за един Шекспиров фестивал направих „Мяра за мяра“. Работих с техни актьори, заедно с Васил работихме. Много се радвам, че се срещнах с американските актьори, защото представата ми дотогава беше само литературна: Стайнбек, Керуак - „По пътя“, Вонегът и т.н. Дори ми се привиждаха архетипи. Това беше много важна среща за мен, но най-изумителното от всичко беше, че 25 независими критици на „Индипендънт“ и „Лос Анджелис Таймс“, които определят наградите за изкуство, ми присъдиха наградата „Инди“ за режисура и спектакъл. Казвам го само защото една година по-късно, когато направих тук „Мяра за мяра“ с български актьори, във в. „Труд“ се появи една... - не бих я нарекла рецензия, не бих казала, че това беше критика или текст за театър... Искам да кажа, че когато подобни писания се появяват в най-четените вестници аз не мога да сдобря в себе си тази огромна ножица. Мисля, че сме се поддали на отвратителния тон на времето да се плюем. Българският театър има много лица. Аз съм пътувала по света и съм гледала. За мащаба на държавата си имаме страшно много талантливи режисьори и актьори. Но понеже всеки ден се разминаваме с тях по улицата, ние някак си не можем да ги оценим. Вярата ми е, че като се появяват едни такива писания, хора като вас биха могли да отвръщат. Не за друго, а защото се говори за една театрална реформа, за която всички се съмняваме, че не е добре обмислена.


  ПАВЕЛ ВАСЕВ: Ще добавя и още нещо. Аз неотдавна бях в Ню Йорк, гледах няколко спектакъла и моето много добро отношение към българския театър беше потвърдено в центъра на Бродуей. Гледах спектакъла на Сам Мендес, който има огромна рекламна кампания. Това е един проект, който се казва „Мостът“ (The Bridge Project - б.р.) между Лондон и Ню Йорк, със Шекспир, разбира се, и с английски артисти („Както ви се харесва“) - аз си излязох по средата. Казвам го съвършено откровено и открито, и ви казвам: това което видях, няколкото спектакъла, които гледах в Ню Йорк - добрите спектакли в София са значително по-добри от най-доброто, което гледах в Ню Йорк.


  ЮЛИЯ ВЪЛКОВА: Може ли да питам нещо? Юлия Вълкова от „Седмичен „Труд“. Не е този „Труд“ (смях).


  ПАВЕЛ ВАСЕВ: Не се плашим. Напротив, обичаме всички вестници.


  ЮЛИЯ ВЪЛКОВА: Има си хас, иначе няма да ни каните. Много говорихме за актьорите, за избора. Защо не стават кастинги за актьори у нас?


  ПАВЕЛ ВАСЕВ: Веднага ще обясня, на секундата ще обясня: това е един страховит проблем за българския театър. Ние работим със социалистически кодекс на труда. Там има една закостеняла форма. Неотдавна имаше среща с министър-председателя в Министерството на културата. Моето изказване беше много кратко, помолих за следното нещо: освободете театрите от тази формула, по която те съществуват. Защото ние влачим шлейфа на социалистическия реализъм със себе си. Ние нямаме формула за наемане: за час, за 24 часа, за една седмица - нямаме разнообразната формула за наемане на актьорския труд. Значи, това нещо е страхотно сериозен проблем. В момента, в който тръгне да се прави театралната реформа, тя не може да бъде театрална реформа в смисъл: дайте да закрием Михайловград. Театралната реформа трябва да бъде едно цяло, в което ще се каже: когато наемаме артисти, и примерно, в една трупа има 40, колкото са в Народния театър, неизбежно вътре ще има 10 души, които искат да седят на щат и да не играят много. Това че са артисти от Народния театър им дава възможност да се явяват по телевизионни програми, сериали, филми и прочие, да водят читалищни клубове и т.н., и т.н. Тази закостенялост на щата... аз няма да крия: седем души миналата година - по средата на годината и в края на годината, излязоха от щата на Народния театър. Те са в момента на граждански договор, ние ги считаме за артисти на Народния театър, но те получават сега адекватно на своите усилия и... как да кажа, на своето присъствие в театралния репертоар, възнаграждение. Не е възможно с ужасяващия щат, с който разполагаме... Направил съм проучване за всички европейски национални театри. Няма такъв като нашия. Македонският е в по-добро състояние. Моята заплата е колкото заплатата на чистачката в Букурещ. По социалистическо, така да се каже, съревнование, заплатата на директора в театъра е най-висока. По каква причина?... По каква причина? Че в театъра има звезди, на които аз трябва да гледам на тяхната заплата, дето се казва, от низините. Ако ние работим нормално и ако сме създали нормална структура. Значи, театралната реформа не може да бъде: закриваме това театърче, събираме тези двамцата, местим този от тук там. Между другото, понеже Олга Маркова е срещу мен, колегите кинодейци изживяха тази драма. Те излязоха от щатовете, излязоха от топлите места от студиите, и виждате, че изнесоха на гърба си тежестта на тази промяна, тази драматична промяна в българското кино, и то вече почва да си стъпва на краката, и се явяват филми, за които всеки един в България може да каже: е, станаха европейски филми. Значи тук проблемът, който вие поставяте, е много сложен. Кастинг и прочие - всичкото това може да го има в момента, в който сменим формулата на заплащане в българския театър - в момента, в който той напусне реалиите на социализма. Той все още е социалистически театър: на принципа на окръзите, на принципа на бившия кмет на Ботевград, който беше много силен, защото беше роднина на Тодор Живков - бай Васил, който каза: в Ботевград ще има театър, това е положението. Ма има, ма няма, ма публика, ма колко, ма как, ма не е ли по-лесно от София да идват да играят - няма значение. С това нещо е свършено. Ние сега влачим този шлейф зад гърба си. Реформата трябва да е цялостна, тя не може да е на парче. И ще е трудно за театралното братство, наистина ще е трудно, защото пак трудно ще се намества, докато стигне до оптималната формула. В съседните нам държави има по два държавни театъра. Всичко останало е общинско, но там има и многогодишна култура на регионите, което значи, че те искат да създават своя собствена интелигенция, искат да имат приложно поле на своята култура - на своите художници, на своите музиканти, на своите театрални артисти. Разбира се, казвам го, без да се страхувам от нито една думичка, която ще ви кажа сега: абсолютно съм сигурен, че в Русе, ако театърът, сградата, знаете, че е на общината - Доходното здание, ако в Русе театърът се предаде на общината, това ще е полезно и ще продължава да има театър и може би ще бъде още по-добър, но ако в Сливен театърът се предаде на общината, обещавам, че до Нова година това ще бъде терен за състезание на футбол на малки вратички. И оттук идва голямата тревога на театралите: че на едни духовни пространства много бързо може да се срине предметът на тяхната дейност. Нужна е театрална реформа, само че трябва да се осмисли. Имате ли въпроси?


  РОЗАЛИЯ РАДИЧКОВА: Дали има въпроси?... Само ще ви кажа, че Лили Абаджиева е режисьор, който е правил кастинги за театралните си представления.


  ПАВЕЛ ВАСЕВ: Ако няма въпроси, благодаря ви.


  ЮЛИЯ ВЪЛКОВА: На добър час.


  



  ХАРАКТЕРИ


  от Камен Донев


  Сатиричен театър „Алеко Константинов“

  Постановка – Камен Донев


  Сценография – Татяна Димова


  Музика - Михаил Йосифов


  Музикален ръководител - Румен Цонев


  Фотограф - Симон Варсано


  



  Участват: Пламен Сираков, Нона Йотова, Тончо Токмакчиев, Албена Колева, Герасим Георгиев, Кирил Кавадарков, Явор Борисов, Милена Аврамова, Тодор Близнаков, Благовест Благоев, Жанет Иванова, Мартин Каров, Пламен Великов, Атанас Стойчев


  



  ПРЕСКОНФЕРЕНЦИЯ


  18.02.2010


  ИНА ШКАРОВА: Добре дошли на поредната пресконференция. Много се радвам, че на това представление явно му тръгва по вода. В Сатиричния театър съм от единайсет години, но за първи път се случва, буквално два дни след като са пуснати билетите за премиерно заглавие - спектакъл, който още никой не е гледал, да бъдат изчерпани напълно всички места и билети. За горе-долу седмица след това се изчерпаха и за трите наши мартенски представления, така че силно се надявам да продължим със същата ударна скорост и нататък. Без съмнение причина за това е Камен Донев с репутацията, която той има през последните години. Без съмнение той е най-интересното явление в театъра, благодарение на неговите различни роли като актьор, драматург и режисьор. През 2002 година беше поставен при нас един негов текст - „Живот и здраве“, гледали сте Камен в „Укротяване на опърничавата“, в която той направи изключителна роля като Петручио, но за първи път сега той работи и като режисьор на наша сцена. Това което е много хубаво за нас, е, че в тази постановка влиза част от трупата на театъра, която през този сезон все още не беше влизала в разпределение и хора, които се връщат в щата на театъра - имам предвид Пламен Сираков и Тодор Близнаков. Ако искате (обръща се към Камен Донев), ти да кажеш няколко думи или вие да задавате въпроси. Получили сте информация, знаете за какво става въпрос в това представление, така че можем да започнем разговора.


  БОРИСЛАВ КОСТУРКОВ: Той да каже няколко думи първо.


  ПЕНКА МОМЧИЛОВА: Примерно кога е написана пиесата, има ли някаква конкретна случка любопитна, която да е станала причина за това, героите реални ли са, имат ли прототипи - около това.


  КАМЕН ДОНЕВ: Писана е преди - не помня, мисля, че шест-седем години. Прототипи - знаете, в нашия живот има голям избор на хора, които са интересни за игра и за присъздаване. Не мога да кажа конкретни имена на прототипи - по-скоро е нещо като събирателен образ на определена прослойка с определени нейни проблеми. Това е тема, която винаги ме е занимавала и ще ме занимава занапред - за отношенията в бита на хората. Колкото и да се говори, че бита бил едва ли не нещо недостойно, в някаква степен презряно от псевдопоетичните натури в България - бита е тук, всички вие сте облечени с определен вид дрехи, храните се, ходите до тоалетната и не можете да избягате от него. Така че да се правим, че го няма, е меко казано неразумно. Мен ме занимава аспектът, който третира промяната на хората в условията на променящия им се бит. Някои обедняват, други забогатяват, трети не се интересуват от това, четвърти мечтаят в условията на определено статукво, материално ниво. Това нещо сериозно влияе върху тяхната психика, здраве, взаимоотношения и на мен това ми е интересно. Спектакълът се занимава горе-долу с това. Разбира се, вие знаете, аз имам склонност към комичната страна на живота, вярвайки че да накараш някой да се смее над собствените си проблеми и недостатъци във всички случаи не е безполезно. Ако той се засмее и после се замисли, и ако стане такова едно мъничко чудо, пък да се и промени малко, както се казва, по-хубаво от това няма. Отдавна съм се простил с илюзиите, че мога да променя някого или света, или хората - глупости. Изкуството не може да промени света, то може да промени този, който желае да се промени, единствено и само в себе си. Изкуството е необходимост, така че спектакълът в тоя смисъл не налага някакви послания, някакви морални норми. Той е като една музика, която започва и изтича и може да остави нещо на хората - по различен начин, някои може би ще се смеят, други не, трети може да се почувстват неудобно, четвърти да се разпознаят по някакъв начин в тези персонажи. Не съдя никого, просто за мен този вид театър е най-трудният, защото създаването на една привидна реалност - на едни човешки взаимоотношения, в каквито сме постоянно, се оказва предизвикателство за българския актьор, за неговата концентрация, за неговия усет, чувство за мярка, чувство за темпоритъм, органика в най-хубавия смисъл на думата. Хората, които са ме посветили в тази професия, винаги са ми казвали, че е форма на лицемерие да играеш крайни варианти - знаете за какво говоря: за така наречения елитарен театър, експериментален или както и да го наречем, защото това е вид спасяване. Много по-трудно е, по-достойно е, да проведеш на сцената един истински процес, да създадеш живот между едни хора и правейки това, да накараш публиката да повярва в това и да я развълнуваш с това. Не става въпрос за комедия, за драма или за трагикомедия... Както знаете, в зародиша си театърът всъщност е това, той е една игра, която едни хора идват да гледат с цел и те да съпреживеят, а не да видят някой режисьор колко е изобретателен или някой сценограф колко е находчив, и как актьорите могат да говорят едновременно, без да бъркат. Както казваше професор Азарян: „Това са хватки.“ Понеже живеем във време на хватки във всяко едно отношение - и политически, и културни, медийни, аз се опитвам колкото се може повече да бягам от това. Хватка е например „Камен Донев скара Нона Йотова и Тончо Токмакчиев“. Обяснете ми това заглавие.


  БОРИСЛАВ КОСТУРКОВ: Имало ли е такова заглавие?


  КАМЕН ДОНЕВ: Да. Кому е нужно това, питам аз, и веднага си отговарям - така нареченият главен редактор или който е там на определения вестник, решава, че когато напише така с дебели букви, и човек като отвори вестника, ще каже: ах, колко е интересно, и ще си купи вестника.


  БОРИСЛАВ КОСТУРКОВ: Като: „Режисьор се събува по гащи“.


  КАМЕН ДОНЕВ: Ето, за такъв манталитет говоря. Болно ми става, като видя, че... Аз затова и спрях да давам интервюта, защото когато кажа нещо, то се перефразира или пък се прави някаква комбинация, изваждат се някакви заглавия, някакви глупости се пишат, даже ми се бърка името, и не само моето име, а и на колеги, и всички тези хора имат претенции да бъдат коректив на обществото, да казват кое е правилно и кое не е правилно, кое е хубав театър, кое не е хубав театър... Така, отворих дума за хватките, та в това представление се опитвам за себе си да се занимавам в професионален план в тази посока с актьорите, да преживеем нещо, в което няма хватки. Друго интересно, какво да ви кажа, случки - вие ме питахте - няма интересни случки около представлението. Знаете, може би сте в течение, в една от главните роли беше разпределен Антон Радичев - един актьор, който аз много харесвам и обичам, но човекът преживя операция, слава богу успешна, сега са възстановява, и живот и здраве, може би - не може би, а на мен ми се иска да влезе в спектакъла по-късно.


  ВЪПРОС: Искам да попитам, този спектакъл има ли нещо общо със замислената трилогия, започваща с „Почивен ден“ или е нещо съвсем различно?


  КАМЕН ДОНЕВ: Това е написано много преди „Почивен ден“. Навремето аз написах първа част от това представление „На гости“ (те сега са три: „На гости“, „На сватба“ и „Уют“), и я поставих - това беше, така, дебютът ми в постановъчната работа в театър „Ла страда“. Актьорите от „Ла страда“ бяха така добри да ми помогнат, подадоха ми ръка, но това няма общо с „Почивен ден“. После написах другите две части - „На сватба“ и „Уют“. В момента пиша втора част на „Почивен ден“, но не съм я финализирал, имам още работа по нея.


  БОРИСЛАВ КОСТУРКОВ: Щом вие казахте в отговор на Пенка Момчилова, че вашите герои с такива хубави имена като Мецан и Лукреция или Рейнолд и Огретен... между другото и аз имах една съученичка, която се казваше Афродита Пехливанова, също много смешно, но истинско име... щом тези ваши герои нямат прототипи от вашия любим квартал „Борово“, сред някои от вашите съседи, значи вие се изявявате като народопсихолог, правите някакви събирателни образи, така да се каже. И моя втори въпрос, съвсем кратък, е - говори се, че правите още един моноспектакъл след „Възгледите на един учител за народното творчество“ - някакъв нов тип моноспектакъл.


  КАМЕН ДОНЕВ: Да, да, правя, но той е още в работен процес и не ми се иска да ви казвам подробности, тъй като много работа има по него, той е значително по-сложен и по-труден, може би поне още година-две ще го работя.


  БОРИСЛАВ КОСТУРКОВ: А за събирателните образи в „Характери“?


  КАМЕН ДОНЕВ: Ами какво да ви кажа, аз не се изживявам, разбира се, като народопсихолог, много съм далече като ерудиция и познания в тази област, но, знаете ли, хубавото в нашата професия е, че човек по неволя започва да става някакъв, разбира се, когато иска да изучава хората, да ги опознава, да ги разбира, да ги тълкува - в един момент започва да става някакъв - дали ще бъде поет, дали народопсихолог, дали психолог, дали циник, ако щете. Не казвам нищо лошо за нито едно от тези неща, но природата, твоята вътрешна природа, взима някакво отношение, взима страна. И аз вярвам в това, че човек, който се занимава с театър, трябва честно да отстоява това, което може да прави. Аз мога да правя това, не се срамувам, че го правя, защото има много случаи - попадал съм на изказвания на хора на изкуството, на омерзени от живота по някакъв начин хора, които живеят активно, така да се каже, в България или извън нея, у които се прокрадва едно такова нещо, че едва ли не им е неудобно, че са българи. Срам. Това е много унизително за тях. Въобще чувството за вина и чувството за срам е, така, голям проблем и аз не виждам как реално човек може истински да се пребори с това нещо - да те е срам, че си някакъв. Това е достойно за Камю. Без реално да има за какво. Ако човек знае какъв е, какво иска, към какво се стреми, дали ще бъде от България, или ще бъде от Съединените щати, това няма никакво значение. Но когато излизаш пред едни хора, казвайки, че България е такава, България е онакава - да, добре, но какво правиш ти за България, освен да лаеш по телевизията, да приказваш... Какво направи, написа ли стихотворение, купи ли кувьоз, построи ли път, даде ли пари за еди-какво си - какво направи... Говоря вече за театъра - аз мога да правя това, колко добре го правя, вие ще решите - добро ли е, не е ли добро, успешно ли е... Всеки случай изпитвам радост и щастие от това, което правя, защото не се срамувам.


  ВЪПРОС: А вашите герои в тази пиеса срамуват ли се, те към какво се стремят?


  КАМЕН ДОНЕВ: Към какво се стремят? Трудно ми е да ви отговоря така бързо. Всеки се стреми към нещо. Интересното е, че на моменти и те не знаят към какво се стремят. Може би интуитивно знаят - някаква посока, някаква светлинка имат, но не са така рационални, себеизучаващи се хора, с по две висши образования, които могат да кажат рафинирано: аз се стремя към това. Объркани хора, объркани. В България има много объркани хора, най-интересни са тези, които са объркани, а се опитват да покажат, че не са. Аз винаги съм се учудвал и ме е забавлявало, когато някой казва, че нещата са му ясни, когато някой дава рецепта, дава формула. Аз ще цитирам професор Азарян, който ми казваше навремето: „Най-пагубният момент за актьора е, когато реши, че му е ясно, когато си каже - да, това знам как става .“ Наистина е така, има много актьори - на някой като му кажеш: влез, той влиза и играе обич, играе омерзение, играе завист, играе яд, играе разочарование. Но като му кажеш, че това не е така, той се сърди, защото смята, че му е ясно. Това е голям проблем в творчески план и аз се моля дано никога не ми мине дори покрай главата - да реша, че нещо ми е ясно, да реша, че нещо знам. Напротив, с напредването на времето и на годините, при срещите ми с актьорите и, така, в целият този процес на създаване на нещо буквално от въздуха, откриваш колко е богато и колко е силно това изкуство, защото то работи с жива енергия и разчита на очите на човека. Хората искат да видят очи... Малко разпокъсано говоря, но тези дни препрочитах книгата на Леон Даниел „Пътешествие в театъра“. Там той също говори за играта, за това, че всичко е една хубава игра, и когато настъпи моментът, в който актьорите забравят, и не само актьорите, а и режисьорите забравят, че това е игра и го възприемат като поредната лична реализация, свързана с доказване на някои качества... въобще, когато нещата минат в другия план - да вземем акъла на хората, ей-тогава се губи цялото очарование на театъра и цялата му магия. Казвам го във връзка с това, че в моите постановъчни неща се опитвам да вървя в тази посока - радостта при откриването всеки път на този процес на игра, на обща игра.


  ВЪПРОС: Какво ще кажете за работата си с актьорите - от сцената най-вече?


  КАМЕН ДОНЕВ: За работата ми с актьорите?... Ами, какво да кажа, актьорите са хора с опит, добри актьори, нямал съм проблеми с тях. Актьорите са като всички други хора, но има нещо, което е изключително ценно при тях - те са като деца. Говоря не в инфантилния смисъл на думата. Те много бързо се палят, бързо угасват, някой път прекалено бързо се разочароват, отчайват, друг път пък се взривяват, надъхват, изпадат в еуфория... Те са хора на крайни състояния. И това не е някаква поза, някакъв маниер, не е, как да кажа, вижте ни колко сме особени, странни. Това е просто условие, за да бъдат добри актьори. Добрият актьор трябва да има голям демараж, той трябва да може да се взриви, да изгори, да зарази хората долу - да ги кара да плачат, да се смеят - със своята енергия. Ако той я няма, няма как да стане това. В случая актьорите тук са такива, че се справят. Разбира се, винаги има какво още да се желае. Аз съм твърдо убеден, че ако има някаква причина за неуспех, това е режисьорът. Няма как да са актьорите. Ако режисьорът не си е свършил работата, ако ще и Робърт де Ниро да дойде, пак няма да стане спектакълът. Вие знаете, гледали сте филми, в които играят звезди, артисти с невероятен имидж, и филмът не става. Същото е в театъра, няма никаква гаранция, че когато вземеш звезди, това ще стане. Всичко е въпрос на постановка. Значи, ако нещо не е станало, не се е получило, вината е изцяло моя. Във всяко едно отношение. Значи не съм успял да ги мотивирам, да направя тая скулптура, да ги поведа... Но има и такъв момент, че някога самите актьори развалят спектакъла... И знаете ли колко е тривиално - те просто решават, че повече не им се играе това представление. Енергията пада, публиката вижда това и настъпва една апатия, и нещата си отиват. Така че - магия, всичко е магия. Въпрос на взаимодействие.


  ЕЛЕНА НИКОЛОВА: Извинете, г-н Донев, нещо повече за музиката бихте ли ни казали. Специална авторска музика ли е на маестро Йосифов? Понеже артистите пеят, може ли да се каже, че жанрът отива малко към мюзикъла?


  КАМЕН ДОНЕВ: Не, не е мюзикъл. Артистите пеят, колкото могат (смях). Всички ние имахме най-доброто желание да направим представление, в което артистите наистина да пеят, ама не около песента, ами да си пеят, както трябва. Извикахме Румен Цонев, който постави нещата професионално. Те се стараят, сега, колко пеят, ще видите, въпросът е, че пеят. Музиката, не бих казал, че е действащо лице в спектакъла, тя е авторска музика на едно момче, изключителен музикант, Михаил Йосифов. Искам да кажа, че тя е много полезна и хубава, но не е, как да кажа... Може би имате предвид „За народното творчество“, нещо като препратка към...


  ЕЛЕНА НИКОЛОВА: Да.


  КАМЕН ДОНЕВ: Не, не е в тази посока. Спектакълът си е нормален, не е мюзикъл.


  ВЪПРОС: Какъв е изводът на вашия сюжет, на вашия спектакъл - материалното убива ли духа или духът се извисява над бита?


  КАМЕН ДОНЕВ: Да ви кажа, не съм сложил извод. Според мен материалното е проблем на хората с ниска морална себестойност. Когато един човек знае какво да прави с материалното, за него то не е проблем. И примерите са много. Хората, които разполагат с изключителни финансови възможности, но продължават да бъдат милосърдни, да помагат, да общуват нормално, да не ходят с цяла бижутерия върху себе си и три убити зоопарка да стоят на тях - са нормални хора. Но на тези, които не могат да поемат шока, който е свързан с имането на пари, това им личи веднага, защото те дерайлират - и това се вижда в поведението им, в начина им на общуване, в облеклото, в постъпките. Така че... аз харесвам материалното.


  ВЪПРОС: А обратното - когато човек е духовно извисен, аристократ по дух, а не може да си позволи да пийне една чаша вино? Много пъти се повдига въпросът, че артистите нямат средства да си осигурят най-необходимото. Това не деформира ли?


  БОРИСЛАВ КОСТУРКОВ: Деформация на обществото е това вече.


  КАМЕН ДОНЕВ: Вижте, знам, аз ви разбирам, но това е много сериозна тема. Тя неминуемо се свърза с тежкото минало, което имаше българският театър по време на социализма. Значи, българският театър в момента се намира в една много погрешна инерция от времето на тоталитаризма. Той все още робува на своята културна масовост. Много е криво разбирането, че в България трябва да има театър във всеки град. Не, не трябва да има театър във всеки град. Също така не трябва да има и толкова много актьори, толкова много така наречени хора на изкуството, по простата причина, че има невероятна диспропорция между население и културна, така да се каже, материална база. Понеже аз много пътувам, вярвайте ми, виждам как стоят нещата така ребром, аз виждам какво става с културните институти в България, каква западнала история е, какво безпаричие е, мизерия, и всичко това продължава да го има, защото някой е казал, че трябва да го има. Не, не трябва да го има. Ако в града Х хората искат да имат театър, да излязат и да кажат: искаме да имаме театър. Общината казва: добре, тук сме сто хиляди човека, ще направим театър за сто хиляди човека, но с вашите пари. Искате ли? - да, добре, ето, има театърче там, общината го финансира. Като не е хубав театърът, като прави лоша продукция, хората казват: съжаляваме, този театър не ни харесва - цък, довиждане, няма да има театър. Или - градът Х ще обслужва пет-шест театъра около него... Трупата на града Х ще пътува в околните градове и ще играят, а не актьорите от околните градове да стоят, да играят три пъти в месеца, да пият от обед и да се чудят защо взимат малки заплати. Не малки бе, човек, никаква заплата не трябва да вземаш, защото има болни хора, има нещастни хора, има хора, които се нуждаят наистина от помощ, от лекарства, и е грях, и унижение ти да искаш пари от държавата. Защото си актьор. В какво играеш като си актьор? Ами в три неща. Колко трае една премиера? Пет спектакъла. Е, не те ли е срам? Значи държавата ти дава петдесет хиляди лева, ти произвеждаш една глупост, която се изиграва пет пъти и пада. И на теб това не ти е неудобно. Мен би ми било адски неудобно. И ти искаш от държавата пари - малка ми е заплатата. Е, колко искаш - пет хиляди лева заплата? Говоря за това, за духовното и за материалното. Че неминуемо нещата трябва да се променят в България. Криво разбрано.


  БОРИСЛАВ КОСТУРКОВ: Прав сте, но не е нормално във вашия роден град Русе, например, да няма кино, нали така, когато там е била първата прожекция в цяла България?


  КАМЕН ДОНЕВ: Аз с това не се занимавам, киноразпространението е друга история, това е вече въпрос на държавна политика и т.н. Аз говоря за едно разумно изразходване на едни средства за така наречената духовност, защото всички говорят за духовност, за култура, а никой не говори за това: какво е качеството на тази духовност, която се показва на хората? И ако отидете в провинцията, ще видите, че много актьори се занимават и с други неща - работят, имат магазинче... Значи може. Но какво ще правя като ме уволнят? Ами ще работиш друго, бе! Ама аз съм актьор. Ами значи не си за актьор. Това е положението. Какво ще станело с културата - ще се оправи културата и без тебе. И без Камен Донев ще се оправи културата, и без който и да е. Културата си я има, хората знаят какво искат, знаят какво да гледат, какво търсите от културата. Говоря за това, малко се разпалих, за спекулацията с културата и с духовното, разбирате ли? Когато отидох в операта и видях от първия ред как са облечени музикантите, видях инструментите им, залепени със скоч... Извинявайте, Национална опера?! Не че не уважавам труда им, напротив - уважавам го, и ги обичам за това, което правят, но си задавам въпроса - защо не са с хубави инструменти? Защо панталоните им са къси и столовете са продрани, и е лепено с тиксо там, където стои пулта на диригента, и ядат фъстъци и т.н. Нали? Аз мисля, че трябва да си казваме нещата, както са. Аз казвам това, друго не се сещам, вие ако имате нещо... ако не, да ходим на сцената. Довиждане.


  БОРИСЛАВ КОСТУРКОВ: Това беше „възгледи за духовността“, тоя път.


  КАМЕН ДОНЕВ: Моля?


  БОРИСЛАВ КОСТУРКОВ: Възгледите на един режисьор за духовността - моноспектакъл.


  



  МИЗАНТРОП


  от Жан-Батист Молиер


  Народен театър „Иван Вазов“

  Постановка - Росица Обрешкова



  Сценография и костюми - Елена Иванова


  Хореография - Мила Искренова


  Музикална картина - Сашо Младенов


  Превод - Кирил Кадийски


  Фотограф - Атанас Кънчев


  



  Участват: Иван Юруков, Сава Драгунчев, Теодор Елмазов, Илиана Коджабашева, Параскева Джукелова, Цветомира Даскалова, Христо Терзиев, Калин Яворов, Кристиан Димитров, Зафир Раджаб, Красимир Митов


  



  ПРЕСКОНФЕРЕНЦИЯ


  26.02.2010


  СВЕТЛАНА ПАНЧЕВА: Добре дошли на седмата за сезона премиера на Народния театър - „Мизантроп“ от Жан-Батист Молиер. Това, което мога да ви кажа, е, че „Мизантроп“ определено е една от най-сложните и най-малкото една от пиесите на Молиер с най-сложна съдба. В Народния театър тази постановка, която е дело на Росица Обрешкова, нашата режисьорка, е втора в цялата сто и вече повече от стогодишна история на театъра. „Мизантроп“ е поставен един-единствен път през 1907 година на сцената на Народния театър от тогавашния главен режисьор Йозеф Шмаха, като двете централни мъжки роли - на Алцест и на Филинт, са изпълнявали големите актьори, които вече и по това време са били достатъчно известни и значителни като фигури: Алцест - Кръстьо Сарафов и Филинт - Сава Огнянов.


  РЕПЛИКА: Сериозно наследство!


  СВЕТЛАНА ПАНЧЕВА: Да, много сериозно е наследството, действително - това нарочно не съм го казала на актьорите, за да не се стряскат, защото срещата им с Молиер и с неговия текст, и то точно на „Мизантроп“, е достатъчно сериозно предизвикателство - първо за всички актьори, и второ за режисьора, който поема предизвикателството да постави тази сложна пиеса. Така че наистина тази информация си я спестих, казвам я сега само за вас. Действително това е една от най-необичайните пиеси на Молиер, обявена доста след премиерата й за една от класическите, високи комедии на Молиер. Обикновено критиците и историците на театъра подреждат тази пиеса наред с „Тартюф“ и „Дон Жуан“. Пиесата е сравнително рядко поставяна във времето на Молиер. Има един анекдот, сравнително забавен: Молиер поставя в Пале Роял, както обикновено, тази своя пиеса през юни 1666 година. Публиката, очаквайки класическа молиерова комедия, фарс или нещо много забавно, в началото - поне по свидетелствата на съвременниците - доста студено и стреснато приема този текст, защото той не е откровено смешен, не е комедия, не е фарс, но след това пиесата има своя успех - някъде след десетото представление публиката се убеждава, че „Мизантроп“ е една велика творба, която има сериозно общочовешко значение. Обаче от чисто театрална гледна точка, първите представления на Молиер, приети твърде хладно, карат автора на бърза ръка да напише една хубава комедия, която да донесе повече публика и повече пари на трупата. И той буквално за две седмици написва „Лекар по неволя“, за да се спаси от предстоящ финансов проблем. Но така или иначе „Мизантроп“ намира своя път към публиката и към обществото и до края на царуването на Луи ХIV, пиесата е изиграна двеста пъти само в Париж, което е свидетелство за успеха и за стойността на тази пиеса. Любопитно е също, че Алцест е една от ролите, която е играна от самия Молиер, което също е предизвикало, по спомени на съвременниците, леко учудване, защото самият Молиер, бидейки блестящ актьор, но с доста ограничени възможности - той бил нисичък, много тъмнокос, черноок, леко прегърбен, страдал от скороговорка, е по-скоро комедиен персонаж - неговите роли са били предимно ролите на Сганарел, на смешните герои, и изведнъж той се изправя в една такава драматична и дори на места трагична роля, каквато е ролята на Алцест, но успехът е сигурен... Така че след 1907 година нашият театър се обръща отново към този текст. Той е направен на камерна сцена от един изцяло млад екип. Ще видите в постановката, освен че Росица Обрешкова като режисьор е млада, всички роли се изпълняват от най-младите актьори на театъра. Това също беше едно сериозно предизвикателство - млади хора от началото на ХХI век да влязат в тематиката, в проблематиката и в текста на Молиер, който в течение на работата - мисля, че Роси може да разкаже по-подробно за това - се оказа с много скрити капани, неясноти, предизвикателства - чисто човешки, чисто актьорски, чисто режисьорски, ако щете. Но така или иначе се стигна до един добър резултат, който, надявам се, вие ще видите с удоволствие. Сега давам думата на Роси Обрешкова, ако има нещо да каже, и, разбира се, после, ако вие искате нещо да питате, заповядайте.


  РОСИЦА ОБРЕШКОВА: Аз какво да кажа...?


  СВЕТЛАНА ПАНЧЕВА: Защо Молиер, тук и сега? (Смях.) Класическо клише.


  РОСИЦА ОБРЕШКОВА: Всъщност на мен ми се искаше да поканя господин Молиер за главната роля, но той за жалост не ми вдигна телефона и трябваше да се осъществи връзката по друг начин. Тя накрая се установи през текста. Защо Молиер - това е труден въпрос. Всъщност това е първият ми сблъсък с толкова мощен и сериозен автор, и такова голямо предизвикателство за мен, за екипа ни, за цялата трупа от тези, мъчещи се с мерената реч хора. Поех този риск, защото за пръв път в България се появи един нов превод на Молиер, който ни дава възможност да разполагаме с един театрален - от чисто драматургична гледна точка, много по-действен, много по-бърз, наистина прекрасен текст. И да си призная, благодарение на господин Кадийски и на това, което той ни е дал вече като превод на Молиер...


  СВЕТЛАНА ПАНЧЕВА: Господин Кадийски, ако обичате, не си тръгвайте точно сега... Той не ни чу.


  КРАСИМИРА ВАСИЛЕВА: Киро-о!


  СВЕТЛАНА ПАНЧЕВА: Тъкмо щях да ви прекъсна и да кажа, че Кирил Кадийски присъства, но не знам защо реши да си тръгне точно в тоя момент.


  КРАСИМИРА ВАСИЛЕВА: Тръгна ли си?


  СВЕТЛАНА ПАНЧЕВА: Да, тръгна си.


  КРАСИМИРА ВАСИЛЕВА: Боже, боже, няма почивен ден.


  РОСИЦА ОБРЕШКОВА: Аз наистина не се шегувам, предполагам благодарение на този превод, пиесата се чете на един дъх. Тя звучи съвсем съвременно, много силно, актьорите вече не срещат това затруднение да се борят с тези еквилибристични текстове, каквито са били навремето, така че наистина благодаря на господина, който за жалост си отиде. Ние не се познаваме лично с него...


  КРАСИМИРА ВАСИЛЕВА: Може би защото сутринта по Националната телевизия лично ти го нарече Христо Кадийски и човекът се е обидил.


  СВЕТЛАНА ПАНЧЕВА: Едва ли толкова се е обидил.


  РОСИЦА ОБРЕШКОВА: Не, Христо Терзиев (актьор от трупата - б.р.).


  КРАСИМИРА ВАСИЛЕВА: Христо Кадийски го нарече, вместо Кирил. Лично аз те чух с очите си и го видях с ушите си (смях).


  РОСИЦА ОБРЕШКОВА: Явно съм ги премесила, аз веднъж се пошегувах по този начин... Какво друго да ви кажа за актьорите? Това, което им предстои, е възможно най-тежкото изпитание. Този път актрисата ми пак е физически слабичка, така че (обръща се към Красимира Василева) внимавай! (Смее се.)


  КРАСИМИРА ВАСИЛЕВА: Да, но онази беше слаба като възможности, театрални.


  РОСИЦА ОБРЕШКОВА: Аз се пошегувах в случая. Надявам се наистина тия деца да успеят да се преборят и да докажат, че мястото им е в този театър. Не им е лека задачата, пак повтарям. Зад тях стои един голям учител и мисля, че той им дава куража и смелостта да се преборят. Това е професор Стефан Данаилов - повечето са негови студенти... Ами, ако искате, да ми зададете някакви въпроси, защото аз не съм от най-многословните хора и, така, не обичам да се оливам с думи, току-виж съм прекалила... Но, дето се вика, пиесата е „добро свидетелство за днешните ни нрави“ - по думите на господин Алцест, така че този паралел ще го прочетете сами.


  КРАСИМИРА ВАСИЛЕВА: Роси, ти наистина си доста млада, но не знам, гредала ли си „Мизантроп“ на Гройс в Централния куклен театър и в Пловдив?


  РОСИЦА ОБРЕШКОВА: Аз все пак изчислих, че не ми е било възможно...


  СВЕТЛАНА ПАНЧЕВА: Няма как.


  КРАСИМИРА ВАСИЛЕВА: Няма възможност, да.


  РОСИЦА ОБРЕШКОВА: Разбира се, прочетох...


  КРАСИМИРА ВАСИЛЕВА: Не, понеже това е етапна постановка на Любен Гройс на „Мизантроп“ в българския театър.


  РОСИЦА ОБРЕШКОВА: Аз прочетох всичко това, което Любен Гройс ни завеща, защото неговите разработки, и особено на тази пиеса „Мизантроп“, са прекрасни. Да си призная, дори се възползвах от това, което той ни е дал като база, от неговия действен анализ, от предложенията, които дава, и, разбира се, това изискване да си доста по-дързък. Малко се притесних в началото, но после си казах - какво да правиш.


  СВЕТЛАНА ПАНЧЕВА: Но не, той точно това казва, че за да поставиш Молиер, трябва да бъдеш млад и дързък, което е...


  КРАСИМИРА ВАСИЛЕВА: ... в случая прелестно.


  СВЕТЛАНА ПАНЧЕВА: ... достатъчно.


  РОСИЦА ОБРЕШКОВА: Може би „млад и безразсъден“ е по-скоро в случая, но нищо.


  КРАСИМИРА ВАСИЛЕВА: Мен, ако нещо ме впечатлява от това, което ти говориш, то е, че младите трябвало да се преборят с мерената реч, което за мен просто е несъстоятелно, имайки предвид, че те завършват висша театрална академия. Какво значи те да се преборят с мерена реч? Това просто е... те трябва да могат моментално да се справят с мерената реч.


  СВЕТЛАНА ПАНЧЕВА: Трябва, ама...


  КРАСИМИРА ВАСИЛЕВА: Хм, не знам... След като не могат да говорят в мерена реч, не знам за какви актьори става дума.


  РОСИЦА ОБРЕШКОВА: Ама никой не е казал, че те не могат, казах, че те са се преборили.


  КРАСИМИРА ВАСИЛЕВА: Да де, борят се (смее се).


  СВЕТЛАНА ПАНЧЕВА: Във всички случаи това е едно предизвикателство.


  РОСИЦА ОБРЕШКОВА: Все пак, извинете, но в българския театър доста добре се позабрави мерената реч. Всъщност за мен тя е възможно най-театралната, цялата тази претенция, която има в това да не се говори ежедневно, а да се говори от висотата на сцената, и да се говори с абсолютно театрален език, си е нещо уникално и няма какво да спорим. Аз затова съм казала в кръга на шегата, че се борят - с всеки един текст един актьор се бори като в схватка на титани. Това ми е пределно ясно - той да бъде съживен, да бъде истински и нещо, което е било написано преди столетия, да бъде истинско и днес и наистина да звучи от тяхно име. Сега, колкото и да е, това си е предизвикателство и аз мисля, че те се справиха доста добре. Това, разбира се, вие ще прецените... но недейте да мислите, че, така, борбата е безплодна. Напротив даже.


  СВЕТЛАНА ПАНЧЕВА: Да, беше полезна. Освен всичко останало, аз си мисля, че може би, както казваха нашите професори в академията преди години, много рядко се пада вече удоволствието или предизвикателството, или трудността на актьора да се срещне с един класически текст, написан в мерена реч. Помислете колко са постановките с такова изискване и с такъв текст, така че това е проблем наистина.


  РОСИЦА ОБРЕШКОВА: Главният актьор Иван Юруков беше толкова вдъхновен, че отиде до Лондон специално да гледа най-нашумелия спектакъл, който се играе там в момента (осъвременена версия на „Мизантроп“ - б.р.) - с Кийра Найтли, и изобщо с доста звездна група актьори, и всъщност дойде абсолютно втрещен, защото господа англичаните си бяха пренаписали Молиер, унищожавайки първо мерената реч, правейки го в лек бял стих и абсолютно измествайки това, което Молиер е написал. Те, разбира се, твърдят, че това е далеч по-добрата постановка. Ние все пак тук сме достатъчно доверени на автора и наистина, колкото и да е, тази среща с Молиер, си е среща с Молиер, а не с някаква наша далечна представа или с това, подигравателно да кажеш: той в края на краищата е нещо, което... някакъв французин там... - както явно са се отнесли англичаните.


  КРАСИМИРА ВАСИЛЕВА: А тази яркоцветност на сценографията, на костюмите, тя в съмишленичество с Елена Иванова ли е създадена, заедно с режисурата, или просто това е конкретна идея на сценографката?


  РОСИЦА ОБРЕШКОВА: Вижте, аз...


  КРАСИМИРА ВАСИЛЕВА: Щото ми се вижда, че са прекалено ярки костюмите, хвърлят се в очи, като, така, разнобой на цветове.


  РОСИЦА ОБРЕШКОВА: Не, напротив...


  КРАСИМИРА ВАСИЛЕВА: ... оранжево, червено, синьо...


  РОСИЦА ОБРЕШКОВА: Представлението има цвят, но все пак то се развива в един сив декор - затова си позволихме малко повече да наблегнем върху цвят в костюмите. Не мисля, че е дисбалансирано, не мисля, че е прекалено. Но това вече вие ще кажете, аз смятам, че Елена Иванова не е случаен сценограф, това е един човек, който изключително много харесва Молиер, обича Молиер и това, което направи е невероятно красиво, както, разбира се, и хореографията на Мила Искренова.


  ИРИНА ГИГОВА: Нещо повече за работата ви с Иван Юруков. Той играеше главната роля и в предишния ви спектакъл в Народния театър. Защо избрахте пак него за главната роля?


  РОСИЦА ОБРЕШКОВА: Ами вижте, всъщност ние се срещаме след години с Иван, и аз заварих един, така, възмъжал, пораснал, и като актьор, и като човек Иван Юруков - в смисъл, бях прекрасно изненадана. Ние вече работихме съвсем заедно, едновременно някак си в това нещо и, как да ви кажа, работата ми с него беше изключително по посока на това, че някак си тичахме заедно в тая права. За мен беше приятно да видя това порастване на този човек, на този актьор, който според мен вече е на съвсем друго равнище от това, което ние правихме в „Патриция“ („Лека нощ, Патриция“ от Алдо де Бенедети - б.р.) или в „Роберто Зуко“, защото всъщност това е третата ми среща с него като главен персонаж. Естествено аз избрах него, тъй като това е много тежка пиеса, няма какво да си говорим, а все пак за мен е важно да имаш пълно доверие в човека, който ще пътува с тебе на това голямо пътешествие, каквото е класическият текст, каквото е „Мизантроп“. И затова всъщност мисля, че ние с него имаме пълно доверие един към друг и постигнахме достатъчно.


  СВЕТЛАНА ПАНЧЕВА: Заповядайте, ако имате други въпроси... Актьорите, както сами знаете, в момента наизустяват текстовете...


  РЕПЛИКА: ... в стрес влизат в образите.


  СВЕТЛАНА ПАНЧЕВА: В пълен стрес са със сигурност, така че няма как да бъдат сред нас, но ако искате нещо още да питате за тази постановка, заповядайте, сега е моментът... Ако нямате въпроси, мога да ви пожелая приятно гледане.

  Режисьор - Василена Радева

  ПРЕСКОНФЕРЕНЦИЯ


  02.03.2010


  
    При откриването на пресконференцията, научихме, че ще присъстваме на две отделни последователни пресконференции: със спонсорите на Младежкия театър и с творческия екип на "Nordost". Коректно регистрираме и двете събития. За нас и двете са изпълнени с богато съдържание, но ако някой се интересува единствено от пресконференцията за "Nordost", да чете от "Аплодисменти за Василена Радева и колегите й" напред.

  


  КРЕМЕНА ДИМИТРОВА: За мен е чест да открия поредната пресконференция на Младежкия театър. Искам да избързам, преди да дойде екипът, за да зададете вашите въпроси към тях, да ви представя един друг екип, без който подобен тип спектакли - въобще хубави спектакли, няма как да се случат. Това са хората, с които сме забъркали една инициатива и с този спектакъл поставяме началото. Става въпрос за една програма, финансирана от Фондация „Америка за България“, и тази програма е насочена и е свързана главно с младите. Тя ще подпомогне няколко спектакъла в афиша на Младежкия театър, а именно програмата е следната: два спектакъла на млади режисьори - това е първият спектакъл, „Нордост“ (Приказка за разрушението), и още един, за който ще получите информация малко по-късно, защото е в период на подготовка и договаряне. Към тази програма е включена и инициативата „Открити актьорски класове“. Продължаваме я през март. Подготвяме и няколко хореографски спектакъла - представяне на млади хореографи. Програмата, свързана с хореографите, е дело на Росен Михайлов... Пропуснах да кажа, че инициативата „Открити актьорски класове“ - предполагам, че повечето от вас вече са проследили класовете, които са минали досега, или най-малкото поне са запознати с имената, които се появиха - е по идея (и с голямата помощ в организацията) на „Арт офис“. Госпожа Калина Вагенщайн е тук, за да ни разкаже нещо повече за тази идея. А това е представителят на Фондация „Америка за България“ госпожа Надя Захариева - също голяма чест за нас да имаме такава подкрепа. Иска ми се да им дам думата да кажат защо смятат, че е важно да се подкрепя идейно, организационно и финансово работата на млади хореографи, режисьори и актьори. Нека да започнем може би от Надя, която е виновникът. Позволете ми да седна, защото и аз съм развълнувана много след представлението и не ме държат краката. Благодаря ви.


  НАДЯ ЗАХАРИЕВА: Здравейте, Фондация „Америка за България“ следи внимателно културния живот в страната, защото едно от направленията, в които работим, е „Изкуство и култура“. Това, с което ни грабна Младежкия театър, е, че вратите му са отворени за много интересни идеи, тук се случват много интересни неща, и че екипът е много динамичен, много работохоличен и с блясък в очите. Никога не са се оплаквали, че няма пари, или че нещата не се случват, те просто карат нещата да се случат. В програмата „Младите в Младежкия“ смятам, че се срещнаха интереса на фондацията да подкрепя дебюти, да подкрепя млади хора, които да се изразяват, и от друга страна Младежкия театър, който да даде сцена това да се случва. За нас е много важно младите хора да има откъде да кажат това, което мислят, и да покажат това, на което са способни, а очевидно те са способни на много, съдейки по това, което тази вечер видяхме и на мен също ми е малко трудно да говоря, защото в залата имах приятел от „Норд ост“, който оцеля, слава богу, и следях отблизо всички новини през 2002 година, затова темата ми е много близка. Благодаря много за това, което видяхме - на Василена Радева и на екипа. Надявам се все така успешно да баротим с Младежкия театър.


  КРЕМЕНА ДИМИТРОВА: Благодаря, Надя. Пропуснах да представя още един наш партньор, който не е без значение. Това е Фондация „Култура на виното“, която осигурява виното за тези наши срещи тук, както и виното за премиерата, която си е празник за нас и предстои, както знаете, на четвърти март. Затварям скобата за пропуска си и ще дам думата на госпожа Вагенщайн да каже нещо повече за актьорските класове - една прекрасна идея, на която аз лично съм почитател.


  КАЛИНА ВАГЕНЩАЙН: Всъщност аз ще гледам да бъда много кратка, първо защото актьорските класове започнаха още миналата година и може би голяма част от вас знаят за какво става дума, и защото героят днес е Василена и трябва сравнително бързо да предоставим думата на нея. Все пак да кажа, че инициативата за откритите актьорски класове беше на Фондация „Арт офис“, но тя щеше да бъде абсолютно невъзможна без Младежкия театър. Още в първата й част те категорично се съгласиха да приемат домакинството на тази инициатива. В първата си част, която беше през миналата календарна година, тя беше финансирана от Столична програма „Култура“, а сега продължава благодарение на съдействието на Фондация „Америка за България“. Идеята е - известни, добри, прекрасни български актьори, които не преподават в момента във висшите училища по изкуствата, да могат да предадат своя професионален опит на млади професионалисти, на студенти, а също и на любители на театъра. Тези срещи са напълно отворени, нямат абсолютно никакъв сценарий, нищо предварително определено, всеки актьор сам решава какво да прави и какво да сподели с присъстващите в залата, и общо взето разговорите винаги стават изключително интересни, така че горещо ги препоръчвам и ви моля да разпространите, колкото е възможно повече идеята и много повече хора да влязат да видят тези открити актьорски класове. Според мен е любопитно, включително и за непрофесионалисти - една интелигентна публика има какво да научи за живота зад кулисите. Така че това е от мен засега.


  КРЕМЕНА ДИМИТРОВА: Само ще допълня, благодаря ти Калина, ще изредя имената на тези актьори, които вече минаха в актьорските класове, и ще обявя първия актьор, който ще се срещне с младата публика през месец март. Значи имената бяха: Велко Кънев, Ицко Финци, Меглена Караламбова, Стоян Алексиев, Анна Петрова, Мария Каварджикова и Анета Сотирова, а името на актьора за следващата среща е Тодор Колев. Срещата ще бъде на 25 март от 19:00 часа в Камерната зала на театъра.


  КАЛИНА ВАГЕНЩАЙН: Входът е свободен.


  КРЕМЕНА ДИМИТРОВА: Входът е свободен. Калина като каза „отворени врати“, имаше предвид това, но нека да повторим, че е със свободен вход. Росен ще ви каже две-три думи за програмата на младите хореографи, която ще стартира.


  РОСЕН МИХАЙЛОВ: Аз също ще се опитам да бъда много бърз. Идеята вече беше изпробвана в рамките на Панаира на младите през есента и когато тази сборна програма от кратки неща на млади хореографи мина много добре, решихме с ръководството на театъра да се опитаме това да се случва малко по-често. Няма какво да повтарям, голям проблем пред българския танц е, че няма сцена, така че всяка една такава покана трябава да бъде използвана, още повече, че за младите в това мреме е много трудно да направят първите си опити в големи проекти, затова един такъв формат, показващ техни кратки неща, може да им помогне да наберат смелост и сили да направят нещо цялостно в една вечер, защото идеята е и накрая да има дискусия, в която да участват както самите творци, така и публиката.


  КРЕМЕНА ДИМИТРОВА: На чаша вино.


  РОСЕН МИХАЙЛОВ: На чаша вино, което мисля, че ще е приятно за всички. Така и за публиката, и за артистите, и за хореографите ще бъде по-лесно да се разбират помежду си. А публиката да чуе малко повече как се създава едно произведение, съответно пък младите хореографи да получат - „синбек“ щях да кажа, глупости - коментарите на публиката и доколко техните идеи са стигнали до нея. Първите две срещи са планирани за първи и двадесет и трети април на Камерна сцена. Като наближи, ще получите имената...


  КРЕМЕНА ДИМИТРОВА: Допълнителна информация.


  РОСЕН МИХАЙЛОВ: Да. Все пак днес сме дошли за една друга премиера, мисля че доста отнехме от тяхното време.


  КАЛИНА ВАГЕНЩАЙН: Искам да кажа, извинявайте, че се намесвам, да не пропуснем още една финансираща организация - Фонд „Дебюти“ на Национален фонд „Култура“. Той финансира модула, който е свързан с танците. Така че доста хора са се включили и много организации и институции очевидно са повярвали в тази идея.


  ВЛАДИМИР ЛЮЦКАНОВ: Като казахте „на чаша вино“, та се сетих: преди много години (в Созопол) на „Аполония“ започна една инициатива, известни артисти да четат стихове в съпровод с музика горе в училището и лека му пръст на Георги Миладинов - актьора, абе пусто няма продадени билети за неговото четене на стихове, и се чудим какво да направим, и си казахме, абе, защо да не напишем: на чаша вино с Георги Миладинов - веднага се продадоха билетите. Надявам се, че публиката ще идва заради тази чаша вино при нас... Така, аз също искам да благодаря на Надя, на Фондация „Америка за България“, на Калина, искам да благодаря на Фонд „Култура“, на Росен, който много точно намери мястото на младите танцьори и хореографи в тази програма. Ние вече четвърта година с тъпо упорство, в очите на някои, се опитваме да работим и да подпомагаме младите, и днес прочетох в един електронен седмичник, дано да е истина това, че следващата сесия, която Министерството на културата ще обяви, мисля на 15 март, ще бъде сесия единствено за свободни творци, т.е. няма да имат право да участват в селекцията държавни театри. Това ще бъде - те ги наричат частни, разбира се...


  КРЕМЕНА ДИМИТРОВА: Те ги наричат частни театри.


  ВЛАДИМИР ЛЮЦКАНОВ: ...те ги наричат частни, но въпреки всичко вътре има основната дума независими, надявам се, това ще бъдат наистина независими творци, и макар, че сумата не е огромна, все пак е някаква крачка, защото досега те трудно се добираха до такива средства. Ако ние всички сме допринесли мъничко за това - в тази тежка машина едно зъбчато колело да почне да работи по друг начин - това ще бъде добър знак, и значи ще продължаваме да досаждаме, да работим по този начин и да се надяваме, че ще се постигнат и по-добри резултати. Благодаря ви много.


  КРЕМЕНА ДИМИТРОВА: Аз искам да поканя екипа (осъществил постановката „Nordost“ - б.р.) да дойде, за да направим един плавен преход...


  
    Аплодисменти за Василена Радева и колегите й

  


  КРЕМЕНА ДИМИТРОВА: Не знам дали стана ясно, че в програмата „Младите в Младежкия“ се включва и "Панаира на младите" - така ще направя мост и към разговора с екипа на „Nordost“, и нашата щастлива среща с Василена се случи по време на "Панаира на младите", тъй като там селекционирахме един неин спектакъл „Тунелджии“, който продължава да се играе в Младежкия театър. Ние харесахме този спектакъл и предложихме на Василена да го подслони в нашите подземия - в мазето, където си му е мястото, според нея и според Елена - сценографката на спектакъла. Така ние се срещнахме с Василена, повярвахме в нея, харесахме много спектакъла и решихме да й предложим да направи спектакъл специално за нас, с нашата трупа, с актьори от Младежкия театър. Няма да скрия, че ние й предложихме друг текст и тя с невероятно упорство защити своята идея да ни откаже този текст. Той също е прекрасен и аз се надявам един ден да има реализация. Но тя ни предложи „Nordost“ - това е пиеса, която вече е имала своето публично представяне в четенето на актрисите...


  ВАСИЛЕНА РАДЕВА: Не, нямала е.


  КРЕМЕНА ДИМИТРОВА: Тоест това е първата й постановка, което пък ни прави още по-голяма чест. Така че ние правим сега какво - световна премиера за България?


  ВАСИЛЕНА РАДЕВА: Балканска премиера.


  КРЕМЕНА ДИМИТРОВА: На „Nordost“... И така, повярвахме в нея, Влади най-вече повярва в тази безумна идея да се направи този толкова труден текст, защото при първата среща с текста, ние малко се уплашихме, че той е твърде документален. Но така, искам да дам думата първо на Василена.


  ВАСИЛЕНА РАДЕВА: Аз ви благодаря, че сте тук и че издържахте и жегата в салона, и пушека. Всичко това беше измислено, не е проблем на Младежки театър.


  СВЕТЛАНА БАЙЧИНСКА: Плашеха ни, че ще има и изстрели, и слава богу, че ги нема (смях).


  ВАСИЛЕНА РАДЕВА: Значи това, което ме накара да отстоявам този текст, това, което разказа Кремена, е че... тя историята е малко по-стара: в момента, в който осъзнах, че искам да се занимавам с театър, започнах да следя изказванията на много актьори, режисьори, хора, които се занимават с театър, и почти във всички изказвания чувах една фраза: това е моят начин да избягам от бруталността на реалността, това е моят начин да си създам свой собствен красив свят, това е моят начин да отговоря на грозното от улицата в днешния ден с нещо красиво, което да дам на хората. И аз съответно също реших, че това ще бъде и моят начин, но след време се замислих, че всъщност ние имаме привилегията да си изберем да имаме някакво бягство - хората, които се занимаваме с изкуство - бягство от реалността. А има страни, има хора, има общества, има семейства, има дори тук, на съседната улица, хора, които просто нямат този шанс, нямат късмета да се родят в що-годе нормална среда, нямат късмета да отидат някога на театър, нямат късмета да видят Ван Гог и колкото и на тях самите да им трепва от красивото, всъщност нямат късмета да виждат нещо красиво. И затова, заради Зура, която за първи път отива на театър и това представление тя трябва да го прекъсне, и да завземе театъра, всъщност заради това аз се влюбих в този текст и реших, че това е един жест, който трябва да се направи към реалността. Защото това, което е парадоксът тогава в 2002-ра и което развълнува и потресе всички хора, които се занимават с театър, освен целия свят, е, че те прекъснаха едно представление, минираха един театър, където хората са отишли, за да се забавляват, за да видят нещо красиво, обаче го прекъснаха хора, които искат те да бъдат видяни, защото техните деца убиват, техните мъже отиват да се бият, въпреки че искат да останат при жените си - и това нещо е в двадесет и първи век. И затова, когато открих този текст - предостави ми го Гергана Димитрова (преводач и режисьор от „36 маймуни“), за което й благодаря, аз реших, че трябва да го направя, че трябва да извоювам доверие за този текст, защото авторът, правейки пиеса по този действителен случай, всъщност реабилитира изкуството, т.е. от нещо, което е било в новините и е влязло в статистиките, в историята, той създава изкуство. И всъщност този кръговрат, това отражение, е това, което ме накара да работя този текст, да избера този екип и да го работим с голяма любов и искреност. Това е което имам да кажа.


  КРЕМЕНА ДИМИТРОВА: И не е малко (смях). Искам да ви представя и останалата част от екипа, защото те също са млади хора. Аз сега като ги видях на поклоните колко са млади и колко са смели, някак си ми се върна отново вярата в театъра. Не че съм я губила, де. Това е Мартин Каров, който е авторът на прекрасната музика - тя е сто процента авторска. Елена Шопова, която е автор на сценографията и костюмите, а нашите актриси няма нужда да ви ги представям...


  КОЙНА РУСЕВА: Защото не съм млада ли? (Смях.)


  КРЕМЕНА ДИМИТРОВА: Защото сте нашите актриси. Иска ми се да задавате въпроси. Затова правим пресконференциите след спектаклите - да питате на базата на гледаното, а и спектакълът според мен дава тази възможност, провокира. Заповядайте, защото иначе ще пием по едно вино и ще си ходим.


  ВЛАДИМИР ЛЮЦКАНОВ: Те са онемели от това, което видяха.


  РЕПЛИКА: Абсолютно вярно.


  СВЕТЛАНА БАЙЧИНСКА: Искам аз да кажа две думи... Поклон на младите хора, бях загубила надежда (смях). Да, да съвсем честно, защото следя, както свободния театър, така и Сезона на младите в „Сфумато“, и изобщо. Имаше едно нещо, една констатация, която съм споделяла и много накратко ще я кажа: това, което те правят, е наистина бляскаво... Те работят студийно, в духа на естетическите открития - доколко те са открития, това е някакъв друг разговор, но онова, което е диалог с публиката, го няма. Те правят нещо, с което ми казват: виждаш ли ме, ето ме, аз съм. Аз му казвам: чудно, страшно си ми симпатичен! - себеизразява се някак си, естетическата. Викам: страшно си ми симпатичен, а нещо да имаш да ми обадиш? Той казва: ми, ето ме, има ме. Викам: не, не, нещо да ми обадиш, имаш ли? - Еми, че ме има. Това на мен не ми е достатъчно, аз съм една стара жена, но ми се говори за нещо, в смисъл, очаквам за нещо да си говоря с тях. Значи, едно нещо, което те правят: изразявайки едно свято преживяване, субективно, считат, че това е достатъчно. Е да, но едно свято преживяване досажда, то не е светоотношение. Единственото, което подлежи на коментар, единственото, което може да ни събере като творци и публика, е светоотношението. Ето, това тази вечер има, и го има в една страшно интензивна форма. Аз наистина съм твърде разтупана от този спектакъл, който много яростно се противопоставя на онова, което правят с нас всички медии, защото там така или иначе работят със статистиката на големите числа. Струва ми се, че Василена страшно силно възразява, заедно с всичките, срещу статистиката на големите числа. Ние някак си не си даваме като че ли сметка, че зад всяко едно от тези огромни числа има човешки уникален живот, човешка уникална съдба, човешко уникално преживяване. Всичко това по някакъв начин е свързано със социалното, с политическото ни битие, със света, в който живеем, в който преживяваме. Моите поздравления момичета, и момче (Мартин Каров - б.р.). Прекрасни са!


  КОЙНА РУСЕВА: Още едно момче има - фотограф.


  СВЕТЛАНА БАЙЧИНСКА: Мисля, че това е някак си по-вярното, може би все пак трябва вече да започнем да си говорим за света. Благодаря ви от сърце!


  КРЕМЕНА ДИМИТРОВА: И аз ти благодаря, Светле. Аз много съм спорила със Светла на тази тема, защото специално програмата „Младите в Младежкия“ и „Вечер на свободния театър“ я отстоявам, нали, като някаква тигрица...


  СВЕТЛАНА БАЙЧИНСКА: Ама аз много се радвам, че я има. (Смях.)


  КРЕМЕНА ДИМИТРОВА: ...и се надявам това да е един действащ дебат, а не само разговор в нашето малко китно общество. Наистина да е дебат, който да е дебат и в медиите, ако щете даже, защото то няма много голяма полза ние да си се събираме тук - в Клуба на актьора и да си говорим за това, как трябва да има независим театър, че трябва да има млад театър и т.н. Наистина питайте.


  ЛЮДМИЛА ПАНАЙОТОВА („Русская газета“): Поздравления първо за много хубавия спектакъл. Разтърси ме. Аз съм рускиня и затова възприех много близко всички тези събития, които бяха показани. И смятам, че това е много добра психологическа драма, защото показва точно аспекта на трите жени участнички - едната външна, другата терористка и третата, която е била просто любител на театъра и е отишла да гледа. Обаче накрая този текст ми се видя политически и някак си контрастира с психологическата драма. Защо го направихте така, това ми е въпросът?


  КРЕМЕНА ДИМИТРОВА: Текстът, който се прожектира накрая ли?


  ЛЮДМИЛА ПАНАЙОТОВА: Да, да, накрая, за Путин, за войната - това беше вече политическо.


  ВАСИЛЕНА РАДЕВА: Ами, това първо е част от пиесата. Авторът е написал пиесата съвсем по буквара на драматургията - с пролог, изложение, което е втори акт, и заключение...


  КРЕМЕНА ДИМИТРОВА: И епилог.


  ВАСИЛЕНА РАДЕВА: ...и епилог, като всъщност епилогът са думите на Путин. И аз мисля, че просто това не бива да бъде спестено, защото това не е било спестено на близките, на които им се били извинили, че не могат да спасят всички, че не са можели всички да спасят. По същия начин, мисля, че е грешно да си го спестяваме и ние, защото то не може да няма политическа окраска това представление, защото случаят има политическа окраска.


  ЛЮДМИЛА ПАНАЙОТОВА: То има политическа окраска, аз не съм против това, но понякога за нас, обикновените хора, които преживяваме всичко това, действията на политиците са необясними, но наложителни. И мисля, че само човек, който е вътре в политиката, в международните отношения, може да каже дали това е било правилно или не. Ние обаче преценяваме така: ако нашите хора са вътре, ще се възмущаваме: ама, как така почернихте толкова много народ, заради какво, защо не прекъснахте тази война в Чечня? Обаче, ако почнем от политическите върхове да ги разглеждаме тези неща, те са съвсем други - не подлежат на театрална постановка.


  КОЙНА РУСЕВА: Анна Политковская също се е възмущавала, въпреки че не е била политик от върхушката. Била е журналист и се е възмущавала открито.


  ВАСИЛЕНА РАДЕВА: Анна Политковская е нашето вдъхновение...


  КОЙНА РУСЕВА: Абсолютно вярно.


  ВАСИЛЕНА РАДЕВА: ...за политическия нюанс, защото...


  РЕПЛИКА: Тя е загинала за своята кауза.


  ВАСИЛЕНА РАДЕВА: Именно, тя е наясно, тя е била наясно с политическата върхушка, с този механизъм, който е механизма на големите, и въпреки това е писала за малките, които са потърпевши от големите. И да, много сте права, че действат други закони там в политиката, но театърът се занимава с човека, и представлението върши това.


  ЛЮДМИЛА ПАНАЙОТОВА: Но иначе е много хубаво, много е силна постановката и смятам, че ще има голям успех. И актрисите бяха чудесни, великолепни и талантливи...


  КОЙНА РУСЕВА: ...и млади (Смях.)


  КРЕМЕНА ДИМИТРОВА: Тъй като споменахме Анна Политковская, искам да ви кажа, че заглавието на спектакъла цитира едно определение на Анна Политковская - самата пиеса се казва само „Nordost“, ние добавихме това „Приказка за разрушението“, което е от Анна Политковская и за нас е важно. Ние обмисляхме доста варианти, блъскахме си главата, но накрая първото, което ни хрумна, беше това. То надделя.


  КАМЕЛИЯ ИВАНОВА: Искам да попитам актрисите за преживяването им в този спектакъл и как им повлия срещата с младия екип?


  КРЕМЕНА ДИМИТРОВА: Хайде, Койна.


  КОЙНА РУСЕВА: Като част от младия екип ли? (Смях.) Ами да, много е приятно да се работи с млади хора, които имат какво да кажат и не само че са си отстоявали ревностно пиесата, което нас актрисите не ни е досегнало, но си отстояваше Василена и всяка крачка, и по време на репетициите. Въпреки че е метър и двайсет, и четиринайсет килограма. (Смях.)


  ВАСИЛЕНА РАДЕВА: Метър и шейсет и пет (смях).


  КОЙНА РУСЕВА: Има много силен характер и много силно чувство за хумор, много добро чувство за хумор, и някак си успя и трите да ни накара... въпреки че всяка една от нас има вече път извървян, някакъв опит (прекъсва мисълта си - б.р.)... Но пък и ние сме ужасно интелигентни, и си мисля, че влязохме като бебета в този процес и... най-важното е, че Василена имаше какво да каже, това беше основното, и ние трите тръгнахме след нея. Не е имало грам съпротива от наша страна за... въобще за метода й на репетиране, за пътя, който иска да извърви. Аз не съм имала никакъв проблем с това, мисля, че и другите две момичета нямаха.


  АНГЕЛИНА СЛАВОВА: Беше много интересно за мен, доста трудно, но Василена беше много подготвена, когато започнахме да репетираме този текст. Имам предвид всички въпроси, които задавахме - тя имаше отговор не просто като журналист, а и като човек, който чете достатъчно неща извън пиесата, за да може, наистина, на противоречиви наши въпроси да отговаря, и това лично мен ме провокира да изгледам и да изчета твърде много неща.


  КОЙНА РУСЕВА: Да, накрая Ангелина изчете всичко - целия свят...


  ВАСИЛЕНА РАДЕВА: Аз й забраних...


  КОЙНА РУСЕВА: ...изгледа всичко...


  ВАСИЛЕНА РАДЕВА: ...забраних й, казах й да спре да чете, за да почне да си учи текста.


  АНГЕЛИНА СЛАВОВА: Беше важно да имаме позиция, нали.


  КРЕМЕНА ДИМИТРОВА: Най-интересното е, че тя не само чете и гледа много, но тя и прописа.


  АНГЕЛИНА СЛАВОВА: Но то беше домашна работа (смях). Наистина се работи интересно с Василена, защото тя експериментира и по очарователен начин те отпуска, така че да влезеш в това, което си е наумила, че ще прави - твърде много упражнения, за които в началото си казваш: сега това защо го правим, но момичетата са много...


  КОЙНА РУСЕВА: ...чисто луди (смях).


  АНГЕЛИНА СЛАВОВА: Абе, не искам да го кажа (смях), но не за това ми е думата... ето какво искам непременно да кажа: от много години не съм била толкова щастлива да работя в такъв екип.


  КОЙНА РУСЕВА: А Василена, освен всичко друго, създава и атмосфера, което е много приятно.


  АНГЕЛИНА СЛАВОВА: Много е хубаво, просто, момичетата - страхотни са.


  КОЙНА РУСЕВА: Марти е разгонен от време на време, ама справяме се - като е единствен мъж, може да му се прости (смях).


  АНГЕЛИНА СЛАВОВА: Странно е че се случи в много тежка пиеса да съм толкова щастлива от това, което работя.


  КРЕМЕНА ДИМИТРОВА: А всъщност Ангелина написа продължение на „Nordost“.


  АНГЕЛИНА СЛАВОВА: Но това беше като домашна работа.


  КРЕМЕНА ДИМИТРОВА: То започна като домашна работа, но всъщност една от задачите, които... Мога ли да издам това?


  АНГЕЛИНА СЛАВОВА: Ами, кажи им.


  КРЕМЕНА ДИМИТРОВА: Не, Василена питам. Една от задачите, съвсем в началото на репетициите на маса, беше да си представят какво се случва с трите героини след...


  ВАСИЛЕНА РАДЕВА: След епилога.


  КРЕМЕНА ДИМИТРОВА: ...след епилога, след тази статистика, след трагедията. Те продължават живота си по някакъв начин... И всяка по някакъв начин дойде с домашно, но Анджи беше написала...


  КОЙНА РУСЕВА: Есе от пет листа.


  ВАСИЛЕНА РАДЕВА: Не е есе, пиеса беше.


  РЕПЛИКА: Първа пиеса, да.


  КРЕМЕНА ДИМИТРОВА: Има всички художествени качества и аз много исках да го публикувам този текст, но...


  РЕПЛИКА: Аз съм много впечатлена и от трите, но за мен най-трудната работа на този екип, ако аз се поставя на мястото на трите - е това, което прави Искра... защото съм много заклета християнка, може би. Не мога да си представя как от устата ми ще излезе „Аллах, акбар“.


  КРЕМЕНА ДИМИТРОВА: Искра?


  ИСКРА ДОНОВА: В смисъл дали съм имала проблеми с вярата си ли? Трудно ми беше да я разбера, наистина, това ми е било най-трудно, да я разбера - какво трябва да се случи на един човек, за да може да се самовзриви. В името на какво? Това ми е било най-трудното - да я оправдая, да я разбера, за да мога да я защитя, когато изляза на сцената, и да й вярвам, че наистина тя иска да го направи това нещо. Все още имам известни колебания, разбира се. Представяла съм си, примерно, какво е да изгубиш всичко, в което вярваш, всичко, което обичаш и да нямаш никакъв път наникъде. Може би това е моментът, в който човек би могъл да направи такова нещо. Изключително тъжен е образът на ЗУРА тук... и безнадежден. Иначе проблеми с вярата...? Четох Корана, гледала съм - заедно с целия екип гледахме много филми за Чечня и за събитията там, и за... концерти, ако щете, техни народни танци, всякакви неща... Това наистина са момичета, които... Ангелина беше намерила и снимки със семействата им - прегърнати, щастливи... жени, на които просто нещо се случва и те отиват там. Дори някаква част от тях - говорили сме по време на репетициите, че момичета, които загубват съпрузите си, след това са изнасилвани и те вече нямат право да отидат в рая. Според Корана, единственият начин те да отидат в рая, е, да се самовзривят. А те са изнасилвани от хората, с които правят тези атентати, за да станат шахиди.


  ВАСИЛЕНА РАДЕВА: Изобщо, аз благодаря на ръководството на Младежкия театър в лицето на Влади Люцканов, че ми даде достатъчно време за репетиции - два месеца и половина - три, в които ние имахме и двойни репетиции. Защото такъв тип театър по действителен случай, не се прави, без да бъде извървян един път на проучване, един чисто журналистически път на изследвания, заедно, не само режисьорът, и грешно е актьорът да каже текст, без да има позиция, когато текстът до голяма степен е изграден от репликите на хората, преживели тези три дни. Затова ние имахме лукса да бъдем изследователи. Аз имах щастието да попадна на актриси, които, освен че са много талантливи, са много умни, четат, гледат и изобщо...


  КОЙНА РУСЕВА: В този ред на мисли моето плюене на абзац с Путин е автентично - сетих се, че през 2002 година така съм постъпила (смях).


  ПЕТЪР ПЛАМЕНОВ: Аз искам да попитам Василена как разпредели ролите, защото мисля че...


  ВАСИЛЕНА РАДЕВА: Тук въобще нямаше никакви съмнения, даже...


  ПЕТЪР ПЛАМЕНОВ: ...мисля, че това е един от големите успехи. Изобщо много спято, много стегнато, много зряло представление. Радвам се, че българският театър някак си... тъй като е зациклил откъм режисьори, очевидно най-добрите измират напоследък...


  КРЕМЕНА ДИМИТРОВА (към Василена Радева): Пожелавам ти творческо дълголетие (въздишка на облекчение).


  ПЕТЪР ПЛАМЕНОВ: ...имам предвид това, че един режисьор се развива, все пак той трябва да има шанс да работи, и толкова зрели дебюти са голям лукс, който само българският театър може би си позволява в такава степен. Това е много добре.


  РЕПЛИКА: Това не е първото й представление.


  ПЕТЪР ПЛАМЕНОВ: Относително - това й е третото представление.


  КРЕМЕНА ДИМИТРОВА: Имаше ли въпрос тук?


  ПЕТЪР ПЛАМЕНОВ: Въпросът е как се случи кастингът?


  ВАСИЛЕНА РАДЕВА: Ами, просто съм ги гледала в други постановки и го знаех това разпределение още от момента, в който дадох текста си тук. Нямала съм съмнение за разпределението.


  КОЙНА РУСЕВА: И ние нямаме (смях).


  КРЕМЕНА ДИМИТРОВА: Аз нещо се сетих, сега ми хрумна да спомена, че кадрите, които се виждат, са от скритите камери в театър „Дубровка“ и те са абсолютно автентични.


  ПЕТЪР ПЛАМЕНОВ: Тъй като това до голяма степен е един театър на изобличението, театър, който изобличава спектакъла на обществото едва ли не, представяте ли си адресата, който не е само обикновената публика, защото според мен този театър се нуждае от една малко по специална публика, бих казал, хора, които може би трябва да осъзнаят случващото се - това е работата на театъра, той така е и възникнал, т.е. той поддържа демокрацията. Виждате ли подобен аспект?


  ВАСИЛЕНА РАДЕВА: Ами, на мен ще ми е интересно наистина каква публика ще идва. Така или иначе ние се стремяхме да бъдем максимално искрени и мисля, че тази искреност се усеща и от обикновената публика, и от необикновената публика, т.е. надявам се, че е адресиран към максимално много хора, които се провокират от това да влязат и да им се случи нещо.


  АНГЕЛИНА СЛАВОВА: Това, което мен... и не само мен, но явно и всички, най-много ме впечатлява, е, че обърнахме внимание точно на човешкия елемент, а не на политиката в това. Три жени, поставени в тази ситуация, с различни убеждения и житейски опит, по еднакъв начин са изправени в абсолютна невъзможност да реагират по друг начин - в безизходност, и това са техните изходи, което е съвсем чисто човешко оправдание. Това беше за мен най-голямата провокация и ще видим как ще реагират и хората. Не е политически нашият спектакъл и това си личи според мен.


  ЕЛЕНА НИКОЛОВА: Поздравление към ръководството на театъра, че давате винаги път на младите, което е много похвално, втори път поздравление към целия творчески екип на толкова стойностен и дълбоко вълнуващ спектакъл, който ще запомним всички. Дай бог, това да не се случва никога повече. Въпросът ми е, в процеса на работата съкращавахте ли нещо от текста и от кого е текстът на песента, която се пее в края на спектакъла?


  ВАСИЛЕНА РАДЕВА: Съвсем кратко за текста - да, съкращавах, тъй като авторът беше включил доста обширна информация за нещата, но мисля, че важните неща останаха. Марти?


  МАРТИН КАРОВ: Песента е една руска детска песничка от началото на ХХ век, която е използвана във филма „Златното ключе“ от 1939 година - детско филмче за Буратино. Аранжиментът е мой и с Василена решихме да я използваме, защото детската линия, поне за мен, беше много важна в отношението на тези жени към семейството като единица и към децата особено. Специално измислихме тоя многоглас с трите наистина много добре пеещи актриси, за да се получи тази пълна спойка накрая и така да отстраним всички от проблема, в смисъл, че те не се опитват да изиграят едно към едно персонажите и не се опитват да преживеят техните проблеми, ами по-скоро ги коментират, и всъщност това е един лек отдушник накрая на целия ужас.


  АНГЕЛИНА СЛАВОВА: Макар че ние подбрахме най-подходящите куплети, които...


  КОЙНА РУСЕВА: ...са малко „соц“ (смях), но стават.


  КРЕМЕНА ДИМИТРОВА: Въпроси? Ако нямате наистина, можем да започнем по-неформалната част.


  ПЕТЪР ПЛАМЕНОВ: Само един въпрос към Влади Люцканов: Какво се случи с „Дванайста нощ“? Не беше ли възможно да се запази този спектакъл?


  ВЛАДИМИР ЛЮЦКАНОВ: Не беше в ситуацията, в която се намираме - „Дванайста нощ“ е представление, което за съжаление спря да има публика, независимо от безспорните му качества, освен това вътре имаше доста актьори на хонорар, което прави представлението скъпо, и когато няма и приход, става вече разкош в това време да го поддържаш, и така се наложи да го свалим от афиша. Но сега ще правим друг Шекспир.


  КРЕМЕНА ДИМИТРОВА: Благодаря ви, че дойдохте.

  СЪНИ СЪНИНСКИ: Благодаря, че в този снежен ден отделихте от вашето време, за да дойдете да видите нашата работа. Това, което ми се иска да кажа, е, че платформата, върху която съм работил, е епичният театър на Брехт. Опитах се по някакъв начин да мотивирам актьорите да застанат абсолютно, как да кажа, авторски зад репликите на героите си. Изграждането на спектакъла беше свързано с промени в текста, драматургията, извадки от „Капиталът“, връщане на някои стари реплики, след това прибавяне на нови допълнения. Текстът на Георги Къркеланов е заимстван и съчетан от Мигел де Унамуно - от разказа му за труда и за безделничеството. Това, което в крайна сметка видяхте, са последните наши съчинения и те бяха готови едва преди ден и половина - два. Не сме се отказали да правим корекции и занапред, имам предвид чисто драматургични корекции. Повече за нашата работа: освен това, което казах за театралната платформа и въобще за идеологията, е опитът да направим един брехтовски спектакъл, но от тези, които той е правил през 1923 година в Берлин. Те ми се сториха изключително подходящи за социалната среда, в която се намира България в момента. По някакъв начин лично аз се нагърбих малко със сложната задача, търсейки един атрактивен, един по-разбираем начин да поставя няколко въпроса: началото, и въобще първата част на спектакъла, която направихме, беше опит да преведем, условно казано, преходът, който се случи в България плюс кратки наброски от цялата световна история. По същество това беше някакъв опит да направим първоначално един конспект на „Капиталът“ на Маркс. Както виждате, „Капиталът“ на Маркс като философски и литературен материал е бил само повод - отправна точка, от която продължихме нататък. Преди всичко това е по-скоро прочит на Дарио Фо. В този ред на мисли, финалът... опитал съм се да бъде максимално лаконичен - това е нашата визия за бъдещето оттук нататък. Винаги ще има потърпевши, по някакъв начин искахме да издигнем в култ всички онези, които имат да взимат, пък нямат какво да ядат, т.е. винаги ще има някой, който ще плати за всички онези грешки, които са допуснати. Опитах се да сблъскам не само два литературни материала, а по някакъв начин да противопоставя и две форми, да потърся и два музикални жанра, два подхода към актьорската игра, два абсолютно противоположни костюма, въобще на всички нива съм търсил това противопоставяне. И в сценографското решение също съм търсил тези няколко опорни точки на капитала, които според нас бяха геометрия, т.е. математическа точност, обем и мощ. По някакъв начин идеята с бетоните беше всичко онова, което ни връхлетя - цялото това хаотично строителство. И по това ние усетихме също капитала, от една страна, и от друга страна решението ми за капитала като енергия, като младост, като бъдеще, което просто няма как да бъде спряно. То всъщност се задвижва от мечтите на нашите деца, на всички млади хора, от техните амбиции, техните стремежи за осъществяване на желанията им. Оттук идва и решението тези млади хора да представляват капитала - това е моя позиция. Среща, която осъществих на различни актьорски школи, на различни актьорски поколения - едни млади хора срещу едни доста утвърдени и ясни актьорски имена, което може би също сте прочели. В този смисъл противопоставянето беше на всички нива. Сега, какъв е резултатът, аз не мога да си представя. Очаквам вашите въпроси, също и към моите колеги - готови сме да отговорим на това, което ви интересува.


  БОРЯНА ГЕОРГИЕВА (БНР, програма „Христо Ботев“): Спектакълът предполага ли импровизации на място?


  СЪНИ СЪНИНСКИ: В едната си част предполага, в другата - не. В тази, която, условно казано, е затворена в обема, импровизация ще има дотолкова, доколкото всеки път актьорите ще усещат и ще развиват по различен начин основните събития и вътрешните обрати. Има такова място, в което могат да бъдат адекватни с настроенията си.


  ВЪПРОС: А по отношение на текста?


  РЕПЛИКА: Абсурд.


  СЪНИ СЪНИНСКИ: По отношение на текста е много сложно да се правят импровизации в една среда, в която актьорите са затворени като в кутия и нямат усещане за това дали някой ги гледа. Това воайорство, което ние с вас си позволяваме, за тях е изключително непонятно. Защото материалът, който използвахме (при изработването на декора), прави стаята почти реална и усещането е като в едно затворено пространство. Оттам и тяхното, как да кажа, предизвикателство, някакси да издържат дълго време в това противопоставяне на формата... но аз мисля, че те се справят достатъчно добре и оттук нататък тепърва ще се справят. Това го казвам само като една любопитна бележка, че вътре са много странно разположени в едно пространство, което няма никаква видимост с публиката и никакво усещане за комуникация.


  ВЪПРОС: Как точно противопоставяте „Капиталът“ и драматургията на Дарио Фо, в какъв смисъл я противопоставяте?


  СЪНИ СЪНИНСКИ: Значи... опитах се да поставя двете сюжетни линии на различни плоскости. Например - едната група изцяло е изградила своето поведение върху идеологията, че животът по някакъв начин е джунгла и ако не изядеш, ще бъдеш изяден, т.е. тяхната агресия е изключително, така, целенасочено търсена - опитът да не се допусне някой да направи нещо извън закона, е, как да кажа, тяхното основно задължение. Другата платформа на четиримата герои е изградена върху милосърдието - върху това, че животът е една система от милосърдие, в която човек може да прости, в която може да се случи всичко, защото тя е изградена на десетте божи заповеди. Не случайно парадът на капитала е изграждане на други десет заповеди, въобще на друга ценностна система. В този смисъл ги противопоставям - едните смятат, че цялата система се крепи на дисциплината и не позволяват да се извърши и най-малкия пробив, докато за другите това е съвсем естествено и човешко, т.е. би могло да се случи човек, който по принцип не е крадец, да открадне, защото получава някакво вътрешно удовлетворение от това. Оттук нататък конфликтът по някакъв начин е в това как да си върнат и най-малкото, което са успели да им отнемат, а другите се опитват да запазят и малкото, което са успели да вземат. В този смисъл ги противопоставям.


  ВЪПРОС: Значи, ако сведем нещата до най-опростените схеми на драматургията, доброто в човека или изобщо в цивилизацията е Дарио Фо, а лошото е капиталът. Така ли да го разбираме?


  СЪНИ СЪНИНСКИ: Не, не добро или лошо, а по-скоро две ценностни системи, и това коя ще избереш, показва от коя страна на спектакъла искаш да застанеш, защото ние все пак продължаваме да учим в училище едни сериозни религиозни заповеди, някак си възпитанието ни е в тази посока, но излизайки навън като че ли се сблъскваме с едни други заповеди - те неписано, някак си вербално ни се налагат или се налагат от битието ни. В този смисъл бях употребил някъде, че битието променя съзнанието. Така че не мога да кажа: това е лошо, това е добро... Да речем капиталът - не бих казал, че е нещо лошо. Аз обясних защо в последната си част те мотивират своите действия - това има своето основание, аз съм сигурен, че това е вярно... не мога по никакъв начин да кажа, че те са и лоши...


  РЕПЛИКА: Не, беше ми интересно...


  СЪНИ СЪНИНСКИ: По някакъв начин, да, те са различни.


  РЕПЛИКА: Нали на сцената всичко е знак за нещо и ми беше интересна тази комбинация от „Капиталът“ и, така, намекът за нацистки униформи, и в същото време Дарио Фо и...


  СЪНИ СЪНИНСКИ: Тази студенина и тази топлина, разбира се, ги търсихме, абсолютно, категорично. Да, има ги тези кодове, за които говорите. Те обаче трябва да се разчетат от всеки поотделно. Ние сме ги заложили, имали сме предвид подобни неща, но не бих искал да ги лансирам, защото всеки би ги разчел по различен начин.


  ДЕСИСЛАВА ТОДОРОВА: Аз искам да се вмъкна в този разговор като зрител в залата, във връзка с „Капиталът“ и „Няма да платим“. Ясно е откроено противопоставянето на обемите и на мащабите. Дарио Фо, както аз успях да го разчета, се прояви в индивидуалното, в грешката, в прошката, в лутането между какво трябва и с какво се опитвам да оцелея. Персонажите са затворени в клетката на тунела, на бетона, на конструкцията и същевременно капиталът, който се прояви в тези три прекрасни момчета, които нямаха своя мисъл, свое движение, свое присъствие, своя посока на придвижване. Така че този конфликт между индивидуалното...


  СЪНИ СЪНИНСКИ: Значи, това беше много интересно. Искам да си призная, че за пръв път съм избягал от моята елегантна, малка, знакова форма, която би могла да се прочете, и от тази вътрешна режисура в актьорите, която винаги се опитвам да провеждам - за пръв път реших да я разгърна в обеми. И по някакъв начин тези момчета с енергията и опита ни да стигнем дотам, че раздвижването на обемите по сцената да се случва, като че ли водени и от тяхната енергия, и от една друга, така, Deus ex machina (в древногръцкия и римски театър - „бог идва от машината“ - б.р.) сила, която почти не виждаш, но която има някакво проявление, доста по-голямо. Естествено, че търсихме конфликт в обема. Това беше първото нещо, от което тръгнахме. Само за информация, искам да ви кажа, че тази пиеса „Няма да платим“ Вальо Стойчев ми я предложи, преди да почине, лека му пръст. Това беше преди две години и нещо. Аз тогава отказах, защото не видях нещо, което да ме касае в този литературен материал, не видях провокацията, която да заинтригува с поведението на тези хора. Спектакълът сам по себе си беше много любопитен, с едни любопитни ситуации, по някакъв начин и смешни, но нямаше една обща причина това да се случи. И чак преди година, когато ми хрумна, че всъщност „Капиталът“ на Маркс и една група млади хора биха могли да бъдат тази сюжетна линия на търсещите в „Няма да платим“, тогава започна интересът ми въобще към тази драматургия, тогава вече обърнах внимание на „Капиталът“. Това, което направихме в началото, т.е. първата сцена, беше метафоричен образ на моя интерес към „Капиталът“, т.е. това е една книга, която почва да ме привлича, както всички нас ни привличаше преди 10-ти (ноември 1989 г.) Що е то капитал? Нали всъщност ние много искахме да разберем това нещо, и всички тръгнахме с чисти намерения. По някакъв начин тази идеология - четейки я, случвайки се, изграждайки капитала - нещата се разделиха. Така че аз тогава започнах да имам някакъв интерес към книгата, почнах да я чета - искам да ви предупредя, че това е книгата, която не съм прочел до края... Мисля, че това е книгата, която никой не е прочел до края, но това е друг въпрос. Доста неща се повтарят в нея и са разказани по друг начин... Така че в този смисъл, да се върна на обемите - да, търсили сме ги - тази топлина срещу студенината и зряло подредената система, към която ние в крайна сметка се стремим.


  БОРИСЛАВ КОСТУРКОВ: Аз точно това щях да ви попитам - до каква степен познавате „Капиталът“ и сте се занимавали с него, нали, как сте го прощудирали, за да направите тази съпоставка, защото, освен това вие цитирате и други текстове - на Стефан Цвайг... Него в какъв смисъл сте го вкарали?


  СЪНИ СЪНИНСКИ: Стефан Цвайг - позволил съм си само в програмата да използвам текста, и то като някакво спасение. В неговия том със събрани съчинения, той има едно много интересно предложение - всъщност есето се казва „За монополизирането на света“, обърнете му внимание, аз съм цитирал в програмата една малка част от него, че човек би трябвало да се изтегли именно от тази, как да кажа, циклична борба в търсенето на всички тези външни причини и да потърси в себе си - в работилничката на собствения си дух, спасение. Той го е дал точно като спасение. В този смисъл го цитирах и това беше някакво наше предложение за изход от този водовъртеж, който така или иначе ни предстои. Що се отнася до „Капиталът“, около шест месеца съм се занимавал с него. Преди, да си призная, нямах никаква реална представа от фундамента, който той ни представя, но в крайна сметка видях, че всичко, което диша в него, по някакъв начин е нашата основа, нашата идеология, върху която градим бъдещето си. Принципът на кризата в момента... Маркс не случайно е станал толкова популярен с насоките си, че създаването на пари, а не на стоки, стига до едно хипер-хипер създаване на пари, т.е. образно казано, има една стока в Китай и двама души тук си я продават и препродават, без дори никой да я е виждал. И се стига дотам, че стоката от един лев стига до петстотин лева, и този, който реши да я купи и да я използва за нещо, и да я продаде, я продава на такава цена, на която вече никой не може да я купи. Т.е. аз по някакъв начин започнах да разбирам от неща, които не са ми работа, но ми беше достатъчно интересно, защото това ме доведе до ценностните системи, които днес ние защитаваме. В този смисъл разбрах, че има две групи хора: едните, които приемат една ценностна система, и други, които приемат друга, и изведнъж усетих, че ние уж сме еднакви, а всъщност сме много различни. Ти комуникираш с някой, обаче не си сигурен каква е неговата ценностна система.


  БОРИСЛАВ КОСТУРКОВ: За такова сериозно прощудиране на „Капиталът“ навремето щяха поне член-кореспондент да ви направят (смях). Щяхте да бъдете първия режисьор...


  СЪНИ СЪНИНСКИ: Аз очаквах, между другото, от Берлин колегите да се обадят (смях)...


  ГЕОРГИ КЪРКЕЛАНОВ: Аз лично съм поканен за член на Китайската комунистическа партия (смях).


  СЪНИ СЪНИНСКИ: В Китай след този „Капитал“, мисля, че ще ни разстрелят, там нямаме шанс - позволяваме си прекалено много.


  ИРИНА ГИГОВА: Искам да ви задам един въпрос, който е по-скоро шеговит: в този театър има един завършен Карл Маркс със стара слава. Не се ли изкушавахте на моменти да поканите него като едно намигване към миналото, към миналите интерпретации на тази теория?


  ГЕОРГИ КЪРКЕЛАНОВ: По-скоро той ви намигва с този спектакъл (смях).


  СЪНИ СЪНИНСКИ: Аз съм отправял покани към господин Кисьов (директор на театъра - б.р.), но решихме, че все пак неговото постижение тогава, е негово, и то по никакъв начин в момента не касае нашата интерпретация. Аз пак казвам, Маркс беше само повод за това и го видяхме само в началото - при създаването въобще на тази идеология. След това в исторически аспект, той се разпадна, загуби образ и по-скоро стана един мислещ човек от ХХI век, който задава различни въпроси... Но дали съм отправил покана - да, отправил съм. Господин Кисьов се усмихна и аз разбрах, че няма да се съгласи.


  БОРИСЛАВ КОСТУРКОВ: Отклони с благодарност! (Смях.)


  СЪНИ СЪНИНСКИ: Реши, че е по-добре да запази ореола на това, което той е създал.


  МНЕНИЕ: Всъщност, поздравления за спектакъла. Има си концепция, има много мисъл в него, човек може да си намери много сериозни теми, които да драматизира. Но най-важното според мен е не толкова концепцията и това, че изваждате на авансцената един мислител, който от двадесет години изобщо не е на мода в България, след като преди това е бил преекспониран по някакъв начин. Но все пак това е театрално представление и аз искам да благодаря на актьорите и особено на госпожа Сапунджиева, защото за мен това беше една чудесна роля, с удоволствие ви гледах... Наистина се е получило театрално представление, а колкото до анализа на Маркс, това е нещо много сериозно, което нито в Германия, нито във Франция се поставя на театралните сцени - дано да ги подсетите...


  СЪНИ СЪНИНСКИ: Поне сме първи в Европа и сме се сетили да използваме „Капиталът“ като основа...


  РЕПЛИКА: Първи сте в света.


  СЪНИ СЪНИНСКИ: В света не сме, защото в Китай правят опера, но там (смях)... само да отбележа нещо, има идеолози, които внимават да не се отклонят от текста, докато ние тук бяхме лишени от тая привилегия, свободно работихме.


  РЕПЛИКА: Това е постмодернизъм!


  СЪНИ СЪНИНСКИ: Има такъв момент... Аз приемам вашите благодарности, тук искам да изкажа и моите - на всички колеги. Асен Блатечки в ролята на пролетариат трудно ще го видите другаде. В крайна сметка той дори сложи мустак (смях), нещо което не се случва никъде другаде. Аз благодаря на колегата Жоро Къркеланов, който едва ли някога пак ще играе Маркс, макар и за малко, но го прави перфектно - той е един мислител.


  ГЕОРГИ КЪРКЕЛАНОВ: С булонка на главата.


  СЪНИ СЪНИНСКИ: С булонка на главата, както се шегува... Разбира се и на двете жени, и на момчетата... Мария Сапунджиева и Станка Калчева са основните двигатели и при Дарио Фо, те са двигатели на ситуацията... и на Филип Аврамов...


  ФИЛИП АВРАМОВ: Аз за малко.


  ГЕОРГИ КЪРКЕЛАНОВ: Той за второто полувреме излиза.


  СЪНИ СЪНИНСКИ: Обръщам внимание на момчетата, с които за първи път работим - те са от различни класове - за тяхното усещане за синхрон, за обща мисъл, за една и съща цел. В крайна сметка също бих ги поздравил, защото много съм доволен от тях. Искам да ви кажа, че зад тях работят още дванайсет човека, защото целият екип на театъра е включен - това по някакъв начин лично мен ме умори, аз не знаех точно с какво се захващам - но всички сценични работници, помощник режисьори, звук, осветители и т.н. бяха включени.


  ВЪПРОС: Намесихте Брехт и двайсетте години - това политически театър ли е, така ли да го разчетем?


  СЪНИ СЪНИНСКИ: Това е епичен театър. Политическият театър го определят понякога като епичен театър, в който разказът първо води, второ - личната позиция на актьора, въобще на режисьора и на драматурга...


  ВЪПРОС: Аз питам, вашият спектакъл може ли да се нарече политически?


  СЪНИ СЪНИНСКИ: Не, не бих казал че е политически, по скоро съм се опитал да запазя жанра епичен театър.


  МИЛЕНА ЯНИНСКА: Добре, ние си говорим за много сериозни неща, колегите журналисти вероятно са начетени и затова така задълбочено тълкуват спектакъла, идеите и т.н. Аз искам да ви попитам вие реално очаквате ли такова задълбочаване от театралната публика?


  СЪНИ СЪНИНСКИ: Не, аз очаквам, че този, който иска да се задълбочи, има къде да го направи, но очаквам и тези, които искат да видят просто една история, на която да се посмеят, и имат какво да видят, т.е. аз очаквам публиката да...


  МИЛЕНА ЯНИНСКА: С каква цел го направихте - по-скоро това ми е въпросът.


  СЪНИ СЪНИНСКИ: Моля?


  МИЛЕНА ЯНИНСКА: С каква цел го направихте: искахте да направите комедия, защото се е получило страхотно, ако гледаме нещата само от тая гледна точка, или по-скоро разчитате, че някой ще чуе, ще...


  СЪНИ СЪНИНСКИ: Не, аз просто исках да направя един спектакъл - провокация, в който интересът: къде съм аз днес, тук и сега, да има своето огледало на сцената. Така че в този смисъл, ако някой иска да се забавлява - да, търсил съм атракцията, търсил съм решенията, които са внушителни, по-атрактивни, ярки, но от друга страна съм търсил и кодирането на определени неща, които пък от своя страна дават хляб за въображението и на други хора, които не искат само да се забавляват. Тоест аз съм се опитал да направя един спектакъл - продукт. Общо взето, това, което го пише и в „Капиталът“ на Маркс.


  МИЛЕНА ЯНИНСКА: Тоест вие вярвате, че публиката ще се задълбочи - че има такава част от нея, която да се задълбочи?


  СЪНИ СЪНИНСКИ: Не, не, знаете ли, не съм си задавал този въпрос, но знам, че много хора няма да опитат дори да се задълбочат, дори няма да поискат, дори ще им бъде малко неудобно, ако трябва да се задълбочат.


  БОРИСЛАВ КОСТУРКОВ: Ще бъде всекиму според потребностите (смях). Да го обобщим така и готово.


  ГЕОРГИ КЪРКЕЛАНОВ: Може ли и аз да ти отговоря? Понеже... ти каза, че... ти не си журналист, вярвам.


  МИЛЕНА ЯНИНСКА: Не, журналист съм, само, че така... малко по-младо поколение.


  БОРИСЛАВ КОСТУРКОВ: Доста по-младо, бих казал.


  МИЛЕНА ЯНИНСКА: Благодаря.


  ГЕОРГИ КЪРКЕЛАНОВ: Значи, ние тези неща, които говориш, сме си ги говорили общо взето само около една седмица на маса и после винаги сме се стараели, цялата тази група като се събира, ние така или иначе се събирахме всички заедно много рядко, но гледахме да забравим всички тези думи и да се чувстваме като едни, така, деца, които отново се събират и им е приятно да си играят всеки ден в тая къща, наречена театър, на тази улица, наречена сцена (смях). Иначе няма да се получи това, което ние тук, тази група от хора, сме се събрали да правим. Ние сме точно деца, които обичат да си играят, да се забавляват, и ако може това забавление, тази игра, да я предадем на хората, които ни гледат и се радват на това забавление... и вече то се вижда на кои им е било най-забавно по време на репетициите и им се е получила най-забавна играта, то си личи по реакциите (на публиката) и по това, което се случва, но...


  СЪНИ СЪНИНСКИ: Аз искам да кажа, че това, което казва Жоро, е точно така, но...


  ГЕОРГИ КЪРКЕЛАНОВ: Ентъртеймънт (на английски „entertainment“ - б.р.) е най-важното за нас - забавлението, а пък вече това, че вие научавате нещо ново или че то има някаква естетическа форма, че то е красиво и че то по някакъв начин ви изненадва с нещо и евентуално го превръщате в произведение на изкуството, към което води и режисьорът, неговият естетически екип... Ние сме се забавлявали, по-скоро сме търсили тази забавната част, това ние...


  СЪНИ СЪНИНСКИ: Игровата, Жоре, нека да е игровата...


  ГЕОРГИ КЪРКЕЛАНОВ: Да.


  СЪНИ СЪНИНСКИ: ...защото думата забавление вече...


  ГЕОРГИ КЪРКЕЛАНОВ: Но реално... да... ние актьорите винаги се опитваме да забравим за философите, за тези неща, нас ни интересува...


  СЪНИ СЪНИНСКИ: ...мотиви, действие...


  ГЕОРГИ КЪРКЕЛАНОВ: ...това, което ни е вкусно, което ни е приятно за еквилибриране, за циркаджилък, ако искате го наречете, за... - циркаджилък е майсторство, все пак, и това, което се опитваме ние - да ходим по въжето.


  СЪНИ СЪНИНСКИ: В този смисъл парадът на капитала беше един опит ние да... така, актьорите някак си да се забавляват откровено, но ние там (отидохме) малко пак в посока на постмодернизма, но всички тези образи, които в момента днес някак си ни се - така, без да искаме - оттук-оттам ни се навират в съзнанието, много напомнят на едни други образи и по някакъв начин се смесват: времена, как да кажа...


  МИЛЕНА ЯНИНСКА: Идеята ми беше за ролята на театъра, която не е само да забавлява...


  СЪНИ СЪНИНСКИ: Да, да.


  МИЛЕНА ЯНИНСКА: ...и потребността на публиката, която понякога търси само това.


  СЪНИ СЪНИНСКИ: Да ви кажа, това е вечен въпрос. В случая аз се опитвам да обединя двете неща, доколко сме успели... но съм търсил, търсил съм атракцията, която да ти остане като визия пред главата и след това буквално може и да провокира други мисли.


  ВЪПРОС: А защо избрахте руски песни? Кои използвахте?


  СЪНИ СЪНИНСКИ: Успях да използвам само „Любе“ (на руски „Любэ“ - рок група - б.р.), защото в тях има много страст, има много съчувствие. Това е личен избор. Въобще тая сюжетна линия на „Любе“, е правенето на една малка революция в един супермаркет - оценката защо един човек може да си позволи да вземе нещо, когато той никога през живота си не си е помислял за това. По някакъв начин тази емоция, това приповдигнато чувство носи именно „Любе“. От друга страна един доста по-ритмичен...


  ГЕОРГИ КЪРКЕЛАНОВ: Индастриъл (на английски „Industrial“ - б.р.).


  СЪНИ СЪНИНСКИ: Индастриъл, точно това е стилът, един хип-хоп, изключително модерен, изведен, агресивен, повтарящ се. И съм се стремил тези две сюжетни линии в музиката да ги запазя. Това, което съм си позволил да използвам като код за музиката, е една латерна, която е почти пред скъсване. Тя лично на мен много ми говореше, в смисъл, че тази латерна, това организъмче, ако някак си го пренатегнеш, ако го претовариш с все повече и повече очаквания, изведнъж може да се скъса. А в тази латерна имаше нещо много, как да кажа, революционно, тя звучеше патетично, имаше усещането за борба, имаше жажда за живот, макар че е крехка. Затова се спрях на нея... Аз бих се радвал, ако вие сметнете за необходимо да популяризирате спектакъла и по някакъв начин да привлечем хора - да дойдат в театъра и да помислят заедно с нас.


  ДЕСИСЛАВА ТОДОРОВА: Ако нямате повече въпроси, на добър час на спектакъла. Присъединявам се към Съни, ако можете да ни помогнете да потеглим в пътя на капитала днес, ще ви бъдем благодарни.


  СЪНИ СЪНИНСКИ: Благодаря още веднъж.


  



  ДАМА ПИКА


  по А. С. Пушкин

  Постановка - Бина Харалампиева


  Сценография и костюми - Петя Стойкова


  Музика - Асен Аврамов


  



  Участват: Илка Зафирова, Василена Атанасова, Христина Караиванова, Таня Пашанкова, Атанас Атанасов, Филип Аврамов, Александър Кадиев, Евгени Будинов, Никола Мутафов


  



  ПРЕСКОНФЕРЕНЦИЯ


  19.03.2010


  ЮРИЙ ДАЧЕВ: Радвам се, че сте тук, на нашата постановка „Дама Пика“ по Пушкин, режисьор Бина Харалампиева, сценография и костюми Петя Стойкова, музиката е на Асен Аврамов. Тъй като...


  БИНА ХАРАЛАМПИЕВА: Драматургичната версия е на Юрий Дачев.


  ЮРИЙ ДАЧЕВ: ...След малко ще кажа какво означава това нещо, защото е малко усукано като привилегия. Сигурен съм, че ще се наложи да отговарям на въпроса: защо Пушкин, защо „Дама Пика“, и затова ще започна, преди да го чуя да бъде изречен. Така или иначе ми се случи доста пъти тия дни да отговарям на него. По-редно е обаче да отговори Бина на този въпрос, защото тя от две години...


  БИНА ХАРАЛАМПИЕВА: Три.


  ЮРИЙ ДАЧЕВ: ...три, настоява Пушкин да е поставен по някакъв начин във варианта, в който е днес. Аз винаги съм се дърпал и винаги съм бил много благодарен на Бина, защото ако не беше тя, нямаше да съм написал текстовете си за сцена - по-голямата част от тях, но в случая се дърпах по-дълго време и обяснението е, че аз никога не съм бил особено влюбен в Пушкин, а „Дама Пика“ специално не я бях чел от студентските си години, от изпита си при проф. Каракашев. И когато започнах да чета тази повест, събрах още повече основания да се съпротивлявам. Защото според мен това е едно гениално произведение, но то е някак много недраматургично. В него има страхотна ситуация, но няма разгърнати характери, няма много събития, върху които да се опре един драматургичен текст и т.н. Но какво правех междувременно - гледах филми, четях драматизации... и така стигнахме с Бина до нещо, което мисля, че се превърна в основата и в обяснението за нашето свързване с този текст по някакъв начин. В тази проза има едно много силно усещане за хазарт. Веднага бързам да кажа, че картоиграчеството е може би най-традиционната и най-повърхностната форма на хазарта. В това отношение ние с Бина се разбрахме, че и двамата точно към картоиграчеството като образ на хазарта нямаме никакво отношение. Тя даже е малко по-напред от мен, защото аз играя само „Черен Петър“ (смях).


  КРАСИМИРА ВАСИЛЕВА: Табланет.


  БИНА ХАРАЛАМПИЕВА: Аз съм играла няколко пъти и покер даже.


  ЮРИЙ ДАЧЕВ: Тя в това отношение е къде-къде по-покварена. Но според мен хазартът в този текст е друг, той носи друго хазартно усещане - опасната хазартна игра, в която ни тласка нашето желание за надмощие, човешкото желание за надмощие, и то надмощие не само над враговете ни, но надмощие и над тия, които обичаме, надмощие, постигнато чрез много конкретни, банални неща - чрез пари, кариера, брак, секс, докато се стигне до надмощие, което е над усещането, че сме тленни, че сме част от една игра, която не разбираме, но която искаме да узнаем. И точно това според мен е привлекателното и малко страшничкото в текста на Пушкин, което се опитахме да създадем заедно с Бина. Защо е драматургична версия? Защото трябва да сме коректни към Пушкин. Въпреки че запазваме някои от важните ситуации и сюжетни ходове, вътре има и много измислици - половината от героите при Пушкин ги няма, много от нещата са подбрани от други негови текстове: от „Къщичка в Колом“, от „Майсторът на ковчези“... Всичко това ни беше необходимо, за да направим плътен, според нашето разбиране, драматургичния текст и истината е, трябва да призная, че докато работех, открих за себе си благодарение и на Бина, един автор, когото не познавах до голяма степен - черен, зъл, преизпълнен с някакво усещане за фаталност. И нещо друго - докато пишех този текст, много повече си мислех за Гогол и Достоевски, отколкото за Пушкин. Вероятно някога там са се кръстосали онези влияния, които са сложили отпечатък върху текста. Иначе това, както знаете, е една много предизвикателна и много често появяваща се на сцената пиеса, популярна и през операта, популярна и през ред филми, някои от които гледахме. Сигурни сме обаче, че за добро или за лошо, това, което ще видите, не прилича или много малко прилича на което и да е от тях.


  БИНА ХАРАЛАМПИЕВА: Аз не съм от тези, които са гледали напоследък „Дама Пика“ в нито един от вариантите, за разлика от Юрий и от художничката. Аз имам само един ранен спомен за „Дама Пика“ и оттам нататък останах в това, което ми се искаше да бъде нашето представление... Истината е, че и аз се страхувах от този текст, въпреки че много исках да го направя. За разлика от филмите аз бях чела няколко драматургични версии. Тази, която ми предложи Юрий, намерих за изключително добра. Вие ще я видите тази вечер, надявам се и на вас да направи силно впечатление. Мисля, че е едно от най-добрите неща, може да ми вярвате, защото аз съм правила всичко, писано от Юрий - едно от най-добрите неща, които той е писал. Неговата нелюбов първоначално към Пушкин свърши страхотна работа, защото той, когато трябва да намери поводи да се влюби в нещо, е по... как се казва това... - повече неща се получават при него, отколкото когато първоначално изпитва добро чувство. Аз за разлика от него невероятно много обичам Пушкин. Намирам, че във всичко, което се е случило от ХIХ век насам в руската литература, а знаем, че руската литература от ХIХ век е може би най-доброто, което се е случило в литературата по света - едно от най-добрите неща, в дъното му стои Пушкин. И отровено казано аз невероятно много харесвам „Евгений Онегин“, но „Евгений Онегин“ има много възможни начини за реализация, докато тази история на Пушкин е някаква странна, мистична, както самите актьори казват: говори си с нещо по-голямо от нас... Така, значи той ми даде един добър драматургичен вариант, аз се чувствах добре в началото, всички много се запалихме и оттам нататък започнаха трудностите. От една страна това е самата повест - прилича на притча, в някаква степен на приказка. В приказките линиите трябва да са чисти, а в театралните спектакли нещата трябва да са по-богати, по-многопластови и трябваше да съчетаем всичко това. Започна една действително много трудна, но много приятна за нас работа. С актьорите трябваше да търсим начин да направим тази история любопитна за днешния зрител, не че тя не е любопитна, и точно в този момент решихме, че няма да му угаждаме. Ще се върнем в едно време, по-различно от нашето, в което можем да се чувстваме по-свободни по отношение на духа и въображението. Страхувам се, че времето, в което живеем, не смята между своите богове... не нарежда духа и въображението някъде в тази група. Аз няма да ви говоря за спектакъла - не обичам да говоря преди спектакъл. Отдавна не ми се е искало, вие да сте гледали вече представлението и нашият разговор тепърва да започва... но във всеки случай, това което ще се опитам да ви кажа, е, че в спектакъла, който ще гледате, участват артисти, които обичам. Между другото, реплика на Пушкин е, че дама пика е знак за тайно недоброжелателство. Юрий преди малко ми разказа, че дама пика и до този момент се смята от гледачите за нещо, което не бива да се споменава и аз, слава богу, не го знаех, докато работехме... Днес Филип (Аврамов) напомни, че на няколко пъти е намирал дама пика - в подлеза или не знам къде. В един момент, докато репетираме - те играят на карти там, се появиха трите карти, абсолютно без никакво усилие, ние не сме правили подреждане (на картите) по време на черни репетиции. Тоест по някакъв начин нещо вървеше с нас, това ни беше забавно, беше ни интересно, считахме, че не е случайно. Това вероятно ни е трябвало, не знам дали ще трябва и на вас, вие ще видите... Играта, която най-много се е играла по времето на Пушкин, се нарича „Фараон“. Тази игра е много проста, изключително хазартна, разчита се на късмета, личните изчисления не са в състояние да помогнат в никакво отношение. Много по-късно се раждат игрите, които можеш да наредиш, да блъфираш. Тя е изчистена максимално. По време на репетициите изчетох и едно изследване, направено от хора, които се занимават на научна основа с това, какво представлява тази игра, разсъждават по въпроса как се е получило така, че всъщност на финала той иска да изтегли асо, а изтегля дама пика. Има теории по този въпрос, въобще учените са се забавлявали безкрайно. Когато излиза тази повест, в Петербург става чудовищно модерна играта на карти, залагат в невероятни количества на трите карти, които графинята знае. Аз нищо от това няма да ви напомням, вероятно вече го знаете - бих искала да сте максимално чисти, когато гледате представлението. Искаше ми се да има значение самият разказ, защото това е една от най-добрите истории, разказвани от много години насам, нека да го кажем - от векове. Може да я свържете с всичко, в което участват Господ и дяволът, изкушението и всичко останало. Много от тези неща вие може би ще усетите. За някои от тях, по пътя, ние се натоварихме с изключително много информация и след това трябваше да я изчистим, за да можем да предложим на девствения зрител, на човека, който не е чел повестта, една възможност да влезе в нашата история - за този който е чел, да разбере колко прекрасна история е разказал Юрий Дачев, защото тя е по мотиви. Бих искала да кажа тук, че в спектакъла играе Илка Зафирова - тя е старата графиня. За хората, които я познават, а Юрий е един от тях - той несъзнателно е построил ролята в много голяма степен в нейния собствен капацитет и натюрел. Мисля, че това, което тя прави в тази роля, е великолепно. Искрено се надявам да ви го покаже още тази вечер. Александър Кадиев играе Херман. Доброто и лошото момче - лошото е Филип Аврамов - това са двамата картоиграчи. Другите са Никола Мутафов и Евгени Будинов. Младата графиня от историята в Париж е Василена Атанасова, а граф дявол или граф Сен Жермен - е Атанас Атанасов. За него са се носили легенди, че е безсмъртен. Двете момичета в нашата история, в нашата „Дама Пика“ са Таня Пашанкова и Христина Караиванова. Мисля, че изброих всички. Искам да спомена, че в екипа, с който работих, се чувствах много добре - с един човек, с който работя от сума години, Петя Стойкова, с която ние работихме месеци, преди започването на нашия репетиционен период, защото ми се искаше да изградим една сценична атмосфера и костюми, които да ни изтеглят за малко от това време, въпреки че историята би могла да се случи и днес. Много се колебаех дали да я вкарам в съвременен вариант, тъй като материалът на Юрий предполага и това, но той може би ни намери в момент, в който се чувствахме почти препълнени от заобикалящата ни сивота и решихме, че въображението може да се отключи много повече в една ситуация - на едно място, което да не прилича точно на нашия свят. Мисля, че спектакълът не би трябвало да загуби своето съвременно внушение от това. Аз се извинявам, че много трудно говоря, но в последните дни... имаше дни, в които даже не можех да издам звук, и беше изключително мъчително, но надявам се това да не ви притеснява. Ако имате някакви въпроси...


  ЮРИЙ ДАЧЕВ: Аз искам само да добавя една любопитна подробност към разказа на Филип, на когото му се е случвало да намира карти, докато репетира: в текста има един абсолютно измислен от мен, несъществуващ в повестта дуел, и когато го дадох на Бина, тя каза: „Ти този дуел, дето си го написал, хубаво, ама правдоподобен ли е?“ И тогава, малко със закъснение, аз разбрах - започнах да чета и открих, че има седемнайсет вида дуели, нещо което не знаех дотогава, но че този, който без да искам съм описал, е разновидност на дуела, при който е убит Пушкин. Така че, това също по някакъв начин е от тези леки стряскащи подробности.


  БИНА ХАРАЛАМПИЕВА: Да, по време на репетициите имаше много любопитни за нас моменти и справянето с едно пространство като нашето, което е изключително, знаете, малко, и което даже за един дуел не стига - вие ще видите играта, в която ние вкарваме нашите хора. И така, имате ли въпроси?


  МАРИЯ ПЕЙЧЕВА: Използва ли Асен Аврамов музика на Чайковски или е негова авторска?


  БИНА ХАРАЛАМПИЕВА: Пропуснах да спомена Асен Аврамов - не, това е напълно авторска музика. Има една великолепна книга на Гросман, който се занимава с изследователска работа около Пушкин, и когато я четох, непрекъснато имах усещането за валс като музика, докато си мислех за спектакъла. Юрий, без Гросман, също е споменал вътре валс. Аз даже в първия момент му казах: „Юрка, валсът може би точно тогава все още не е бил толкова позволен“, така да се каже - той идва малко по-късно. Не, оказа се, че Гросман го обяснява: двутактов валс точно по времето, за което говорим, вече се е позволявал на императорските балове. Веднага се обадих на Асен, попитах го какъв трябва да е двутактовият валс, защото ние знаем трите четвърти на валса, и той направи своите изследвания. Това, което ще чуете тук, е в някаква степен двутактов валс. Преди той да го направи, аз имах макет на музика, която събирах според нещата, които ми бяха необходими, и това бяха няколко валса на Чайковски и на Глинка. Той ме попита: кой от тези валсове чувстваш за най-подходящ за представлението, което правиш? За мое откровено удивление, аз работех повече с Глинка, а не с двата валса на Чайковски, с които разполагаме. Това е било някакъв вид отправна точка към стила, в който на мен ми се е искало да бъде музиката... А това, което той направи, е абсолютно авторска музика - във всеки свой такт. Ще я чуете, на нас много ни харесва, дано да ви хареса и на вас.


  КРАСИМИРА ВАСИЛЕВА: Явно е имало много диаболично присъствие по време на репетиционния период...


  БИНА ХАРАЛАМПИЕВА: Не, имаше добра аура, но имаше и знаци.


  КРАСИМИРА ВАСИЛЕВА: Да, знаци, в този смисъл - ъндърграунд някакъв. Аз все пак искам да спомена, че фаталната роля на оперната ни певица Илка Попова е Дама Пика и с нея тя шества из световните оперни сцени. Тя остава до края на живота й, така да се каже, огромно постижение в историята на световното оперно изкуство. Интересно е да се отбележи, че тази роля на фатална дама е привлякла и нея най-много и е била най-успешна в кариерата й. Интересен ми е също и образът на Сен Жермен в изпълнение на Наско Атанасов - с голямо любопитство ще го гледам. Мисля, че представлява много интересна актьорска задача, доколкото и Юрий загатна как го е решил в драматургичната версия.


  БИНА ХАРАЛАМПИЕВА: Той има развитие, той преминава през много неща - ще го видите. Нека да не говорим за спектакъла, нека да си го гледат. Имате ли други въпроси?... Благодарим ви. Искам да ви напомня, че това е двайстия сезон на Малък градски театър „Зад канала“.


  



  ЛОРЕНЦАЧО


  от Алфред дьо Мюсе


  ДТ „Антон Страшимиров“ - Разград

  Постановка - Надя Асенова


  Сценография - Тодор Райков


  Костюми - Анелия Райкова


  Пластика и сценичен бой - Камен Иванов


  



  Участват: Камен Иванов (гост), Неделчо Стойчев-Дежо, Евгени Стефанов, Александър Божанов, Детелина Стойчева, Марияна Бранкованова, Мария Петрова-Енева, Цветан Николов, Габриела Иванова (гост), Веселин Керемедчиев, Веселин Борисов, Павлин Мичев, Николай Сяров, Александър Спасов, Станислав Милков


  



  ПРЕСКОНФЕРЕНЦИЯ


  Модерен театър, София 01.04.2010


  КРАСИМИРА ВАСИЛЕВА: Добре дошли. Големият ден Велики четвъртък преди големия празник Великден е един много хубав ден, както се казва, за гостуване на Разградския драматичен театър „Антон Страшимиров“ в София. И още по-хубавото е, че ще предложим на вашето внимание една пиеса от златния фонд на световната класика, пиеса от Алфред дьо Мюсе, известен като „детето на века“, навремето получил това прозвище не случайно. Много интересен автор с дълбоки философски прозрения, с много подтекст, с много силна гражданска позиция в почти всичките си произведения. Младата режисьорка Надя Асенова е решила да избере тази пиеса - страхотно заглавие за Драматичен театър - Разград. Искам да кажа няколко думи за режисьорката ни: тя е от по-младото поколение български режисьори, на щат е в Габровския драматичен театър и в София има няколко работи, с които направи много добро впечатление, както на театралите, така и на широката публика. В „Сълза и смях“ постави „Опасни игри“, което беше поставено преди това и в Габрово, с леки корекции - с участието на Дони, Иван Радоев... и в клуб „Максим“ на Театър „Българска армия“ е поставила Джон Бойнтън Пристли - много интересна пиеса...


  НАДЯ АСЕНОВА: Оригиналното заглавие е „Розата и венецът“, те я играят със заглавие „Последни поръчки“.


  КРАСИМИРА ВАСИЛЕВА: „Розата и венецът“ е много известна. Значи: „Последни поръчки“, но винаги пишете в скоби „Розата и венецът“ - за специалистите ще бъде ясно за какво става дума. Надя Асенова е изградена ярка личност отсега още, мога да кажа, и с голяма смелост в творческия си подход, с много добър вкус при подбора на драматургия и най-вече с мисленето на млад човек, от което всички имаме особена нужда, защото винаги в младите е перспективата. Българският театър, както знаем, не изобилства от режисьори, дори напротив. В пиесата „Лоренцачо“ ще се сблъскаме с основен проблем в общочовешки смисъл - това е проблемът за властта, за властимащите и за тези поражения, които нанася властта върху психиката, върху човешкото поведение: в частност - върху индивида, и като цяло - върху цели народи. Алфред дьо Мюсе не случайно се спира на темата за бунта срещу властника като разглежда и неговия образ отделно - в случая в ролята на властника, на Княза, ще видим точно директора на театъра Неделчо Стойчев - Дежо. Тук ще се отклоня, за да кажа няколко думи за него, тъй като той е новоназначен директор в разгара на кризата - от началото на този сезон. Той прояви невероятно благородство в поведението си като възстанови този спектакъл, който е поставен по решение на предишния директор, за да не се провали трудът на цялата трупа. Той не прояви дребнавост, а реши да възстанови спектакъла и зае първи мястото си в него като актьор, вие ще го гледате сега на сцената. Ще видим тук... ще се споменават имената на големи фамилии - на Медичи, на известни фамилии от Флоренция, и затова пиесата се отличава с един аристократизъм, независимо от това, че има голямо участие и народът, има и народни сцени, вие ще видите в постановката. Сега, понеже ви казах за Неделчо Стойчев-Дежо - той претърпя много интересно развитие като актьор. От ВИТИЗ - възпитаник на проф. Анастас Михайлов, той тръгна по свой път и беше в първите редици на тези актьори, които ратуваха за това да бъде свободен актьорът, да не бъде на щат, сам да избира материалите, с които ще работи, режисьорите, с които работи. В театър „Диалог“ той много активно работеше с режисьора Бойко Илиев и там има много роли, но най, така, остава в съзнанието на българския зрител с постановката си по „Секс, наркотици и рокендрол“ - моноспектакъл, който той назова „Спрете земята, искам за сляза“ и с още един моноспектакъл...


  НЕДЕЛЧО СТОЙЧЕВ - ДЕЖО: ...“Игра на нерви“.


  КРАСИМИРА ВАСИЛЕВА: „Игра на нерви“, да. Това казвам само: бил е във Франция и в Америка - много изявена личност със собствено мислене относно концептуалното развитие на българския театър. Днес в изявата си при Шани в Канал 1 той сподели, че очаква занапред стратегия за развитието на българския театър, а не театрални реформи. Може и за това да го попитате малко по-късно. А сега бих искала да дам думата на режисьорката първо, за да може да бъде освободена. Тук присъства и Камен Иванов, изпълняващ главната роля на Лоренцачо - гост в спектакъла и съпруг на Надя Асенова.


  НАДЯ АСЕНОВА: Семеен театър, срамота е.


  КРАСИМИРА ВАСИЛЕВА: Няма значение това, много е добре даже.


  НАДЯ АСЕНОВА: Ами, изборът... направо ще направя преход от представянето на Краси - изборът на Камен Иванов за тази роля не е семейна прищявка, защото Камен е завършил актьорско майсторство в първия клас на проф. Пламен Марков, има опит, играл е Мюсе - „С любовта шега не бива“ и много други пиеси, които няма да изреждам сега. Освен това е доктор на театралните науки, той направи фехтовалните етюди, които са създадени конкретно за този спектакъл, и имаше ангажимент към цялостната пластика на спектакъла. Смятам, че е в най-подходящата форма, и актьорски, и пластически, и като зрялост, за да изпълни ролята на Лоренцачо. Екипът на Разградския театър в момента е също в много добра форма. Това е една трупа, която има много любопитни артисти. Някак си във времето те са успели да съхранят един театрален дух, който ни позволи да съединим и да постигнем спектакъл, много амбициозен и като визия, и като философия. В представлението участва почти цялата трупа на театъра, дори ползваме доста от техническия персонал като преминаващи...


  КРАСИМИРА ВАСИЛЕВА: Участници, статисти.


  НАДЯ АСЕНОВА: ...статисти... не само статисти, просто всички сме едно цяло. Сега, ако имате някакви въпроси, конкретно, съм готова да ви отговоря.


  КРАСИМИРА ВАСИЛЕВА: Ако нямате въпроси, режисьорката трябва да я освободим да отиде на сцената, че още има работа.


  НАДЯ АСЕНОВА: Тогава аз ви оставям.


  КРАСИМИРА ВАСИЛЕВА: Да, Надя, значи теб те освобождаваме.


  НАДЯ АСЕНОВА: Благодаря ви за вашето внимание, надявам се да ви хареса спектакъла.


  КРАСИМИРА ВАСИЛЕВА: Сега бих помолила директора ни да сподели с няколко думи какво възнамерява като перспектива да прави в Разградския драматичен театър, и като актьор, и като ръководител. Той днес вече, както ви казах, се яви по национален ефир. Може и да повториш някои неща, не всички са те гледали.


  НЕДЕЛЧО СТОЙЧЕВ - ДЕЖО: Аз споменах, че очаквам да има не реформи, а стратегия за българския театър, защото на реформи сме се нагледали през последните двайсет години и виждате, че нещата на парче не вървят. Когато има реформа, дори да не е проформа, има една неравнопоставеност на актьорските трупи, в смисъл по-големите театри - софийските, са облагодетелствани, а по-малките като разградския...


  КРАСИМИРА ВАСИЛЕВА: Да, но Бойка Велкова казва, че тя ви изкарва парите.


  НЕДЕЛЧО СТОЙЧЕВ - ДЕЖО: Тя може да си говори, каквото си иска. Някои актриси като не говорят заучен текст, говорят глупости. Така че първо да дойдат да видят какво става в малките театри, с каква всеотдайност работят хората за някакви мижави заплати. Тук артистите не са по-различни, но тук просто е София. Аз съм бил в София и знам как стоят нещата и от едната и от другата страна. Тук пазарът е по-голям и затова хората си намират допълнителен доход. Има нещо друго: какво разбирам под стратегия, конкретно за нашия театър? Ние работим в един много особен, специфичен, бих казал, регион, където има много турско население и по-малко българско. Даже в града съществува още един театър - турски, който си работи. Аз желая, заедно с колегите ми оттам и моите колеги от нашия театър да направим една интеграция, за да можем да сплотим това население, което между другото е сплотено, ако не слушат политическите глупости. Но изчезне ли българският театър в Разград, само след двайсет години ще се стопим поне наполовина. Защото за съжаление в наше време много малко внимание се отделя на духовността. Аз разбирам, че е криза, че няма пари, но една държава като не отделя поне малко средства за изкуството си, просто за какво е тази държава. Разбира се, трябва да има здравеопазване, което е най-важното, образование... и изкуството, което е черешката на тортата. Но театър като разградския изпълнява своя мисия. Аз не знам кой аджеба от София ще отиде на село... в село Завет или в Сумер?


  КРАСИМИРА ВАСИЛЕВА: Е, никой, естествено, че никой.


  НЕДЕЛЧО СТОЙЧЕВ - ДЕЖО: Или пък, как те ще се грабнат да отидат в Разград да гледат театър - трудов народ... Разбира се, трябва да има такива гастрольори, да има гастролиращи трупи, които да обогатяват културния живот на един малък град, но това става спорадично. Няма ли собствен театър... виждате младите хора, влизат в интернет... ние даже кино нямаме в Разград, като се махне и театърът, какво остава? Една от задачите, която си поставих в моята програма, е да разширим спектъра от публиката като започнем от най-малките зрители. Ще направим една школа към МОНТФИЗ в Разград - това е Младежка организация за театрално и филмово изкуство по системата на ВИТИЗ, НАТФИЗ сега, аз водя една такава школа вече. Така че да можем да ги привличаме и да ги възпитаваме още от малки. Вече сме влезли в контакт с доста учители от детски градини, от училища, търсим различни форми... в смисъл неща, които да привлекат младите зрители. По същия начин да задържим и по-възрастните, които идват на театър. Затова мисля, че нашият репертоар трябва да е малко по-разнообразен. Наистина, всеки актьор би искал да размахва плащ и шпага...


  КРАСИМИРА ВАСИЛЕВА: Ето, Камен сега ще каже за плаща и шпагата.


  НЕДЕЛЧО СТОЙЧЕВ - ДЕЖО: Той е великолепен в това нещо, обаче не можем да си позволим по чисто финансови причини такъв мащабен спектакъл повече от един път, и това е геройство, но ние ще го направим. Освен това правим и други пиеси, които са за широката публика, по-леки, с по-малко естетика, но с повече забава.


  КРАСИМИРА ВАСИЛЕВА: „Една безумна нощ“ беше първата премиера за този сезон в постановка на Димитър Стоянов. Тук е и Мила Челанович, която играе в тази комедия, и Дежо изпълнява също една много съществена роля там, много е смешен и забавен.


  НЕДЕЛЧО СТОЙЧЕВ - ДЕЖО: Търсим начин - аз може би сега говоря малко хаотично, защото се поизморих цял ден да репетираме, но търсим начин да намерим някакви средства. Засега ги набираме единствено чрез нашите приходи, които не са много големи, но се стараем. Чрез доброжелатели, не бих казал спонсори, защото те ако не желаят, няма да ги дадат. Слава богу, има в Разград хора, които обръщат внимание на театъра. Нашето идване тук струваше четири хиляди лева, наемът ни беше две хиляди лева, а като дойдат при нас, ни дават по триста и петдесет лева. Огромна разлика. Колегите от София са адски... как да кажа: взискателни към своите финансови претенции. Но тогава ще почнат да се закриват театрите - откъде ще имаме ние пари, примерно. Като дам две хиляди тук за това, и половината от сценичните работници, които трябваше да бъдат тук, ги нямаше в тоя театър. Плюс това разходи за командировъчни, път - това е много, но ние ги намерихме със съдействието на кмета лично и на няколко спонсори... така... та търсим разни начини да оцеляваме и не само да оцеляваме, а да правим една качествена продукция, която, надявам се, тази вечер ще видите.


  КРАСИМИРА ВАСИЛЕВА: Преди въпросите ще помоля и Камен Иванов, който изпълнява главната роля на Лоренцачо - един, бих казала, световно известен герой от драматургията, да сподели как е работил върху този образ и с какво той му допада.


  КАМЕН ИВАНОВ: С работата над този образ, както и над всеки друг, аз се справям по един и същи начин - работа, която трябва да се свърши, независимо от количеството думички, които има да си каже героят. Тя започва от работа на маса, през мизансцен и общуване с партньор, както са ни учили нашите професори, нашите преподаватели. Разбира се, тази роля е малко по-голяма от други, които съм играл, разбира се, че е доста по-отговорна, но пиесата „Лоренцачо“ не е само Лоренцачо. Хубавото на това представление, което правим, е, че целият екип работи за него, защото сюжетната линия е така изтъкана вътре, че тя е преплетена между всички останали персонажи, действието се развива не периферно в другите образи, а напротив, и затова смятам, че се получава хубаво нашето представление и вярвам, че ще се убедите всички в това, защото имаме една прекрасна трупа, един чудесен ансамбъл, с който се гордеем. Нямаме солов изпълнител и поддържащ персонаж, а напротив, точно обратното. Чистосърдечно мога да заявя, че разградската трупа е изключително високо професионална и на много високо художествено ниво. Заявявам го съвсем категорично, защото пиесата е много трудна, но вие, смятам, ще видите лекотата, с която се изпълнява, и по това ще разберете какви усилия сме вложили. Мисля, че публиката ще бъде благодарна.


  КРАСИМИРА ВАСИЛЕВА: Мерси. Ще ви обърна внимание: на лицевата страна на листовката е отпечатан куполът на „Санта Мария дел Фиоре“ - една много известна архитектурна забележителност на Флоренция. Днес сценографката Невяна Кавалджиева, която ми се обади след интервюто на Дежо по телевизията, я беше разпознала. Каза, че тя е правила същия купол в „Мандрагора“ и беше възхитена от начина, по който е решена сценографията от младия сценограф Тодор Райков и Анелия Райкова - костюми. Куполът е направен на отделни модули, които са на колелца и създават по невероятен начин различен интериор. Много интересно сценично решение, изключително функционално, и много съвременно, много модерно решение на един млад сценограф.


  НЕДЕЛЧО СТОЙЧЕВ - ДЕЖО: Искам да добавя още нещо. Аз се присъединявам към думите на Камен за актьорския състав. Бих казал за режисурата същите неща, за сценографията, костюмите, но и техническия екип в този град, в тоя театър е невероятен - невероятно дисциплинирани. Бях чул, че са малко разюздани - няма такова нещо. Значи, зависи от подхода - не се наказваме, просто се поощряваме (смях). А поощренията са само в писмен вид: „благодаря ви“, защото няма пари (смях). Днес сме взели по чаша вино, така че след това заповядайте: за толкова имаме, да си посрещнем гостите.


  ВЛАДИМИР МЪНЗАЛОВ (пресцентър на Министерство на културата): Кметът и областният управител помагат ли на театъра?


  НЕДЕЛЧО СТОЙЧЕВ - ДЕЖО: Да, откровено, и двамата. Хубавото е, че те са и театрали, те гледат, те не дават пари просто така. Като гледат нещо и като го харесат - тогава. И така, харесаха, намериха парите... Помагат.


  КРАСИМИРА ВАСИЛЕВА: Денчо Бояджиев е кметът.


  НЕДЕЛЧО СТОЙЧЕВ - ДЕЖО: Денчо и Вальо...


  ВЛАДИМИР МЪНЗАЛОВ: Младите хора повече ли почнаха да идват на театър?


  НЕДЕЛЧО СТОЙЧЕВ - ДЕЖО: Значи, много е важно с какво заглавие ще ги заинтригуваме. И затова аз си позволих първо да започна с една лека комедия. И така... взеха да влизат, имаше един малък инцидент, малко забавихме едно представление по технически причини и за да уплътним времето, един час актьорите забавляваха публиката с фехтовки... разгледаха целия театър...


  КРАСИМИРА ВАСИЛЕВА: Камен ги е подпалил.


  НЕДЕЛЧО СТОЙЧЕВ - ДЕЖО: Не, него го нямаше... но после започнаха да идват. Та търсим такива алтернативни начини. Значи, това вече е изпробван номер: трябва да закъсняваме с един час и да ги развеждаме из театъра.


  КРАСИМИРА ВАСИЛЕВА: Ще им е интересно.


  НЕДЕЛЧО СТОЙЧЕВ - ДЕЖО: Това е на шега, но се случват такива неща. Иначе всеки град си има публика, ние не откриваме топлата вода, и преди нас е имало театър, надяваме се, че ще продължи да има театър. Тежк'о, ако стане общински - общините нямат средства...


  КРАСИМИРА ВАСИЛЕВА: Не, не, това е изключено. Те нямат пари за приюти и болници, камо ли за това скъпо изкуство - театър.


  НЕДЕЛЧО СТОЙЧЕВ - ДЕЖО: Ако държавата се лиши от това нещо, значи е абдикирала от изкуството. Ще си останат пет-шест софийски театъра и ние с влаковете и с автобусите ще идваме... публиката ще хукне към София. И ще стане така, че софиянци ще бъдат облагодетелствани с театър, а моите колеги...


  ДИМИТЪР КАБАКОВ (драматург): Някой каза преди няколко дена, че град, в който няма театър, не е град, а място за спане.


  КРАСИМИРА ВАСИЛЕВА: Театърът е единствената културна точка.


  МИЛА ЧЕЛАНОВИЧ: Осемдесет процента от посетителите на английската комедия „Безумна нощ“ бяха главно ученици. Всички училища дойдоха - математическа, природо-математическата, различни техникуми, препълнено от главно ученици.


  НЕДЕЛЧО СТОЙЧЕВ - ДЕЖО: Но проявяват интерес и към сериозните заглавия. Аз много се радвам, че това представление „Лоренцачо“ също се ползва с интерес. Въпросът е малко повече реклама да направим - сега като ни дадат няколко „Аскеера“...


  КРАСИМИРА ВАСИЛЕВА: Дай боже.


  НЕДЕЛЧО СТОЙЧЕВ - ДЕЖО: ... ще дойде публиката...


  КРАСИМИРА ВАСИЛЕВА: Забравих да спомена, че „Лоренцачо“ е правен два пъти на българска сцена: във Варна преди много години Руси Карабалиев поставя „Лоренцачо“ с Мишо Мутафов...


  НЕДЕЛЧО СТОЙЧЕВ - ДЕЖО: ... в ролята на Княза, и Стоян Алексиев...


  КРАСИМИРА ВАСИЛЕВА: ... и Стоян Алексиев - Лоренцачо, който сутринта при Марта Вачкова прочете прекрасно два библейски разказа. Той е един всестранно развит актьор, както всички знаем...


  НЕДЕЛЧО СТОЙЧЕВ - ДЕЖО: Бивш директор (смях).


  КРАСИМИРА ВАСИЛЕВА: ... бивш директор и така нататък. В София е правена в Народния театър, постановка на Маргарита Младенова със Стефан Данаилов и... Стефан Данаилов Княза ли беше?


  КАМЕН ИВАНОВ: Княза... и Атанас Атанасов.


  КРАСИМИРА ВАСИЛЕВА: И Атанас Атанасов - Лоренцачо... Дежо, печелиш яйце, днес съм си ги боядисала. Ето, за късмет.


  НЕДЕЛЧО СТОЙЧЕВ - ДЕЖО: Да си го скрия, защото ще ми го вземат - артистите гладни, ще изядат яйцето (смях).


  КРАСИМИРА ВАСИЛЕВА: Ами да освободим Камен Иванов и Дежо, да отидат да се преобличат, че са в сценични костюми.


  НЕДЕЛЧО СТОЙЧЕВ - ДЕЖО: Много ви благодаря, заповядайте отново.


  



  "ЕЛЕКТРА ИЛИ СВАЛЯНЕТО НА МАСКИТЕ"


  от Маргьорит Юрсенар


  Театър „София“

  Постановка и музикална среда - Здравко Митков


  Сценография - Невяна Кавалджиева


  Превод - Валентина Бояджиева


  



  Участват: Лилия Маравиля, Цветана Манева (гост), Калин Врачански, Пламен Манасиев, Мартин Гяуров, Ангел Георгиев – Ачо, Николай Върбанов, Николай Антонов


  



  ПРЕСКОНФЕРЕНЦИЯ


  29.04.2010


  БОГДАНА КОСТУРКОВА: Добре дошли на премиерата на „Електра или свалянето на маските“ от Маргьорит Юрсенар. Пред вас са преводачът на пиесата Валентина Бояджиева и режисьорът Здравко Митков. Това е двеста трийсет и третата премиера на театъра в неговата история и деветата за този сезон, който се оказа доста ползотворен за нашия театър. Пиесата на Юрсенар е първа постановка на този автор на българска театрална сцена. Заслугата за това да опознаем драматурга Маргьорит Юрсенар се дължи на Валентина Бояджиева, която е не само преводач на пиесата, но и издател на поредицата „Театър х 3“, от която в едно томче излязоха първите три пиеси от общо шестте на Маргьорит Юрсенар, и сред тях е и пиесата „Електра или свалянето на маските“. Тази пиеса излезе и в списание „Homo Ludens“ преди две години, а сега, предполагам, Валя ще каже кога предстои да излезе и второто томче, в което са останалите три пиеси на Юрсенар. Здравко Митков имаше честта и предизвикателството да представи на българската театрална общественост първата дама, приета във Френската академия. Знаете, че това е голяма чест. Маргьорит Юрсенар става член на тази високоуважавана организация през 1980 година и Валя Бояджиева, която е била свидетел в Париж на това, може би ще разкаже повече. Така че, как предпочитате - вие да зададете първо вашите въпроси или Валентина и Здравко да ви кажат по няколко думи и след това да задавате въпроси... Ами добре, Валя, все пък ти си причината Здравко да посегне към тази пиеса.


  ВАЛЕНТИНА БОЯДЖИЕВА: Безкрайно му благодаря за това, че посегна към тази пиеса. И преди да ви говоря за моето усещане и за моите срещи с Юрсенар, искам да кажа, че за мен лично като преводач и любител на театъра, Здравко Митков е единствения български режисьор, който в момента има усета, и ако мога да се изразя като младите - бекграунда, да разбере и направи Юрсенар на българска сцена, и аз за това съм му безкрайно благодарна. Ако вие отворите програмата, Театър „София“ е показал една снимка на Маргьорит Юрсенар, вероятно от младежките й години. Моето най-първо впечатление за Маргьорит Юрсенар беше в Париж по времето, когато тя изведнъж нашумя, защото до приемането й във Френската академия, тя не беше чак толкова известна като автор дори във Франция. За мен обаче нейният образ е образът на онази възрастна, изключително преживяла, препатила, много сериозно сблъскала се с живота жена. Никога няма да я забравя, защото самата Френска академия е като затворено общество. Както ви каза Богдана, това е първата жена, която този мъжки свят допусна вътре. По тази причина никога дотогава церемониите за приемане на нови членове във Френската академия не са били достояние на обществото. В деня, в който приеха Маргьорит Юрсенар, четирите национални френски телевизии едновременно предаваха на живо церемонията и трябва да ви кажа, че усещането, когато тази достолепна жена, облечена в униформата на академик, шита специално - с дизайн, измислен специално за нея, влезе и тръгна към катедрата, за да чете словото си, усещането, дори от телевизионния екран, беше изключително. Около нея имаше ореол, не само на достолепие, около нея се носеше ореол на нещо, което аз дори не мога да изразя с думи. Тогава си казвах, че просто животът ми подари възможността да видя това на живо. Впоследствие, разбира се, започнах да чета нейните книги. След това колеги започнаха да ги превеждат на български. Всички вие вероятно си спомняте кога излезе „Творение в черно“ и „Мемоарите на Адриан“ в превод на двама от големите български преводачи Нели Захариева и Красимир Мирчев. Винаги съм си казвала, че това нещо аз като преводач не го мога - просто този автор никога няма да мога да го победя, никога няма да мога да го направя на собствения си език. Искам само да кажа, че през цялото време на моите контакти с Юрсенар, дали в оригинал или в превод, за мен тя винаги е била прозаикът. За мен самата преди няколко години беше огромно удивление да науча, че тази жена е писала и пиеси. И, разбира се, както във всичко, и в пиесите си според мен тя е изключителна. Аз самата няма да ви говоря за пиесата, ще ви запазя удоволствието да я видите. Искам само да кажа, че благодарение на цялото й образование и на това, че е израсла в археологическите разкопки в началото на ХХ век, тогава когато Европа започва сериозно да открива древния свят, тъй като бащата е водещ европейски археолог и я води със себе си, цялото й творчество е пропито от мита и легендата. В едно интервю самата тя казва, че за нея истинската литература е балканският мит и легенда. Ако някой от вас си спомня онова прекрасно издание на „Източни новели“ - там има един великолепен разказ „Сватбите на Марко“, в който става въпрос за Крали Марко, и тя много обича да се върти около това. В цялата й драматургия в тези шест пиеси, защото те са толкова - шест, нито една повече или по-малко, темите са взети от гръцката митология: и в „Електра“, и в „Мистерията на Алкестида“, и във „Всеки има своя минотавър“. Другите три пиеси, които ще излязат вероятно до края на юни, отново са построени на исторически факти. Но това, което е много интересно в тези три пиеси, и в „Електра“, и за мене като преводач беше огромното предизвикателство, е, че в оригиналния текст на Юрсенар, в цялата й прозаична фраза, върви ритмиката на древногръцкия стих и на древногръцката трагедия, което е, повярвайте ми, изключително предизвикателство. Искрено се надявам да съм успяла да го постигна и този вътрешен ритъм по някакъв начин да се е запазил. Другото важно нещо е, че винаги в тези пиеси има един герой, който играе ролята на древногръцкия хор. Оставям ви удоволствието да видите кой ще бъде той в „Електра“. И си мисля, че фактът, че Театър „София“ реши да направи тази постановка, е нещо много хубаво за българския театрален живот, за българската сцена и за българските зрители, защото се сблъскваме с изключително висок литературен текст, с изключително качество на интригата, с изключително качество на разказа в пиесата на Юрсенар, и в този смисъл аз надали бих могла нещо повече от себе си да кажа. Ако някой иска да попита нещо... Само бих искала да пожелая на добър час на представлението.


  БОГДАНА КОСТУРКОВА: А сега Здравко Митков, който вече, колко - четири години държи тази пиеса в режисьорския си портфейл, и който направи сценична адаптация на пиесата за нашата постановка, в която за първи път на сцената на Театър „София“ гостува Цветана Манева за ролята на Клитемнестра. Останалите роли изпълняват актьорите от нашата трупа, голяма част от тях възпитаници на проф. Здравко Митков от Академията - Калин Врачански, Мартин Гяуров, Лилия Маравиля в ролята на „Електра“... но така или иначе целия екип ще го видите в програмите, които вече имате. Здравко, може би е редно да кажеш няколко думи за твоя път от пиесата на Юрсенар до спектакъла.


  ЗДРАВКО МИТКОВ: Може би е редно, но хич не ми се иска.


  БОГДАНА КОСТУРКОВА: Защо?


  ЗДРАВКО МИТКОВ: Чувствам се изтощен... Не, наистина, аз напоследък се питам за какво ни е на нас режисьорите да говорим, когато всъщност ние се изговаряме по време на петдесет или шейсет репетиции. Аз нищо не мога да коригирам с говоренето - нито да ви накарам повече да ви хареса, нито повече да не ви хареса представлението. А като казвам, че съм изтощен, го казвам с едно светло чувство, защото имаше някакво преливане на енергия, без това да звучи като мистика, и имаше много добра атмосфера и сработване с актьорите. Това са двете неща, за всичко друго Валя говорѝ достатъчно... Това, което ми се ще да подчертая, е, че продължавам да работя с внимание и пиетет към големите текстове и бих предпочел да остана в сянката им, отколкото да се разпореждам с метлата и ножицата... Това е което мога да кажа.


  КРАСИМИРА ВАСИЛЕВА: „Електра“ е една голяма тема, като се започне от древогръцката първооснова, през Уго фон Хофманстал - „На Електра й отива черно“, и други интерпретации. Каква е точно тук разликата от първоизточника според тебе като режисьор?


  ЗДРАВКО МИТКОВ: Аз не знам дали е точно според мен, но аз лично се занимавам с проблема за разпадането на личността на Електра тъкмо в кулминацията, тъкмо в деня, когато тя трябва да извърши делото, за което се е готвила толкова години. Това, с което съм се занимавал, заедно с актрисата, е, че негативната енергия на отмъщението, каквито и причини, каквито и на пръв поглед морални мотиви да има то, унищожава отмъстителя. Той престава да бъде цялостна личност, той въобще може би престава да бъде личност. Това твърди Юрсенар, тази тема на мен много ми допада, намирам, че тя сериозно кореспондира с българските нрави, с голяма част от българските нрави. Живеем в една такава псевдоморална среда и мнозина от нас приличаме на залепени остатъци от стари вази: характери, личности - не са вече цялост. Това е, което мен лично най-много ме занимаваше. Разбира се, има и други отлики. Освен това, технологията на работене с такъв текст, за мен беше много важна - заедно с актьорите да се преборим с нежеланието на българския зрител да слуша дълги текстове и високо построени изречения, и ако ние накараме залата да ги чуе, така както французи, поляци, англичани с удоволствие слушат текстовете на авторите си, аз лично ще бъда доволен. Ще знам, че съм направил една крачка встрани от основния мътен поток на чалгата и псевдокултурата, която все повече настъпва наоколо.


  БОРИСЛАВ КОСТУРКОВ: Браво!


  КРАСИМИРА ВАСИЛЕВА: Мерси.


  БОГДАНА КОСТУРКОВА: Други въпроси? (Кратка пауза.) Извадила съм едно изречение на Юрсенар от предговора й към пиесата, което лично на мен много ми хареса. В него тя казва: „Какво би се случило, ако например датският принц разбере, че е син не на убития монарх, а на убиеца узурпатор, ако внезапно установи, че е рожба на това наполовина кръвосмесително прелюбодеяние, което осъжда?“. Оттук тя тръгва в своята интерпретация на мита за Електра. Наистина, достатъчно добре познавайки го в детайли, тя си позволява да говори с гледната точка на човека от средата на двайсети век върху едни такива теми, които са свързани с възмездието, с отмъщението, с любовта и омразата. И в тази игра, Здравко, ти си направил нещо много важно, като си насложил твоята гледна точка на човек от началото на двайсет и първи век. Това си позволявам да го кажа, защото в представлението, което е с много чиста форма и което наистина дава възможност на зрителите да чуят текста - има свободни територии... да чуят актьорите и техните монолози, от които ние като че ли отвикнахме, но които пък звучат много красиво. Поне аз съм вече убедена в това след последните две репетиции, когато гледах представлението специално.


  ЗДРАВКО МИТКОВ: Забрави да добавиш, че след като тя прави тази интелектуална игра с Хамлет, добавя следното многозначително изречение: „Разбира се, от мен не може да очаквате аз да правя упражненията си върху Хамлет“ (смях). Юрсенар не си позволява да се упражнява върху Шекспир.


  БОРИСЛАВ КОСТУРКОВ: Други се упражняват...


  ЗДРАВКО МИТКОВ: Помислете си!


  БОРИСЛАВ КОСТУРКОВ: ...други се упражняват. Имам въпрос.


  БОГДАНА КОСТУРКОВА: Да?


  БОРИСЛАВ КОСТУРКОВ: С „Електра“ фактически Театър „София“ отбелязва два дебюта: единият е на Маргьорит Юрсенар и г-жа Бояджиева чудесно обясни значимостта на творбата, другият дебют е на Цветана Манева. Как точно се спряхте на нея, кой предложи Цветана Манева за ролята на Клитемнестра, имаше ли други кандидатки - то няма кастинг, но имаше ли други желаещи да поемат тази тежка и трагична роля?


  ЗДРАВКО МИТКОВ: Това беше едно щастливо мое хрумване и аз искам да подчертая един факт... т.е. два факта искам да подчертая: изпитвал съм винаги голямо любопитство към изкуството на Цветана Манева. Гледал съм я в най-различни неща, главно театрални, филмовите й изяви не визирам в случая. Тя за мен винаги е била актрисата на моя любим режисьор Любен Гройс и може би поради тази причина подсъзнателно съм искал да се подредя до него, работейки с неговата актриса. Подсъзнателно, защото хрумването беше абсолютно случайно - докато разсъждавах върху структурата на разпределението, и аз мисля, че то беше щастливо. Другото е, че... струва ми се, Цветана Манева прави тази роля в един важен период за самото нейно развитие. Тя не е като да няма други ангажименти и представления, но тука се срещнахме на базата - предварително харесване на авторката. Когато аз й се обадих и я попитах дали би желала да направим този опит, тя още на другия ден ми извади едно от есетата на Юрсенар, което се нарича „Клитемнестра“, и тук искам да кажа, че три изречения от това есе, точно три изречения, сме вмъкнали, което аз не мисля, че е чуждо тяло, в един от монолозите на Цветана. Така че, това са двете причини, които ме карат да мисля, че участието на Цветана ще бъде шампанското на това представление, без да подценявам постиженията на другите актьори в никакъв случай.


  БОГДАНА КОСТУРКОВА: Други въпроси имате ли?


  БОРИСЛАВ КОСТУРКОВ: Проф. Митков като каза, че се отнася с пиетет и уважение към големите текстове и че предпочита да не работи с метлата и ножицата, предполагам, че и към този текст е подходил по същия начин и няма някакви съществени съкращения в него.


  БОГДАНА КОСТУРКОВА: Не, няма.


  БОРИСЛАВ КОСТУРКОВ: Едно към едно е почти, така ли?


  БОГДАНА КОСТУРКОВА: Тук е мястото да кажа, че ние срещнахме много разбиране и подкрепа от страна на Френския културен институт в София, които в тези нелеки времена за българския театър ни подкрепиха, като поеха изплащането на авторските и преводаческите права и ни позволиха да ускорим иначе не краткия път за получаването на авторските права от агентките на Юрсенар, защото нашите малко по на запад колеги много строго и стриктно гледат на уреждането на тези права и там проучванията бяха близо двумесечни. Той изпрати своя режисьорска експликация, трябваше да получим одобрение, че текстът ще бъде в пълната си цялост и така нататък, т.е. имахме едно много добро партньорство с Френския културен институт в София, за което сме им благодарни.


  БОРИСЛАВ КОСТУРКОВ: Няма пиратство като в мрежата, както се казва.


  БОГДАНА КОСТУРКОВА: Не, няма пиратство. (Пауза). Ако нямате други въпроси, ще ви помоля да освободим Здравко Митков да си слезе при артистите.


  ХОР ОТ ЖУРНАЛИСТИ: На добър час!


  БОГДАНА КОСТУРКОВА: Благодаря!


  



  ДРЕБНИ БРАЧНИ ПРЕСТЪПЛЕНИЯ


  от Ерик-Еманюел Шмит


  Нов драматичен театър „Сълза и смях“

  Режисьор - Здравко Митков


  Превод - Снежина Русинова-Здравкова


  Сценограф - Невяна Кавалджиева


  Асистент-сценограф - Лилия Бабунова


  Продуцент - Слав Бойчев


  Изпълнителен продуцент - Николай Неделков


  Фотограф - Николай Кръстев


  



  Участват: Нона Йотова и Иван Радоев


  



  ПРЕСКОНФЕРЕНЦИЯ


  19.05.2010


  ТАНЯ ДИМИТРОВА: Добре дошли на премиерния спектакъл на „Сълза и смях“ и Продуцентска компания „МОНТФИЗ“. Аз съм Таня Димитрова, задочно се познаваме по мейлите, които ви изпратих, и съм щастлива, че ви виждам тук. Новият спектакъл, който представяме тази вечер, е копродукция на „Сълза и смях“ и „МОНТФИЗ“. Представям ви екипа, който го осъществи: това са продуцентът Слав Бойчев, режисьорът Здравко Митков и преводачът Снежина Русинова - Здравкова. Оттук насетне ви оставям в техни ръце. Заповядайте.


  ЮЛИЯ ВЪЛКОВА (в-к „Седмичен Труд“): Те да заповядат да споделят нещо за спектакъла. Ние нищо не знаем, какво да питаме.


  ТАНЯ ДИМИТРОВА (към творческия екип): Ако искате разкажете за идеята, за възникването на спектакъла...


  ЗДРАВКО МИТКОВ: Аз и на миналата пресконференция казах... понеже така стана, че наскоро имаше пак пресконференция (в Театър „София“ - за „Електра или свалянето на маските“ от Маргьорит Юрсенар - б.р.). Аз нямам кой знае какво да разказвам, аз съм свършил една работа и очакваме всички ние, които участваме в нея, да видим резултата: харесва ли се, добър ли е, има ли интерес в публиката. Това е. Повечето от вас, които са в течение, знаят, че аз съм почитател на Ерик-Еманюел Шмит, знаят, че съм правил няколко негови пиеси. За „Развратникът“ имам „Аскеер“ даже. Обожавам този автор, затова... Снежина знае колко дълго време търсих възможност да реализирам тази пиеса. Колко? (обръща се към преводачката). Общо взето около три години време мина, преди да намерим състава, театъра, възможности... и аз лично съм много доволен, че успяхме да свършим тази работа. Как - това е вече друг въпрос, главно въпрос на критиката, според мен. Това е, което мога да кажа на този етап.


  СНЕЖИНА РУСИНОВА-ЗДРАВКОВА: Присъединявам се към това, което професор Митков каза, че много се надявахме да намерим място, където да направим този текст. Аз пък от своя страна имам щастието и удоволствието, и късмета, да превеждам Шмит на български - вече доста негови текстове са поставени, по-голямата част вероятно от професор Митков, т.е. ние вече сме един тандем в този, как да кажа... многословен Шмит. И аз също страшно се радвам, че се намери екип, който да направи текста. Надявам се да ви хареса и на вас. За нас текстът е много, много хубав и се надявам да го оцените и вие. Аз съм единствената, така, дама и представлявам автора, а не точно сценичния екип. Използвам случая да кажа, че имаше мейл от г-н Шмит и от неговата агенция с пожелания за „на добър час“ на целия екип. Това беше една приятна изненада и за мен.


  СЛАВ БОЙЧЕВ: Аз от своя страна искам много да благодаря на Нов драматичен театър „Сълза и смях“ в лицето на професор Кисьов за това, че прегърнаха идеята, защото съм на мнение, че точно тук е мястото на този спектакъл. Работихме в прекрасно партньорство с Продуцентска компания „МОНТФИЗ“ и театъра. Ние имаме отпреди впечатления от целия екип тук - изключителни професионалисти, и мисля, че направихме един много, много добър продукт, много качествен продукт. Аз съм сигурен, че няма да остане незабелязан.


  БОРИСЛАВ КОСТУРКОВ: Имам един въпрос към г-жа Русинова и към режисьора г-н Митков: тъй като тази пиеса, мисля че за пръв път се поставя в България, на наша сцена - от какъв характер е „Дребни брачни престъпления“? По заглавието изглежда като някаква семейна драма, или трагикомедия, или комедия - какви проблеми имахте при работата с текста, имаше ли нещо особено трудно? Професор Митков обикновено много внимателно се отнася към текстовете: има ли някакви по-важни съкращения, направени от него с цел темпоритъма на спектакъла или нещо от този род. И един въпрос към г-н Бойчев: „Натрапникът“, който е също ваша съвместна продукция, със Сатирата този път, се играе все още с голям успех там - очаквате ли същия успех сега и на “Дребни брачни престъпления“?


  СНЕЖИНА РУСИНОВА-ЗДРАВКОВА: Аз към всеки текст подхождам с убеждението, че има автобиографичен елемент... Мисля, че всеки от вас ще се разпознае тук, тъй като става въпрос за една семейна двойка. Дори самият г-н Шмит в някои от своите текстове казва, че семейният живот като цяло е и комедия, и трагикомедия, и трагедия, и драма, просто всеки във всеки един период от живота си има някакъв елемент от този вид театър - като цяло е един театър. Ако с това отговарям на въпроса ви - да, това е една смесица с елементи от комедия, трагедия, трагикомедия... Иначе за съкращения - не.


  ЕЛЕНА НИКОЛОВА: Извинете, знаете ли къде е поставяна пиесата до сега, и във въшия спектакъл има ли музикално оформление?


  СНЕЖИНА РУСИНОВА-ЗДРАВКОВА: Къде е поставяна, в смисъл извън България ли?


  ЕЛЕНА НИКОЛОВА: Извън България и изобщо в България.


  СНЕЖИНА РУСИНОВА-ЗДРАВКОВА: Да, да, на много места...


  ЗДРАВКО МИТКОВ: Аз искам да започна с едно признание на самия Шмит. Той е достатъчно известен по цял свят, поставян много, както във Франция, така и по света, и той има едно много любопитно изречение, че всъщност, според него, неговите пиеси истински се откриват, когато се поставят извън Франция. Дали това е истина, вероятно трябва да се доверим, след като той го казва. Това говори още веднъж колко универсални са неговите текстове. Що се отнася до работата ми с текста, тези които ме познават, знаят, че аз уважавам авторите, с които работя, изпитвам пиетет към тях, отнасям се много внимателно. Разбира се, в случая са направени някакви дребни съкращения от гледна точка на масата на текста, а, разбира се, не е посегнато на нито една смислова връзка, на нито един сегмент от пиесата, защото според мен това би нарушило характера, целостта на този единен организъм. Той в пиесата си има една реплика, че може би семейната двойка е проектирана като самостоятелен организъм. Ние, създателите на това представление, авторите - имам предвид актьорите, художника и моя милост, също представляваме в случая едно цяло. Работили сме като един организъм, за да създадем едно здраво, жизнено същество. Надявам се да сме успели.


  ЮЛИЯ ВЪЛКОВА: Говорихте, че дълго време сте търсили актьорите. Каква беше причината да спрете избора си отново на Иван?


  ЗДРАВКО МИТКОВ: Ами вижте, всъщност това е едно тайнство. Когато режисьорът е свободен, искам да кажа, когато той не работи в театър с фиксирана актьорска трупа, има повече възможности да подчини избора си на опцията на влечение към една или друга творческа личност. Истината е, че преди известно време с Нона Йотова направихме едно представление в Общински театър „Възраждане“ - „Венецианска загадка“. Там за първи път работихме заедно и усетихме някакво влечение, творческо разбиране, комфорт по време на работата. За съжаление това представление там падна без време - не се играе вече, и оттогава искаме още веднъж да направим нещо, и се оказа възможно да се срещнем, макар че беше много трудно като организация. Ние започнахме реално първи репетиции още ноември месец, а, както виждате, излизаме през май, но така е, когато се комбинира заетостта на различни хора от различни театри. По важното е, че ние удържахме на желанието си тъкмо ние да направим, тъкмо в този състав да направим спектакъла... Музикалното оформление - предполагам, че въпросът е зададен, тъй като не е споменато във флаера, който имате. Да, има много дискретно оформяне. Аз съм авторът, както в повечето случаи на моите спектакли. Не съм намерил за необходимо да го споменавам, не е чак толкова значително участието на музиката.


  БОРИСЛАВ КОСТУРКОВ: И господин Бойчев може би ще отговори дали очаква продуцентски успех, все пак като продуцент?


  СЛАВ БОЙЧЕВ: Значи, аз ако не го очаквам, няма да се занимавам, но „Натрапникът“ и „Дребни брачни престъпления“ все пак са две доста различни неща.


  БОРИСЛАВ КОСТУРКОВ: Естествено, само че френският език ги обединява.


  СЛАВ БОЙЧЕВ: Да, и преводът е...


  СНЕЖИНА РУСИНОВА-ЗДРАВКОВА: Един преводач.


  СЛАВ БОЙЧЕВ: ...един преводач. Снежина Русинова е преводач и на „Натрапникът“. Вижте, при всички положения ние ще направим необходимото да поддържаме интереса към това представление, защото си струва. Така че, естествено, че разчитаме на успех и трябва да направим всичко възможно. Аз мисля, че няма да бъде толкова трудно, просто защото, пак казвам, има как да се върви напред с това представление.


  ДИМИТЪР КАБАКОВ (драматург): Какъв е пътят на развитието на Иван от „Йонадав“ до тук?


  ЗДРАВКО МИТКОВ: За съжаление „път“ извън моето влияние.


  ДИМИТЪР КАБАКОВ: Все пак.


  ЗДРАВКО МИТКОВ: Аз имам специална емоция към Иван, защото кой тогава навремето можеше да вземе един току-що завършващ студент от Академията и да му даде да изиграе не какво да е, а „Йонадав“ на Питър Шафър. Аз тогава ядох доста калай за тази работа, доста хора ме намразиха. И до ден днешен още обирам негативите от този свой избор, но аз стоях твърдо зад Иван, защитавах Иван. Разбира се, после направихме и „Еквус“, където той се справи чудесно, но за съжаление дълго време не сме работили заедно. И сега се срещаме отново. Малко беше опознавателна срещата - и двамата сме се развили самостоятелно по свои пътища, и тук-таме колата поскърцва в такива случаи, но аз мисля, че първата любов никога не лъже и се надявам, че Иван ще докаже още веднъж, че може да работи сериозно и задълбочено, и да постига интересни роли.


  ТАНЯ ДИМИТРОВА: Ако няма повече въпроси... Аз ще изпратя на всички снимки на имейлите. Тази вечер сте добре дошли... заповядайте, приятно гледане.


  



  ИНТЕРВЮТА


  



  СПОМЕН ЗА КРИКОР АЗАРЯН


  (1934 - 2009)

  За втори път „Вишнева градина“


  ТБА, 1996 г.


    - Г-н Азарян, кажете няколко думи за постановката на „Вишнева градина“, която осъществихте преди 20 години. Така ще разберем дали сте достатъчно самокритичен.


    - Първата ми постановка на „Вишнева градина“ критиката оцени като дръзка и неочаквана. Имаше и положителни рецензии, но известният руски драматург Арбузов например много остро изрази недоволството си, като основното му обвинение беше, че съм се гаврил с руската интелигенция. Аз тогава много се учудих, защото не съм имал такова намерение. Но не мога да отрека, че по онова време като човек с 20 години по-млад бях по-взискателен към героите и в този смисъл - по-безкомпромисен към грешките им. В сценографското решение имаше един елемент, който донякъде по-директно представяше идеята: в дъното на сцената - проспект с нарисувани на него вишневи дървета, но показани в негатив, т.е. вишневата градина, представена като рентгенова снимка - една метафора на живота отвъд видимостта, където е започнало заболяването. Арбузов смяташе, че аз дегероизирам образите, че се отнасям към тях с ирония и сарказъм и проявявам неразбиране към многозначната и чувствителна руска душа. Но любопитното е, че жена му, която беше актриса във военния театър в Москва, се намеси и каза, че не е съгласна с мъжа си, че той пише хубави пиеси, но не разбира от онази, другата страна на театъра, където са тези, които го поставят и играят.


    - Чехов обвинява Станиславски, че нито веднъж не е прочел задълбочено неговата пиеса. Вие боите ли се от такъв упрек?


    - Като човек, който боготвори Чехов - от една страна, а, от друга - като режисьор, който си дава сметка за всичко онова, което съвременният театър дължи на Станиславски, много са ме занимавали взаимоотношенията Чехов - Станиславски. Когато пише за Чехов, руският режисьор дава израз на огромното си преклонение и уважение към него, докато Чехов е двойствен. От една страна, той високо оценява актьорското изкуство на Станиславски, а , от друга - няма постановка по негова пиеса, която да е приел без възражения. Вниквайки в тези деликатни взаимоотношения, чисто професионално съм чувствал колко е бил несправедлив Чехов, като се има предвид огромния принос на Станиславски и Художествения театър за утвърждаването му още с първата постановка на „Чайка“, която преди това се проваля в Петербург. Така Станиславски реабилитира Чехов като драматург. И което е още по-важно: убеден съм, че благодарение на настоятелните искания на Станиславски (разбира се, личните отношения на Чехов с Олга Книпер също са играли ролята на катализатор в случая) дължим това, че Чехов е завършил „Вишнева градина“. Струва ми се, че конфликтът между тях произтича от това, че геният на Чехов изпреварва времето си, като с пиесите си той слага началото на това, което днес наричаме модерен театър, докато Станиславски все пак прави своя театър „тук и сега“, в едно конкретно време, разбира се, обобщавайки целия дотогавашен театрален опит. Чехов е чувствал, че пиесите му трябва да се поставят „по-иначе“, но не е справедлив, като не е отчитал, че по онова време не е имало друг режисьор, който по-добре да го усеща и представя. Аз мисля, че днес ние - хората на театъра, четем пиесата по-различно, с чувството, че сме по-близо до усещанията на автора, но съм убеден, че и след 100 години този процес на доразкриване на Чехов ще продължава.


    - Голяма част от зрителите възприемат Ивайло Христов като комедиен актьор. Не ви ли притесни фактът, че като го видят в ролята на Лопахин, на тях ще им трябва доста време, докато започнат да му вярват?


    - За мен Ивайло Христов е преди всичко много талантлив актьор, а това, че той има чувство за хумор и зрителите го възприемат като комедиен актьор, може само да обогати образа. Чехов много често поставя Лопахин в комични ситуации. Достатъчно е да си припомним онзи момент от трето действие, когато Варя по погрешка удря с щеката за билярд Лопахин по главата - един чисто водевилен похват, използван на пръв поглед в крайно неподходящия момент, когато се решава съдбата на вишневата градина. Чехов непрекъснато съвместява тези несъвместими неща - драмата с комедията, смешното с тъжното. Това е най-характерното за него.


    - Научихте ли, че Лопахин е слязъл от сцената и е тръгнал по улиците на София? Вече си има офис, секретарка, мобилен телефон... Казват, че бил много прогресивен човек. Дори е влязъл в театъра да гледа „Вишнева градина“ и се е просълзил по време на представлението.


    - Спомням си, че с Радичков, докато си говорехме пред театъра и той споделяше впечатленията си от представлението, видяхме да крачи бодро по улицата един човек, явно психически недобре, облечен в дрипав шинел. Радичков го посочи и каза: „Този не ти ли прилича на странния минувач от пиесата, който просеше и декламираше Некрасов?“ Така че не само Лопахин е излязъл от пиесата и е тръгнал по улиците на София... Веднъж чух една моя колежка да казва, че от времето, когато Чехов е писал тези пиеси, са минали 100 години и оттогава са се променили толкова много неща, че за нея това е вече един мъртъв, погребан свят. Абсолютно не съм съгласен с такова едно разбиране. Когато чета Чехов, отново се сблъсквам с този парадокс - да, животът сякаш е коренно променен, но, от друга страна, оказва се, че е нещо, което непрекъснато се повтаря. По времето на Фирс хората са пътували до Париж с карети, Раневская се връща оттам с влак, днешните лопахиновци летят със самолети... и какво от това? Средствата се променят, но в същността си нещата са едни и същи. Все искаме „да се промени някак този наш объркан и нещастен живот“ - както казва Лопахин, но винаги ще има и излъгани, и страдащи, и смърт.


    - В едно интервю Асен Кисимов изрази огорчението си от това, че е трябвало да се случи нещастие с него, за да бъде поканена великолепната актриса Славка Славова в Театъра на Българската армия, където тя спешно и много успешно го замести в ролята на Фирс! Какво ви попречи да я поканите по-рано?

    - Инерцията на работата в организацията на театъра - такъв, какъвто е днес у нас.


    - Вие сте усъвършенствали Чехов. В постановката ви има един момент, в който Раневская се опитва да прелъсти студента Петя Трофимов, а малко по-късно слугата Яша „натиска“ Раневская в детската стая. Прочетох отново пиесата и не открих нищо, което да загатва за такова развитие на действието. Г-н Азарян, ще ви призная, че Чехов - и преди да го усъвършенствате, беше труден автор за мен - а сега е станал направо недостижим. Моля ви, помогнете ми да се ориентирам в тази трудна материя: защо Раневская „нападна“ бедния идеалист Трофимов и беше „нападната“ от безочливото нищожество Яша? Какво искате да ни внушите?


    - Първо аз не бих казал, че това е усъвършенстване. Това е прочит и бих могъл да се аргументирам: в сцената между Раневская и Петя Трофимов в трето действие има редица неща, които предизвикват въпроси. Защо например на репликата на Трофимов: „Знаете, че искрено ви съчувствам“, Раневская казва: „Не така, по-иначе трябва да го кажете“, при това от автора е дадена ремарка, че тя прегръща Трофимов и го целува по челото. По-нататък: какво действие, какъв жест съпътстват думите й: „Шумът ме дразни, цялата треперя, а не мога да се прибера в стаята си сама, страх ме е от тишината“. Вероятно тук нещо се случва, защото със следващата реплика: „Не ме гледайте така, Петя, обичам ви като свой“, Раневская сякаш се оправдава за нещо, което е извършила, и се опитва да му внуши, че е неправилно разбрана... Чехов никога не е еднозначен спрямо героите си. Лопахин е простак, селяк - според Гаев, и в пиесата има достатъчно основание за това, но, от друга страна, както Петя Трофимов казва, той има „изящна и нежна душа“. Раневская казва, че не може да си представи живота без вишневата градина, а в същото време непрекъснато мисли за Париж и за любовника си, който я чака там. Тази раздвоеност е характерна за всички действащи лица. Може би с изключение само на Яша. И това не е случайно. Тук Чехов не може да скрие презрението си към него. За Варя той е негодник; Гаев заявява: „Или той, или аз“, а Раневская го търпи! Защо? Сякаш няма воля да го изгони... Не смятам, че той вече е бил неин любовник, но развитието на техните взаимоотношения и обстоятелството, че го взима със себе си отново в Париж, ме карат да прогнозирам една подобна развръзка и в спектакъла исках да намеря момента, в който това започва. Нека да си припомним, че в началото на пиесата, непосредствено след първия скандал между Гаев и Яша, Гаев казва: „Сестра ми е порочна“. Но вие правилно сте разбрал, че в случая приемам Раневская като жертва на Яша, а не като негова прелъстителка.


    - Чехов според Питър Холанд „отстоява непрекъснато правото на съществуване на бъдещето, а Станиславски в своята постановка непрекъснато му противопоставя дълбоката скръб по отмиращата аристокрация, която заслужава достойно оплакване“. Имам усещането, че и вие като Станиславски скърбите по отмиращата аристокрация. На какво се дължи тази ваша привързаност към аристокрацията - да не би да имате аристократичен произход?


    - Като имам предвид произхода му, възпитанието му и времето, в което прави своята постановка, Станиславски сигурно е скърбял по отмиращата аристокрация. У мен също има мъка, но тя е свързана въобще с човека в този „объркан наш живот“. Така че аз скърбя и за Лопахин - победителя, който след време също ще преживее своето поражение. Защото като „натръшка с брадва вишневата градина“ и построи много вили, едва ли ще види хората по-щастливи.


    - Мнозина се измъчват от въпроса: комедия ли е наистина „Вишнева градина“?


    - В едно свое писмо Чехов споделя: „Получи се вместо драма - комедия, а на места даже фарс“. Но ще бъде грешка, ако комедийната същност на „Вишнева градина“ се опитаме да демонстрираме чрез характерите на действащите лица в стремежа ни да ги осмеем или разобличим. Това, че Чехов често се смее или шегува там, където друг би заплакал, е по-скоро форма на особен стоицизъм. Струва ми се, че той изобщо няма вкус към разобличаване. При него всичко това е с болка, дори бих казал, без да изключва и своето невидимо присъствие в тази своя последна пиеса за живота. Ето защо „Вишнева градина“ не може да се приеме нито като чиста комедия, нито като чиста трагедия - тя е като живота, който обикновено започва като комедия и завършва като трагедия.


    - Ще ни зарадвате ли с трета „Вишнева градина“ след нови 20 години?


    - Няма защо да чакам 20 години. Ако почувствам, че съм разбрал нещо ново за това тайнство, наречено ЖИВОТ, пак бих поставил „Вишнева градина“. И въобще мечтата ми е, докато мога да работя, да правя само Чехов.


  Интервюто взе Веско Коев


  



  КЪТ НА ТЕАТРОВЕДА


  



  МОЯТ ПЪТ В ТЕАТЪРА

  Красимира Василева


    Аз съм от поколението, което тръгна в живота с пионерски връзки и четеше задължителна литература лятото: „Митко Палаузов“ и „Остров Тамбукту“ на Марко Марчевски, „Тимур и неговата команда“ на Аркадий Гайдар, „Овчарчето Калитко“... и ходехме с черни престилки, бели якички, рипсени чорапи и жартиери, и с шорти и бели фланелки по физическо. Сутрин играехме ведрина от седем и половина. Майя Остоич и Стефан Димитров в книгите си много хубаво са описали атмосферата на тогавашна София.



    Кандидатствах българска филология и Библиотекарски институт след 11 клас. За българската филология не ми достигнаха някакви стотни, защото бях написала по нетривиален начин есето за Вапцаров, а те имаха специални изисквания, към които аз не се бях придържала. След като завърших Библиотекарския институт, моят учител Симеон Кънчев, вече покойник, ме подготви, когато кандидатствах втория път българска филология, и ме накара да науча темите наизуст, защото имало специални изисквания като структура на темата. Написах 13 страници и той вика: „Какво си направила, бе, аз не можах да ти позная темата, пак нещо оригинално си писала.“ Викам: „Аз не мога да се придържам към схеми, това е положението.“ Учителка по литература ми беше и Емилка Дилова, на Любен Дилов-син майка му - много фина и образована жена, която знаеше кой е дядо ми, от което аз бях много изненадана, защото той вече беше тикнат в глуха линия и полузабравен. На изпитите - писмен и устен, Красимира изкара шестици и влезе първа във филологията. Изпита ме проф. Кольо Георгиев - син на Здравка Георгиева, приятелка на дядо ми, голяма литераторка. Следвах две години задочно. След първата ми година пуснаха отново театрознание във ВИТИЗ, бяха го спрели за десет години. Випускът водеше театроведът Митко Цолов и в комисията беше, естествено, Любо Тенев - председател, вечна му памет, един много голям ум и много оригинално мислещ човек с безкрайно познаване на литературата и драматургията - юрист по образование. Трябва да се отбележи, че той не беше нито филолог, нито театровед, а стана най-добрият театрален критик, който човек може да си представи. Той ме прие и една година след като влязох във ВИТИЗ първа в списъка на задочниците и работех същевременно в библиотеката на Съюза на артистите на „Раковски“ 156 тогава (общо девет години) го пенсионираха насила на 65 години - той не беше обичан от властта, и ни пое Канушев, който беше невероятна дървена глава, ужасен човек, изключително голям сухар, ограничен, „партиец“ и в костите - „БКП“ просто бъкаше от устата му. Той вече почина също.


    Тогава в театрите обаче имаше пари - нямаше свобода, но имаше пари. След всяка премиера имаше банкети, сбирки, тържества. На Съюза на артистите това му беше белята, че по тогавашните структури на организацията на държавното устройство, профсъюзи реално нямаше. Знаем, че профсъюзът се бори срещу държавата в защита на своите членове. Такова нещо никъде нямаше, те бяха солидарни с държавните искания и постулати, и единствено Любомир Кабакчиев правеше изключение. Той издържа три мандата и беше може би най-успешния председател на Съюза на артистите, невероятен човек, изключително толерантен, изключително възпитан, много добър актьор, винаги говореше тихо с приглушен глас - на сцената можеше да повиши глас, но в живота - не. Имаше прекрасен брак и дъщеря Петя, която стана социоложка. Той не й разреши да следва театрознание...


    Майка ми беше секретарка на Съюза 25 години, тя там се пенсионира. Иначе по образование беше стоматолог, но понеже не можа да се устрои в София - по онова време законите по разпределението бяха страшни, тя беше по разпределение, нямаше как да отиде в провинцията и затова остана в София. Знаеше стенография, немски и руски, безкрайно добра беше в машинописа и граматиката, тъй като дядо ми ни беше възпитал като езиковедки още от малки. На дядо ми бяха съученици: Андрейчин, Константин Попов и проф. Петър Динеков, който държа слово на погребението му. Дядо ми беше безкрайно интелигентен с четири езика - много добър езиковед литературовед. Негови са „Методология на преподаването на български език“ в средните училища и христоматиите от 9 до 12 клас - той ги е съставял за цяла България. Издържал е конкурс, този апартамент е купен с парите от него. Дядо ми имаше невероятно добър вкус, много висока топка беше, страшно добър човек, много духовен, с високо чувство за отговорност, не пиеше, не пушеше, единственият му порок бяха книгите. Купуваше книги неудържимо, тук сме изхвърлили томове, защото то беше нещо страхотно... И така, Красимира завърши театрознание. Взе две години за една във ВИТИЗ, взе 17 изпита за една година и вместо четири години, следва три задочно, през ден се явяваше на изпити. След това започнах работа в Централния куклен театър. Излязох от Съюза на артистите, където вече бях получила началното отчаяние от състоянието на нещата в българския театър, защото положението в театрите беше тежко, но не в тоя смисъл, в който е сега. Царяха и несправедливости много там, и връзки партийни. Директорите бяха обикновено доста скудоумни - това не се различава от сегашното положение. С тези проценти съветска драматургия, идеологически издържани, ВИТИЗ се третираше като идеологически институт официално. Тодор Живков присъстваше на баловете и коктейлите на всеки випуск, във вестниците излизаха репортажи: кои са завършили, как Силвия Рангелова е седяла от едната му страна, пък примерно Цветана Манева - от другата, и т.н. Това бяха изгряващите звезди на българския театър. Изобщо всичко си вървеше по мед и масло, така да се каже. Разбира се, тогава никой нямаше и представа, че нещата могат да се променят в един момент. За нас безработица нямаше. Думата „безработица“ за мен беше непозната. Напротив тогава бяхме длъжни да работим. Ако някой не работеше, биваше преследван от милицията, питаха го защо не работи, искаха му се лични документи, записваха му се личните данни и т.н.


    Това, което мога да кажа за българския театър в репертоарно отношение, е, че освен тези проценти съветска драматургия, в които разбира се влизаха и някои много хубави постановки, в театрите тогава се промъкваха и западни заглавия. Появи се направо цяла „олбиада“, играеха Олби като луди начело с Народния театър - Енчо Халачев поставяше Олби и цяла България почна да поставя Олби. Юджийн О'Нийл - „юджинолиада“ викахме. Недялко Йорданов шестваше триумфално по всички сцени с „Любов необяснима“ и „Мата Хари“, избиваха се да го играят. И детските му пиеси също: „И в дъжд и вятър, всички на театър“, „Страшни смешки, смешни страшки за герои с опашки“. За съжаление Недялко още тогава имаше проблеми в Бургас. Въпреки че баща му беше репресиран от съпартийците си и всички знаеха това нещо, Недялко успя да изплува, но след това започна да става някакъв сатрапин в Бургас и вече след демократичните промени го изхвърлиха оттам, и той дойде на моето място в Театър „Възраждане“ при Андрей Калудов. Калудов го приюти през 89-та година и аз му написах едно стихотворение:


  



  
    Бат' Недялко, бат' Недялко


    накъде с перото малко,


    та дотам ли я докара


    да нагазиш в една бара


    с най-големите простаци


    да се смеем ли или да плачем...

  


  



    Прочетох го по радиото, цял Бургас си го записвал на салфетки, Недялко и Ивана Джеджева едва не ме намразиха - сега Недялко му мина вече. Ивана идва при мен в кафенето на писателите на „Ангел Кънчев“ 5, където се събираше елитът на пишещите:


  



  
    Бяла спретната къщурка „Ангел Кънчев“ 5 -


    тука всяка мижитурка пише се поет.

  


  



    И застана Ивана Джеджева с ръце на кръста над главата ми (аз седя на една масичка): „Краси, ти си говорила против Недялко“ (ама вече щях да бъда заклана на място). Аз викам: нищо не съм говорила, казала съм самата истина...


    Та Андрей Калудов мен ме уволни и сложи Недялко. Като ме уволни, аз отидох в „Права и свободи“ тогава, отидох в пресата и бях назначена с конкурс във вестника на Доган, където седях някъде две години, завеждах културната страница... Значи, след библиотеката на Съюза на артистите бях пет години драматург в Централния куклен театър със 170 лева заплата, колкото на чистачката - заплата на млад специалист, така ни бяха заплатите, и имах интересни приключения и там. Беше ми първо директор Борислав Кръстев - едно недоразумение, който беше завършил театрознание, но не знам как, защото този човек беше невероятно необразован. Аз с целия си акъл като млад драматург, влизайки в театъра, отивам да му се представя и да му дам предложения за репертоара. Едното от предложенията ми беше „Чудното пътуване на Нилс Холгерсон през Швеция“ от Селма Лагерльоф, която, както знаем е носителка на Нобелова награда. Това беше моя любима книжка, много подходяща за куклен театър, защото в началото Нилс е момченце, а после се превръща в джудже, което се качва на гърба на гъсока Мартин и обикаля Швеция. Пред параван, зад параван - така го бях разчела. Казвам го това на директора си Борислав Кръстев, който смяташе, че като млада 27 годишна театроведка съм отишла там само, за да правя кафе и да го поднасям. И той вика: „Ама какво е това Нилс Холгерсон, какво е това?“ Казвам: „Това е от Селма Лагерльоф.“ - „А коя е тя?“ Викам: „Тя е нобелистка.“ И той ме изгледа тъпо и разговорът приключи. Така че съм била поливана нееднократно със студен душ.


    Другата интересна случка в Кукления театър беше с начеващия драматург и много така - шестваш триумфално още в началото, завършилият за селски свещеник Маргарит Минков, който беше известно време драматург в плевенския театър, когато и Краси Филипова беше там драматург, а майка й Саша Филипова беше първата дама на плевенския театър. Та значи, Маргарит Минков написва пиесата „Ето какво се случи“ или „Сънят на трите лели“ - приказка, в която три лели сънуват разни фантасмагории, нещо като фентъзи. И първо Бондо Сърчаджиев, който беше назначен за директор, без въобще да разбира нещо от куклен театър (той беше драматичен режисьор, и то доста среден, но голям красавец, с едни зелени очи, висок, строен, пиеше до смърт, и жена му едва го удържаше. По Ахтопол обикаляше бунгалата на мадамите, сваляше тая, сваляше оная, жена му ходеше по петите му, беше една жива трагедия. Тя почина, според мен той я довърши. Беше актриса в Народния театър - не беше лоша актриса, и хубава жена.) Та, Бондо ни беше директор тогава и ние с Кирякос Аргиропулос и Яна Цанкова му даваме пиесата. Аз заставам зад нея плътно. Бондо казва: „Какви са тия недоразумения, как ще я поставим тая пиеса?“ Хелем, тримата го навихме да я поставим. И двамата - Яна и Кирякос, се хванаха и я поставиха together - заедно я поставиха. Отиват те с тази постановка - много хубава постановка, на „Златния делфин“ тогава, във Варна отиват, и Северина Гьорова, която се славеше първо с това, че в рамките на най-ординерните социалистически изисквания беше нещо като тартор на тоя вид хора. Иначе беше добър театровед, имаше чене - добре говореше, добре пишеше. Вижда постановката и понеже много ме мразеше - тя ми завиждаше зверски, казва: „Красимира Василева ли е драматургът? Това е сюрреалистично произведение, драматургът трябва да бъде уволнен веднага.“ Бях обвинена в сюрреализъм, а тогава това беше смъртен грях. Имайте предвид, че тогава за Бекет, Йонеско и такива работи не се чуваше изобщо. Ние пропуснахме цяла епоха... И така, хелем, ми се размина, но бях на косъм да излетя по идеологически съображения, както се казва. Ние двамата, горките, с Маргарит Минков щяхме да врим във всички казани на ада.


    Аз говоря за тези неща, защото в настоящето, както и днес като слушах Юлиян Вучков по телевизията - ние много сме работили с него, той е, така да се каже, моят кръстник в театралната критика, моята първа рецензия беше в сп. „Театър“ при него - 1977 година. Оттам нататък той възлагаше на Красимира много материали, винаги я хвалеше, казваше, че пише много добре, имаше към нея специално отношение, много я ценеше... Та Юлиян все вика: младите днес нищо не разбират. Аз не искам да се повтарям, да говоря: „млади“ и „стари“, но действително днес младите представа нямат за какво става дума. Това в ония години беше нещо страховито. При мен в Кукления театър назначиха Кольо Николов, писателя, автор на „Алета - златната черешка“, мъжът на Виолетка от „Сълза и смях“, която беше красавица и игра във филма „Мотопед“. Те бяха избягали в Щатите, пък се върнаха - Писарев ги върна тогава, и назначиха Кольо Николов с парашут в Кукления театър. Другият драматург беше Рада Москова, на която много й се играеха пиесите тогава, но в театъра никаква я нямаше - почти не идваше на работа, само на някой художествен съвет и да си вземе заплатата, а Кольо Николов, той пък писател, той хабер си нямаше, и той не идваше, и аз единствена опъвах за трима. Каквото имаше там: писма, обсъждания... - всичко аз срещу 170 лева. Най-накрая на Красимира й писна и излезе от театъра чрез Митьо Дебелия - Митьо Стоянов, който беше директор на ДО „Театър“ към Комитета за култура и много я обичаше. Викам: „Митьо, тези в Кукления театър ще ме довършат, вземи ме изтегли“. И той ме изтегли в дирекцията. Иначе щях да си гасна в Кукления театър до ден днешен. Бяха ми лепнали вече етикета „куклен театрален критик“. Това, че аз работя в Кукления театър - в днешния ден специално мисленето е друго, не гледат толкова къде работиш, но тогава понеже си в Кукления театър, значи трябва да пишеш само за куклен театър. Юлиян беше почнал да ми възлага само рецензии за куклени постановки. Мен ми омръзна да пиша за „пуф“ и „паф“, за „мечето“ и „зайчето“, за „кокиченцето“ и за „птиченцето“... - то беше нещо страховито. Искам да кажа, че всичко беше страшно сковано. Днешните хора, като моята дъщеря, която ми казва, че съм „древна“, и особено творците в театъра, нямат представа за какво ограничаване на възможностите ставаше дума. То беше борба за всяко заглавие. И ако не е в съобразените там рамки - имаше специални автори, за които се знаеше, че са по-леви, примерно, както Андрей Аврамов до ден днешен поставя Дарио Фо - писна ми вече от неговия Дарио Фо, не знам вече колко дариофота постави, че ги и индигосва отгоре на всичко. Андрей Аврамов още оттогава беше почнал Дарио, защото бил левичар, а вие много добре знаете, че западняците левичари са нещо съвсем различно от нашия комунизъм, те хабер нямат... както и да е.


    След Кукления театър отидох на работа в Дирекция „Театър“. Първо бях в „Театъра на окръзите“ с директор Васил Спасов. Тогава имаше такава институция „Театър на окръзите“, която селектираше спектакли от провинцията - кой да гостува в София. Всяка седмица гостуваше по някой провинциален театър. Аз обикалях България непрекъснато, за да селектирам такива спектакли, но след това ме прехвърлиха в Център за театрално-артистични прояви към ДО „Театър“. Това беше едно ново формирование. Никола Петков - режисьорът, беше там, след това беше и Сашо Попов - този режисьор, който направи с покровителството на Людмила Живкова старинния театър в Криптата. Между другото Сашо Попов беше много интелигентен и много оправен и добър режисьор, много интересна фога - като човек. Та, Никола Петков тогава дойде, хареса Красимира и я взе в Стария хан на площад „Македония“ - направихме Театър „Възраждане“. Това е първият Театър „Възраждане“. Студиен литературен театър „Възраждане“ на Андрей Калудов, в който също бях драматург, е след това. Театър „Възраждане“ в Стария хан - Никола Петков му беше директор. Там направихме „Малкият принц“, Слав Хр. Караславов, аз написах една пиеса за Георги Кирков - за тези първите социалисти у нас със широките шапки, романтиката, увлечението по левите идеи. Георги Кирков е бил много интелигентен човек и е имало много интелигенти, които са се увличали по тези идеи - с наивитета на интелигента, нямайки представа до какво ще ни доведе всичко това, за съжаление. Та, написах една пиеса за Георги Кирков, която се игра доста успешно. И след това какво се случи? След това вече Андрей Калудов направи Студиен литературен театър „Възраждане“ в циганското НДК (сградата на кръстовището: бул. „Ал. Стамболийски“ - бул. „Константин Величков“). Той си избра хората, направи кастинг. Калудов преди това беше в Ботевградския театър, с големи поддръжки от всякакви партийни дейци, институции и т.н. Станка Шопова специално подкрепяше тогава създаването на тоя театър, с идеята да не сме зависими от политиката на ДО „Театър“, а да можем да си правим собствен репертоар. Аз затова отидох там с голямо желание. Този театър изкара до 1989 година, после Недялко Йорданов го завзе и след това се закри театъра. Андрей Калудов беше казал: „Тоя театър аз съм го създал, аз ще го закрия“, и така стана. Първата, която махна, бях аз - като първа, така, опозиционерка. След това махна актьорите: Весо Калановски, Мадлен Чолакова, Пешо Върбанов, Росен Сиромахов, Албена Чакърова - уволни ги. Една замина за Франция, забравих я - Лили, Лили, една със сини очи, Таня, една Таня, каква беше и тя, Таня Томова - тя беше много харесвано момиче - високо, стройно, с фигура на манекен, и Нели Топалова беше също в този театър. Красавици имаше много. И там написах една детска пиеса - коледна, за Питър Пан и менче-звънче, която се изигра. Там имаше алюзии, не беше драматизация.


    И така, с Андрей Калудов се разделихме след 1989 година. Аз отидох с конкурс в „Права и свободи“, след това отидох във вестник „Столица“, който тогава беше орган на Столична община - създаден още при Янчулев. След това Софиянски, като встъпи в длъжност, веднага този туршияджия, който освен да прави туршии, друго не знам да може, закри вестника. А вестникът си имаше компютри, уредено помещение, всичко. Как можа да бастиса всичко с един замах, аз бях много възмутена. Разбира се, ние бяхме там трима-четирима души: Андрей Манолов беше главен редактор, Любен Лъчански работеше, но Любен беше перманентно пиян - кога дойде на работа, кога не. Пак аз опъвах, естествено.


    След това отидох във вестник „Демокрация“ (издание на Съюза на демократичните сили), където даже не бях на постоянен договор. Там пък атмосферата беше ужасна. Непрофесионализъм - Невен Копанданова (гл. редактор), след това пък дойде Атанас Свиленов, който пускаше някакви чаршафи във вестника, въобще не беше като ежедневник, но той така си мисли, той е с бавно мислене - с много подробности. Както и да е, и там престоях.


    После отидох драматург в Пернишкия театър. В Перник беше директор Емил Иванов, който години наред беше актьор в театъра и искаше да продължи делото на Георги Русев - много успешен директор в продължение на петнайсет години. Пернишкият театър имаше това своеобразие, че беше съставен от хора, на които, примерно, не са им стигнали връзките да бъдат назначени в София, защото Пернишкият театър беше почти софийски. Имаше тогава пари и всеки ден имаше служебен автобус от София до Перник и обратно. До Перник е трийсет минути с автобуса, качват се тука, заминаваме и следобед се прибираме масово, който няма представление. Разбира се, имаше и електричка, и редовни автобуси тогава. Георги Русев канеше най-успешните режисьори - Коко Азарян, Пантелей Пантелеев, Леон Даниел. Здравко Митков започна от Пернишкия театър с Мара Каварджикова и Вальо Ганев в „Опера за три гроша“ на Брехт. Направи едно прекрасно представление. Мара Каварджикова - красавица, съвсем млада, игра главната роля в „Теофано“ на Радко Радков, който, както знаем, беше много близък на Людмила Живкова тогава. Всичко беше изградено на базата на някакви страхотни, почти подмолни връзки, отношения, някакви такива безумства. Изобщо не се знаеше кой с кого е, какво е, но имаше социализъм и всички знаехме, че трябва да бъдем верни на социалистическата идея. Това е. И като дойде 89-та година много хора бяха истински шашардисани, защото не знаеха накъде да се обърнат, особено тези, които никога не са имали някакво оригинално мислене, а те бяха повечето. Както се вижда, и до ден днешен това общо взето не се е променило. След като може да се чества 100 години от рождението на Тодор Живков, аз просто не знам какво да кажа. Просто останалото е мълчание за мене.


    След Перник предложих в Министерството на културата, където след Елка Константинова, която направи доста грешни стъпки в областта на киното, българския театър и българския цирк - тя го закри, стана министър Емма Москова. При нея аз подадох платформа, концепция за създаване на Артистична борса като следствие на това, че много хора бяха останали без работа и щяха да остават тепърва. Целта беше да се улеснят безработните при намирането на работа, тъй като още нямаше никакви навици за търсене на работа. Аз водих тази борса три години, след което дойде Абрашев с Румен Димитров и я закриха, просто я съкратиха. Не можело да има такава мениджърска къща към държавна институция като Министерство на културата. А всъщност ние не се облагодетелствахме по никакъв начин - аз бях на една доста ниска заплата. Имаше при мен, редуваха се едни момчета на компютъра, които подреждаха имената и ги пускахме по интернет. Тъкмо се бяха насъбрали шестстотин души - членове на борсата, защото отново трудно тръгна, хората не бяха свикнали - аз направих всичко възможно за популяризирането й: пресконференции, вестници, радия, всичко, за да се запишат. Ние бяхме agency - като американските агенти, с тази разлика, че един агент на актьор на запад и главно в Америка получава много голям процент, защото там хонорарите са големи. Като закриха борсата, моят колега, който беше на компютъра, каза: „Защо не я направим частна?“ Викам: Киро, ние няма да можем да си платим тока. Защото тука като му дадат хонорар петдесет лева на актьора, десет процента са пет лева. Е, какво ще направиш с такъв процент, който ще взимаш от актьорите? И този труд се бастиса, качиха компютъра ми на тавана на Министерството на културата и аз отидох в Младежкия театър - драматург. Просто този труд ей така беше хвърлен, за кой ли пореден път в България, на улицата. Там бяха вложени много средства, ние бяхме три години на заплата, положиха се много усилия да се популяризира това нещо. И това беше... Аз съм сигурна, че Абрашев не е знаел какво прави, там движещата сила беше Румен Димитров, който след една година като зам.-министър беше уволнен на 4-ти август с подписа на Симеон Сакскобургготски. Но какво от това, след като той вече беше бастисал работата. Той по телевизията каза: „Аз Красимира Василева лично ще я назнача, ще я уредя“. И аз ходех през ден при него, той пиеше кафе с Мишо Михайлов, ядяха вафли горе с Дуньо, нещо си общуваха с Дуньо, ако го знаете „туй лице“ Дуньо, който беше пък в някакво радио, Дуньо, който не може да си обърше носа, беше в някакво радио, и висяха горе. Аз отивам, Румен вика: „Ела да пием кафе“. Викам: аз не ща да пия кафе, кажи кога ще ме назначиш и какво ще правим. „Аз ще правя отделен информационен център“. Дрън-дрън та пляс. Краси Филипова много мъдро ми казваше: „Не чакай нищо от Румен Димитров, той нищо няма да направи“. И той като ме махна, Краси Филипова беше тази, която ми издейства бройка за Младежкия театър, където пък въобще нямаха драматург, тъй като Милена Филкова, театроведката, почина, горката. И Кадурин на бърза ръка бастиса всичко, та трябваше да организират да се уреди бройка за драматург. Та отидох там драматург - театърът беше срутен, беше в Студентския дом, всичко беше надолу с главата, архивът беше горял, беше имало наводнение, всичко беше подгизнало, подпухнало, мръсно, кално, прашно. След това кабинетът ми беше на „Дондуков“, където бяха дадени няколко стаи за театъра - цимент и отгоре някакъв скъсан мокет, и нямаше на какво да се седне. Аз си донесох от вкъщи радиатор и стол. Работехме зимата с кожени палта и ръкавици, защото не можеше да се стои от студ в тия стаи. И след като вече направиха ремонта, дойде Владко Люцканов на пометено да каже „ку-ку“ и да ме уволни. И не само мене, а още четири човека, както знаете: Бойко Илиев, Иван Урумов и двамата сценографи - Петьо Начев и Петър Митев. Като Петър Митев е сценограф с международни награди, а мен и Бойко Илиев ни има в Театралната енциклопедия. Ние с него бяхме хора на по петдесет години с огромен актив зад гърба си - Бойко с десетки постановки, а аз с хиляди публикации, защото през цялото това време, където и да съм била, съм писала активно в пресата, и не само в списание „Театър“ и специализираните издания, а също и в „Отечествен фронт“, след това в „Отечествен вестник“. Писала съм във „Вечерни новини“ - с Юрий Дачев се редувахме всеки ден в културната страница на „Вечерни новини“. Единия ден пише Юрий Дачев, на другия - аз. И това беше години наред. Аз имам хиляди публикувани рецензии и материали за театър, но това никой не го интересуваше.... И така, съкратиха ме от Младежкия театър. Веднага получих предложение от Петър Петров за Търговищкия театър, където бях работила към детския фестивал няколко пъти. Отидох в Търговище, седях там три години и половина. След това на Петър му хрумна да не ми продължи договора - седем месеца, преди да навърша години за пенсия, за което до този момент не съм получила реално обяснение. Заради някаква режисьорка - гадже ли му беше, какво стана, аз разговор с Петър не съм имала до този момент - вече мина и време и всичко стана безсмислено. Но седем месеца преди пенсионирането ми ме махна и Краси Филипова ми каза: отивай някъде по твое желание, и аз хванах Дежо, който ми е приятел - Неделчо Стойчев, директор беше станал в Разград, та седемте месеца до пенсия изкарах в Разград. Това е положението - едно ходене по мъките през българския театър.


    През цялото това време съм имала много приятелства с актьори, с режисьори, работила съм в много тясна връзка с тях. Три пъти съм била в комисия по наградите „Икар“ на Съюза на артистите, била съм в комисия в Плевен на Конкурса за българска драматургия „Иван Радоев“, и на още много места. Но цялата работа е в това, че българското театрално съсловие все още е много ограничено, все още не може да намери пътя към истинското си разкрепостяване, макар че вече има репертоарна свобода. Оказа се, че както има репертоарна свобода, така нашите творци, нашите режисьори не могат да намерят истинското си лице. В театър „Възраждане“ бях за кратко с Георги Георгиев, който беше много дръпнат човек, лош характер. Там не можах с него пряко да работя, но съм присъствала на целия им творчески процес, на изграждането на този театър. Малко са тези, които успяха в известен смисъл да постигнат себе си, да изразят своята индивидуалност - Теди Москов, Александър Морфов, навремето и Бойко Богданов, който беше директор на „Сълза и смях“ и който сега заглъхна безславно в Благоевград. Той беше голям експериментатор. Възкресия Вихърова, изключителна експериментаторка, много умна жена, с много талант, с много идеи, сега си остана в Нов български университет и общо взето за широката публика не представлява особен интерес. Невена Мечкарова и Тодор направиха Актьорска театрална формация (АТФ), един от първите частни театри. Ходих с тях в Будва на фестивал. Нямаше пари и този театър спря да съществува. Театър „Диалог“ на Бойко Илиев, също един от първите частни театри, почти изчезна. Навремето, когато аз работих две години с Бойко Илиев, от „Славянска беседа“ ни даваха безплатно залата, но когато започнаха да искат пари, стана невъзможно. След това ни дадоха залата на КТ „Подкрепа“ на площад „Гарибалди“. Ще ви кажа откровено истината: Дуньо и някакви апапи се напиха една нощ - минали с някакви кални обувки през цялата сцена, през цялата зала и долу през входа, и на сутринта като видял Тренчев цялата работа, вдигна скандал и ги изхвърли. И със залата на „Подкрепа“ се приключи. За съжаление нашето съсловие е доста без чувство за отговорност.


    Сега протестираха, че Държавният пътуващ театър не съществува. Ами, аз бих казала, че съвсем закономерно го закриха. Той беше по начало някакво изкуствено формирование, което нямаше и зала - в НДК играеха полубезплатно, Христо Друмев нещо им уреждаше, и в момента, в който се наложи да плащат наем, се разбра, че не могат и ги съкратиха. Там имаше, между другото, много талантливи актьори, които сега са почти на улицата, някои са ги взели в Народния театър, оставил ги е Павел Васев.


    „Сълза и смях“ тотално се закри, Младежкият театър за мен също няма никакъв облик в момента. Единственото хубаво нещо, което прави Люцканов, е, че кани млади хора да поставят и с тях си прави актива. Но иначе реално Младежки театър, както беше навремето със специален, отделен репертоар, няма. Той не е направил едни, дето се вика, „Мускетари“, един „Том Сойер“ не е направил - нищо, нищо. За деца и юноши няма нищо като хората - това, което е фактически основната му задача. По времето на Лиляна Тодорова Младежкият театър имаше много висок престиж, защото имаше сериозни постановки за деца и юноши. „Спасителят в ръжта“ там съм го гледала, „Тримата мускетари“ на Лиляна Тодорова беше много хубава постановка, какви ли още нямаше: „Кукуригу пътешественик“, „Зайко Всезнайко“, след това за възрастни: „Рози за д-р Шомов“, „Кухнята“ от Арнолд Уескър на Николай Люцканов, много хубав спектакъл. Всичко това отиде по дяволите като облик и ако сега ми кажете, че „Време за мъже“, където всички си показват задниците, дебели и грозни, в Младежкия театър, ако ми кажете, че това е пиеса, подходяща за Младежкия театър, просто ще ме излъжете. Да, изобщо, някакъв упадък се задава.


    Народният театър също много се видоизмени. Там имаше една фаланга актьори, които Васил Стефанов съкрати, т.е. уволни, де, пенсионира: Таня Масалитинова, Славка Славова, Мария Стефанова, Георги Георгиев - Гец, Любомир Кабакчиев, Ванча Дойчева. Всичките тия хора даваха един традиционен, в най-добрия смисъл на думата, облик на Народния театър, но стана така, че Васил Стефанов ги махна, Кабакчиев почина, Ванча Дойчева беше до скоро там, но вече като безгласна буква, самичка, и нея пенсионираха сега. И се нанесоха, както всички се подигравахме - в гримьорната на Владо Трендафилов влезе Мамалев. Просто разликата е от земята до небето. Там имаше големи актьори - Константин Кисимов беше невероятен, емоционален. С ниския си ръст, с хилавото си телосложение, той просто гореше и пламтеше на сцената. Всички помнят ролята на Странджата в „Под игото“, която той играеше с невероятна страст и разтрисаше цялата зала. Сър Ендрю Чикчирик в „Дванайста нощ“ - невероятно играеше. Ролите на Карамитев: в „Хенрих IV“ в камерна зала го помня как даже с гърба си играеше - заставаше гърбом към публиката със стиснат юмрук на гърба си. От него капеше пот - в една дълга роба, риза такава играеше, от зебло, коноп, понеже нали Хенрих IV е луд. Имаше страхотни постижения на българското актьорско майсторство, които бяха цяла школа. Разбира се, Масалитинов беше направил всичко възможно, още от 26-та година, въвеждайки системата на Станиславски в българския театър, да бъдат подчинени българските актьори на тази система. И след 9 септември 44-та година вече по идеологически съображения не се допускаше да се работи по друга система. Хрисан Цанков беше игнориран, репресиран, и почина в забвение. Той беше всъщност интелигента, елитния интелектуалец на Народния театър. Той пръв тръгва по стъпките на Райнхард, по стъпките на режисьорите от Западна Европа. Високо образован, с голяма информация. Има и филми, аз съм ги гледала - имат голяма стойност. Той е леко и формалист, авангардист. Докато Масалитинов движи по тоталната класика - МХАТ е неговата школа, той идва от МХАТ и тук налага постулати, понеже в България общо взето няма режисура - до 9 септември няма и такава специалност. През 1945 година се открива театрална школа, която започва само по системата на Станиславски. Дълго време тук не се чува нищо за Питър Брук, Майкъл Чехов. Те са забранени, реално. Така че тук си бяхме по школата на Станиславски, школата на преживяването - до голяма степен порусначена работа, защото нашите актьори много крещят, много викат на сцената, много ръкомахат. Това идва именно от тази школа, руската школа предимно, като недостатък. Иначе, ако оставиш на нашите актьори, те са по европейски мислещи. Това викане и ръкомахане го няма в най-добрите прояви на много наши актьори в момента. Но навремето това се е искало - да ръкомахаш, да изнасяш напред гласа, да има ярко присъствие на сцената. В тази връзка в Младежкия театър е имало генерално съкращение на актьори по идеологически причини. Оттам са излетяли Коста Цонев, Вили Цанков, Георги Русев... - около десетина души. Вили Цанков прави „Ромео и Жулиета“ по авангарден начин - от двете страни на сцената в нещо като бутки застават Ромео и Жулиета и разговарят от разстояние, и това не можело по никакъв начин да бъде. Имало е много доноси, Георги Русев е бил профпредседател на театъра и защитава Вили Цанков, застава на амбразурата и съответно бива уволнен също. Тогава той отива в Перник. Така че пътят на някои творци се е определял от такива елементарни идеологически съображения. Николина Томанова направи много хубави неща като директор на Театър „София“, защото мъжът й беше влиятелен в общината. Тогава направиха „Луна за несретници“ от Юджийн О'Нийл с Лъчо Стоянов, с Досьо Досев, който играеше почти във всяка постановка. „Стаята“ на Димитър Коруджиев поставиха с Катя Паскалева и Димитър Аврамов, „Апетит за череши“ на Агнешка Ожецка с режисьор Николай Георгиев, който беше направил Театър „4 х 4“ тогава. Първо във 22-ро училище, който след това премина в „Алма алтер“ - „4 х С“. Николай Георгиев беше чешки възпитаник. В момента той е бойкотиран от българския театър, никъде не го канят за нищо, той прави само „Алма алтер“. Изобщо разни такива незнайно как развиващи се пътища на съдбата. Възкресия също започна в „Сълза и смях“ с едни авангардни постановки като „Звън“, в която Весо Мезеклиев играеше целия набоден със стрели, чисто гол и облепен с глина. След това тя премина към класическия начин на поставяне като направи „Домът на Бернарда Алба“ в Народния театър. Много хубаво го направи, дадохме й тогава награда „Икар“, и след това нещо зачезна. Общо взето се отказа от силно експериментаторското си начало, с което беше тръгнала. Здравко Митков също доста изчезна от хоризонта. Беше тръгнал много добре като едно от най-интелигентните момчета на българската режисура. Стана за кратко време и ректор, махнаха го, сега и от Театър „София“ вече е махнат и е само в НАТФИЗ професор. Няма някакви стойностни творчески прояви напоследък, постановките му не блестят през последните години. Разбира се, той работи винаги в тандем с Невена Кавалджиева, която е много голям фактор за неговите режисьорски решения. Но независимо от това последните десетина години и от него не се получи това, което се очакваше да бъде. Къде по една, къде по друга причина.

